**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 11 Απριλίου 2019, ημέρα Πέμπτη και ώρα 10.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: «Συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις»». (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Αντιπρόεδρος της Κυβέρνησης και Υπουργός Οικονομίας και Ανάπτυξης, κ. Ιωάννης Δραγασάκης, ο Αναπληρωτής Υπουργός Οικονομίας και Ανάπτυξης, κ. Στέργιος Πιτσιόρλας, καθώς και αρμόδιοι υπηρεσιακοί παράγοντες.

Επίσης, στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ.: Νικόλαος Δασκαλάκης,επιστημονικός συνεργάτηςτης Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΙΜΕ - ΓΣΕΒΕΕ), Ανδρέας Συρίγος, σύμβουλος της Ένωσης Εφοπλιστών Ναυτιλίας Μικρών Αποστάσεων (ΕΕΝΜΑ), Ιωάννης Θεοδώρου,συντονιστής της Επιτροπής Πρατηρίων για Τεχνικά Θέματα του Συνδέσμου Εταιρειών Εμπορίας Πετρελαιοειδών Ελλάδος (ΣΕΕΠΕ), Γεώργιος Ασμάτογλου,Πρόεδρος της Πανελλήνιας Ομοσπονδίας Πρατηριούχων Εμπόρων Καυσίμων (ΠΟΠΕΚ), Κωνσταντίνος Θέος, Διευθυντής της «Ελληνική Παραγωγή»–Συμβούλιο Βιομηχανιών για την Ανάπτυξη, Φαίη Κοσμοπούλου, Γενική Διευθύντρια της Πανελλήνιας Ένωσης Φαρμακοβιομηχάνων (ΠΕΦ), Ιωάννης Χάλαρης, Πρόεδρος του Δ.Σ. της Ομοσπονδίας Μηχανικών Τεχνικών Ελλάδος (ΟΜΤΕ), Αργυρώ Ζέρβα, Πρόεδρος του Συλλόγου Εργαζομένων της Μονάδας Οργάνωσης της Διαχείρισης Αναπτυξιακών Προγραμμάτων (ΜΟΔ Α.Ε.), Χρήστος Γεωργίου, Διευθυντής Τεκμηρίωσης και Μελετών του Συνδέσμου Βιομηχανιών Βορείου Ελλάδος (ΣΒΕ), Γιώργος Ξηρογιάννης, Διευθυντής Βιομηχανίας, Αναπτυξιακών Πολιτικών, Δικτύων και Περιφερειακής Πολιτικής του Συνδέσμου Επιχειρήσεων και Βιομηχανιών (ΣΕΒ), Μιχάλης Κιούσης, Πρόεδρος του Δ.Σ. της Ομοσπονδίας Βενζινοπωλών Ελλάδος (ΟΒΕ), Ανδρέας Λουκάτος, Γενικός Διευθυντής του Ελληνικού Συνδέσμου Επιχειρηματικών Πάρκων (ΕΣΕΠΠΑ), Δημήτριος Μπόμπος, Πρόεδρος του Δ.Σ. της Πανελλήνιας Ομοσπονδίας Επαγγελματιών Τεχνικών Εγκαταστάσεων Καύσης (ΠΟΕΤΕΚ), Γεώργιος Βλάχος, Πρόεδρος του Δ.Σ. του Πανελλήνιου Συνδέσμου Τεχνικών Εταιρειών (ΣΑΤΕ), Κωνσταντίνος Καλέργης,Πρόεδρος του Δ.Σ. τουΣυνδέσμου Ελληνικών Γραφείων Μελετών (ΣΕΓΜ), Θεοδότα Νάντσου, επικεφαλής περιβαλλοντικής πολιτικής της WWF Hellas, Ολιβιέ Βαρδακούλιας, υπεύθυνος οικονομικής πολιτικής της WWF Hellas και Ιωάννα Αναστασοπούλου, Γενική Γραμματέας του Συνδέσμου Ανωνύμων Εταιρειών και ΕΠΕ (ΣΑΕ-ΕΠΕ).

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Μορφίδης Κωνσταντίνος, Καραγιάννης Ιωάννης, Καρακώστα Εύη, Καφαντάρη Χαρά, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Σηφάκης Ιωάννης, Σιμορέλης Χρήστος, Σταματάκη Ελένη, Τσιρώνης Ιωάννης, Αθανασίου Χαράλαμπος, Αραμπατζή Φωτεινή, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Σκρέκας Κωνσταντίνος, Καρράς Γεώργιος-Δημήτριος, Κωνσταντινόπουλος Οδυσσέας και Παναγιώταρος Ηλίας.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Καλημέρα σας. Να καλωσορίσω εκ μέρους της Επιτροπής τους εκλεκτούς προσκεκλημένους, φορείς και εξωκοινοβουλευτικά πρόσωπα που συμμετέχουν στη σημερινή συνεδρίαση της Διαρκούς Επιτροπής Παραγωγής και Εμπορίου. Είναι η δεύτερη συνεδρίαση με την ακρόαση εξωκοινοβουλευτικών προσώπων και αφορά την συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις».

Το λόγο έχει ο κ. Νικόλαος Δασκαλάκης, Επιστημονικός συνεργάτηςτης Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΙΜΕ - ΓΣΕΒΕΕ).

**ΝΙΚΟΣ ΔΑΣΚΑΛΑΚΗΣ (Επιστημονικός συνεργάτης της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΙΜΕ - ΓΣΕΒΕΕ)):** Ευχαριστώ, κυρία Πρόεδρε. Κυρίες και κύριοι Βουλευτές, η ΓΣΕΒΕΕ καλωσορίζει το σχέδιο νόμου «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις». Θα μου επιτρέψετε στο σύντομο χρόνο που έχω να εστιάσω κυρίως στο πρώτο τμήμα του σχεδίου νόμου που αφορά την Ελληνική Αναπτυξιακή Τράπεζα.

Η ίδρυση μιας αναπτυξιακής τράπεζας στη χώρα αποτελεί πάγιο και μακροχρόνιο αίτημα της ΓΣΕΒΕΕ. Έχουμε εκφράσει εδώ και καιρό την άποψη, ότι το παρόν σύστημα χρηματοοικονομικής διαμεσολάβησης στην Ελλάδα δυσλειτουργεί κάπως, αποτελείται πλέον από τέσσερις συστημικές τράπεζες οι οποίες λίγο - πολύ ελέγχουν την συντριπτική πλειοψηφία των ροών χρήματος και κεφαλαίου στην οικονομία. Οι περιορισμοί μιας τέτοιας χρηματοοικονομικής υποδομής είναι εμφανείς, καθώς δεν μπορούμε να περιμένουμε μόνο από τέσσερα χρηματοοικονομικά ιδρύματα, ότι θα μπορούν να καλύψουν ολόκληρο το φάσμα των αναγκών χρηματοδότησης της χώρας. Άρα, η ίδρυση ελληνικής αναπτυξιακής τράπεζας είναι πολύ θετικό πλαίσιο και συγκεκριμένα ως θετικά κρίνονται τα παρακάτω σημεία που εντοπίζονται στο σχέδιο νόμου.

Πρώτον, η διεύρυνση των υπηρεσιών που δύναται να παρέχει η τράπεζα, πέραν των αμιγώς χρηματοδοτικών προγραμμάτων, όπως η παροχή συμβουλευτικών υπηρεσιών προς το δημόσιο τομέα, η παροχή υπηρεσιών καθοδήγησης και επιχειρηματικών συμβουλίων ανάπτυξης που αφορά στις επιχειρήσεις.

Δεύτερο θετικό σημείο. Η λειτουργία του ερευνητικού κέντρου, το οποίο θα μελετά το μακροοικονομικό και μικροοικονομικό περιβάλλον της χώρας και θα εκπονεί σχετικές μελέτες και εκθέσεις. Η ΓΣΕΒΕΕ έχει επανειλημμένα εκφράσει την άποψη ότι, αφενός δεν έχουν διερευνηθεί επαρκώς τα ιδιαίτερα χαρακτηριστικά των αναγκών χρηματοδότησης των μικρομεσαίων επιχειρήσεων και αφετέρου ότι δεν έχουν όλες οι χώρες τα ίδια ποιοτικά χαρακτηριστικά αναγκών για χρηματοδότηση, γιατί μέχρι τώρα τείναμε να σχεδιάζουμε και να εφαρμόζουμε παρόμοια προγράμματα που εφαρμόζονταν και σε άλλες χώρες. Πρέπει, λοιπόν, να ερευνήσουμε τα ιδιαίτερα χαρακτηριστικά της ελληνικής μικρής επιχειρηματικότητας.

Τρίτο θετικό σημείο του νομοσχεδίου είναι η διαφαινόμενη έμφαση, αν και σε μικρή κλίμακα, προς τις πολύ μικρές επιχειρήσεις, ιδίως σε θέματα συμβουλευτικής υποστήριξης και εκπαίδευσης.

Η ΓΣΕΒΕΕ προτείνει τα εξής περαιτέρω σημεία, στο πλαίσιο των παρεμβάσεων που ήδη έχει εκφράσει, σχετικά με την Αναπτυξιακή Τράπεζα: Μεγαλύτερη έμφαση προς τις μικρές και πολύ μικρές επιχειρήσεις με την ύπαρξη ξεχωριστού προϋπολογισμού χρηματοδοτικών προϊόντων και άλλων μη αμιγώς χρηματοδοτικών υπηρεσιών, όπως η συμβουλευτική. Σαφής είναι στόχευση της τράπεζας προς τον στόχο της διεύρυνσης των χρηματοδοτικών υποδομών της χώρας, η οποία πλέον θα είναι δυνατή μέσω του διευρυμένου σκοπού της, όπως αυτός εκφράζεται με το άρθρο 2 παρ.2.

Τέλος, θα πρέπει να προβλεφθεί η συμμετοχή των κοινωνικών εταίρων ως φορέων ελέγχου και διατύπωσης προτάσεων πολιτικής στην διοικητική δομή της τράπεζας, καθώς και η συμμετοχή των κοινωνικών εταίρων, των ερευνητικών ……. των φορέων στην έρευνα του μακροοικονομικού και μικροοικονομικού περιβάλλοντος της χώρας και στην εκπόνηση σχετικών μελετών και εκθέσεων. Εξάλλου τα ερευνητικά ινστιτούτα των φορέων έχουν ήδη γνώση και εμπειρία, αναφορικά με την πρόσβαση των μελών τους στην χρηματοδότηση.

Όσον αφορά τις διατάξεις για τις στρατηγικές επενδύσεις, είναι θετικό κι αποτελεί ένα ισχυρό κίνητρο, ότι αποτρέπονται φοροαπαλλαγές και σταθερό φορολογικό καθεστώς. Θετικό, επίσης, είναι ότι προβλέπεται μηχανισμός παρακολούθησης και υλοποίησης στρατηγικών επενδύσεων. Επειδή δεν έχω πολύ χρόνο, θα ήθελα μόνο να κλείσω την παρέμβασή μου με μια αναφορά στο άρθρο 41, το οποίο αναφέρεται στις ενισχύσεις σε μικρομεσαίες επιχειρήσεις. Οι εν λόγω ενισχύσεις είναι κρίσιμης σημασίας όχι μόνο για τις επιχειρήσεις τις ίδιες, που θα τις λάβουν, αλλά και για ολόκληρο το τοπικό και μικροοικονομικό οικοσύστημα των λιγότερο αναπτυγμένων περιοχών, στις οποίες στοχεύουν. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε. Συνεχίζουμε με τον κύριο Συρίγο, σύμβουλο της Ένωσης Εφοπλιστών Ναυτιλίας Μικρών Αποστάσεων.

**ΑΝΔΡΕΑΣ ΣΥΡΙΓΟΣ (Σύμβουλος της Ένωσης Εφοπλιστών Ναυτιλίας Μικρών Αποστάσεων (ΕΕΝΜΑ)):** Κυρία Πρόεδρε, σας ευχαριστούμε για την πρόσκληση. Εκείνο που ήθελα να πω, είναι πως διαπιστώνουμε από τα έγγραφα, που πήραμε χθες και μας στείλατε, ότι δεν υπάρχει διάταξη, που να έχει σχέση με τη ναυτιλία. Συζήτησα, μάλιστα, πριν έρθετε εσείς με τον κ. Πιτσιόρλα και τον κ. Λαμπριανίδη, τον κ. Γενικό Γραμματέα και μου εξήγησαν ότι η ναυτιλία δε μπορεί να υπαχθεί στο σχετικό σχέδιο. Άρα, το λοιπόν, δε μπορούμε σήμερα εμείς, να πάρουμε θέση και να εκφράσουμε τις θέσεις κι απόψεις μας. Εκείνο το οποίο θα ήθελα να επισημάνω είναι ότι επειδή τα πλοία τα δικά μας, αλλά και τα επιβατικά πλοία δραστηριοποιούνται στον ελλαδικό χώρο κι αντιλαμβάνεστε πως όταν ναυπηγούνται βοηθούν σημαντικά την επισκευή, αλλά και το εργατοτεχνικό προσωπικό και την τοπική και την εθνική οικονομία.

Θα πρέπει, να δούμε, εάν όχι σ' αυτό το νομοσχέδιο σε κάποιο άλλο νομοσχέδιο, εάν θα πρέπει, να ληφθεί κάποια διάταξη αντίστοιχη, που να δίνει κάποιες φορολογικές απαλλαγές ή κάποια άλλα κίνητρα για να μπορέσουμε κι εμείς, να πείσουμε τους πλοιοκτήτες προς αυτή την κατεύθυνση, βάσει του γεγονότος ότι σήμερα ο Φ.Π.Α. για τα πλοία που φτιάχνονται στην Ελλάδα και που θα δραστηριοποιήσουν την Ελλάδα, να έχετε υπόψη σας ότι είναι 24%, όταν στην Κροατία είναι 3%, στην Κύπρο είναι μηδενικός ο φόρος και στη Μάλτα 6%. Άρα, θα πρέπει αυτό το ζήτημα, να το δούμε κι αν μπορούμε κάπως σε κάποιο άλλο νομοσχέδιο ή σε κάποιο άλλο αναπτυξιακό νόμο, να βοηθήσουμε. Ευχαριστώ.

**ΣΤΕΡΓΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Μία διευκρίνιση, που δεν ήξερα κι εγώ, είναι για το Σύστημα Εισροών-Εκροών, που υπάρχουν κάποιες υποχρεώσεις και για τα πλοία. Γι' αυτό κληθήκατε τελικώς.

**ΑΝΔΡΕΑΣ ΣΥΡΙΓΟΣ (σύμβουλος της Ένωσης Εφοπλιστών Ναυτιλίας Μικρών Αποστάσεων (ΕΕΝΜΑ)):** Συζητώντας με τον κ. Λαμπρινίδη, είπε ότι «να δούμε τα συστήματα τα μικρά, τα επιμέρους που μπαίνουν στα πλοία». Όταν χτίζεται ένα πλοίο, που κοστίζει 30 εκατ. και 40 εκατ. ή και παραπάνω, εάν είναι επιβατικό, αντιλαμβάνεστε ότι τα συστήματα αυτά, που είπατε και προαναφέρατε, όπως και τα ραντάρ ή κάποια άλλα εξαρτήματα ή το Balance Water Management ή κάποια άλλα που μπαίνουν στο πλοίο, είναι το ένα τρίτο της αξίας, για να μην πω και λιγότερο. Άρα, η ουσία είναι, εάν μπορούσαμε σαν σύνολο, να δούμε το πλοίο και να βοηθήσουμε και όχι σαν επιμέρους δεδομένα, που είναι πολύ μικρά αυτά τα δεδομένα. Μάλιστα, υπάρχουν αξιόλογες κατασκευαστικές εταιρίες στον τομέα αυτών των εξαρτημάτων. Εκεί πάντα οι Έλληνες πλοιοκτήτες, ακόμα και στην Κορέα που χτίζονται τα πλοία και στην Ιαπωνία και όπου αλλού, έχουν συνεργαστεί με αυτές τις εταιρείες και προωθούμε τα προϊόντα αυτά τα ελληνικά στις κατασκευές. Σας ευχαριστώ πάρα πολύ.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης):** Υπάρχει το θέμα του λαθρεμπορίου καυσίμων, για το οποίο υπάρχουν ορισμένες διατάξεις στις λοιπές διατάξεις, που έχουν να κάνουν με την εγκατάσταση συστημάτων εισροών-εκροών κ.λπ.. Άρα, αν υπάρχει κάποια πτυχή του θέματος, που αφορά στο φορέα σας, διότι τις διατάξεις και μπορείτε, να μας πείτε κάποια γνώμη, αν υπάρχει. Αυτή είναι η διάσταση, για την οποία κληθήκατε.

**ΑΝΔΡΕΑΣ ΣΥΡΙΓΟΣ (Σύμβουλος της Ένωσης Εφοπλιστών Ναυτιλίας Μικρών Αποστάσεων (ΕΕΝΜΑ)):** Κύριε Αντιπρόεδρε, ευχαριστούμε πάρα πολύ. Έχουμε συμμετάσχει στις συσκέψεις στο Υπουργείο Οικονομικών. Να ξέρετε, έχουν ήδη από τα 27 πλοία που δραστηριοποιούνται στα θέματα της μεταφοράς ναυτιλιακών καυσίμων, γιατί αυτά είναι που πιάνει, τ’ άλλα που μεταφέρουν καύσιμα της Δ.Ε.Η. κ.λπ., δεν έχουν πρόβλημα. Αυτά, πράγματι, έχουν ήδη εγκαταστήσει αυτά τα συστήματα, μετρικό οικοσύστημα και ηλεκτρονικό σύστημα εντοπισμού θέσης του πλοίου.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης):** Ωραία, αφού συμμετέχετε στην διαδικασία, αυτό θέλαμε.

**ΑΝΔΡΕΑΣ ΣΥΡΙΓΟΣ (σύμβουλος της Ένωσης Εφοπλιστών Ναυτιλίας Μικρών Αποστάσεων ΕΕΝΜΑ):** Αυτά, μπορούν να μπουν εδώ, στις διατάξεις αυτές;

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης):** Οι διατάξεις υπάρχουν. Τώρα, τι ακριβώς μπορεί να μπει την διάταξη και τι θα γίνει με υπουργική απόφαση θα το δούμε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Συνεχίζουμε με τον κ. Θεοδώρου, συντονιστή της Επιτροπής Πρατηρίων για Τεχνικά Θέματα του Συνδέσμου Εταιρειών Εμπορίας Πετρελαιοειδών Ελλάδος, για τρία λεπτά. Είναι, επίσης, παρών ο κ. Παπαγεωργίου και η κυρία Δημέα.

**ΙΩΑΝΝΗΣ ΘΕΟΔΩΡΟΥ (συντονιστής της Επιτροπής Πρατηρίων για Τεχνικά Θέματα του Συνδέσμου Εταιρειών Εμπορίας Πετρελαιοειδών Ελλάδος ΣΕΕΠΕ):** Καλή σας μέρα. Σας ευχαριστούμε πάρα πολύ, για ακόμη μια φορά, που μας καλέσατε να εκφράσουμε τις απόψεις μας, για το συγκεκριμένο νομοσχέδιο. Θέλω να σας πω καθαρά τις θέσεις του συνδέσμου.

Το πρώτο θέμα που μας αφορά άμεσα είναι μια μικρή παρατήρηση, θεωρώ εκ παραδρομής έχει ξεχαστεί να μπεις στην κατηγορία αυτών που υποχρεούνται και τα πρατήρια λιμένων και μαρίνες, οι οποίες διακινούν καύσιμα και σε οχήματα και σε σκάφη.

Το δεύτερο θέμα μας, είναι σχετικά με μια παρατήρηση των νομικών συμβούλων του συνδέσμου, ότι θα πρέπει να υπάρξει ένας εξορθολογισμός των ποινών, σε ό,τι αφορά το λαθρεμπόριο, αναφέρεται η λέξη «κάθειρξη».

Το τρίτο θέμα μας είναι ότι επειδή το 2008, με το π.δ.118, συζητούσαμε για το σύστημα «εισροών – εκροών» και το 2019 ξαναμιλάμε για την εφαρμογή του συστήματος «εισροών - εκροών», θεωρούμε ότι επειδή, σαν Εταιρείες και Πρατήρια, έχουμε επενδύσει συνολικά γύρω στα 180 εκατ. για όλη αυτή την κατάσταση του συστήματος «εισροών – εκροών» και δεδομένου ότι στις εγκαταστάσεις καυσίμου τα συστήματα υπάρχουν, είναι άμεση επιταγή και χρόνιο αίτημα των εταιρειών και των πρατηρίων, να εφαρμοστούν τα συστήματα «εισροών – εκροών» άμεσα, όπου υπάρχουν.

Το να λέμε ότι, θα έχει ημερομηνία εφαρμογής 18 έως 24 μήνες, ανάλογα με την περιοχή, μιλάμε ότι, χωρίς να υπάρχουν προδιαγραφές ακόμα - και θα πρέπει να βγούμε οι κοινές υπουργικές αποφάσεις - το θέμα πάει αρκετά μακριά για μας.

Θα μπορούσε, λοιπόν, να γίνει ένας διαχωρισμός και να τεθούν ημερομηνίες με εφαρμογής ισχύος, για όσους έχουν τις εγκαταστάσεις βάσει του νόμου. Να σας θυμίσω ότι το 2014 εφάρμοσαν τα πρατήρια το σύστημα «εισροών – εκροών», το 2016 εφαρμόστηκε στις εγκαταστάσεις και δεν μπορεί αυτό να πάει ακόμα άλλα δύο χρόνια, τουλάχιστον, πίσω.

Επίσης, η ημερομηνία εφαρμογής θα πρέπει να έχει μια ευδιάκριτη αναγραφή, ότι η χρονική εφαρμογή αυτή θα ισχύει μετά τον καθορισμό των προδιαγραφών. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε τον κ. Θεοδώρου. Το λόγο έχει ο κ. Ασμάτογλου, Πρόεδρος της Πανελλήνιας Ομοσπονδίας Πρατηριούχων Εμπορίας Καυσίμων (ΠΟΠΕΚ), για τρία λεπτά.

**ΓΕΩΡΓΙΟΣ ΑΣΜΑΤΟΓΛΟΥ (Πρόεδρος της Πανελλήνιας Ομοσπονδίας Πρατηριούχων Εμπορίας Καυσίμων ΠΟΠΕΚ):** Ευχαριστούμε, κυρία Πρόεδρε για την πρόσκληση που κάνατε στην Πανελλήνια Ομοσπονδία Πρατηριούχων Εμπορίας Καυσίμων (ΠΟΠΕΚ). Κύριοι Υπουργοί, κ. Αντιπρόεδρε της Κυβέρνησης, εμείς χαιρετίζουμε αυτό το σχέδιο νόμου, το οποίο άλλωστε ήταν και μια πάγια θέση της Πανελλήνιας Ομοσπονδίας Πρατηριούχων, να επεκταθεί το σύστημα «εισροών – εκροών» σε όλα τα στάδια διακίνησης, από εκεί που ξεκινάει η πρώτη σταγόνα του καυσίμου μέχρι τον τελικό καταναλωτή και βέβαια να εφαρμοστεί αυτό και σε κάποιους τελικούς καταναλωτές, οι οποίοι έχουν μεγάλο δεξαμενισμό.

Εδώ, θέλω να δούμε ότι υπάρχει ένα βάθος χρόνου 24 Μηνών. Έχουμε πει, μέσα από το δελτίο τύπου το οποίο εκδώσαμε, ότι θα πρέπει άμεσα να εκδοθούν οι κοινές υπουργικές αποφάσεις των έξι συναρμόδιων Υπουργείων. Επειδή είναι πολλά τα συναρμόδια Υπουργεία και επειδή αυτό είναι λίγο χρονοβόρο, θα πρέπει να υπάρξει και μια δέσμευση, αν θέλετε, από την πλευρά σας, στο ότι μέσα σε δύο ή τρεις μήνες το πολύ, να έχει εκδοθεί η κοινή υπουργική απόφαση όλων των συναρμόδιων αυτών Υπουργείων. Διότι, είδαμε κατά το παρελθόν ότι υπάρχουν πάρα πολλοί ψηφισμένοι νόμοι, οι οποίοι βρίσκονται ανενεργής, διότι δεν έχουν εκδοθεί οι ανάλογες υπουργικές αποφάσεις.

Αυτό λοιπόν, που πρέπει, επίσης, να επισημάνουμε, είναι ότι έχουμε δει το σύστημα εισροών – εκροών να λειτουργεί και μέχρι σήμερα, στα πρατήρια. Έχουμε πει, ότι, χρειάζεται ανασχεδιασμό. Πρέπει να επανασχεδιαστεί αυτό και αυτό το λέμε γιατί η Γενική Γραμματεία Πληροφοριακών Συστημάτων, έχει ένα πολύ ισχυρό και πολύ ικανό hardware. Εδώ λοιπόν, θα πρέπει να υπάρξει προγραμματισμός και σχεδιασμός, με ασφαλιστικές δικλίδες και ένα ενιαίο λογισμικό, για να μπορεί να υπάρχει ο απόλυτος έλεγχος και να μην ερχόμαστε να λέμε, ότι, αυτά τα συστήματα μπορούνε να δώσουν λανθασμένες πληροφορίες.

Επίσης, αυτό που πρέπει να τονίσουμε, είναι ότι θα πρέπει να υπάρχει αναλογικότητα των προστίμων. Στο άρθρο 30 και 31, που αναφερόμαστε εμείς, γιατί αυτό μας ενδιαφέρει από το σχέδιο νόμου. Θα σας πω, ότι, έχουμε δει, ότι, υπάρχει ένα πρόστιμο, από 1000 ευρώ μέχρι 26.000 ευρώ. Αυτό, το εύρος είναι πολύ μεγάλο. Άρα, λοιπόν θα πρέπει να μικρύνει, και είτε το υψηλό να κατέβει προς τα κάτω, αλλά εμείς θα λέγαμε, ότι, για τη μη εφαρμογή, τα 1000 € δεν είναι ένα πρόστιμο το οποίο θα φοβίσει κανένα. Εδώ λοιπόν, θέλω να κλείσω, να σας ευχαριστήσω και να πω, ό,τι θα πρέπει αυτό, να τρέξει πολύ γρήγορα για να μπορεί να έχει αποτέλεσμα και να φανεί το έργο σας. Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Θέος Κωνσταντίνος, Διευθυντής της «Ελληνική Παραγωγή» - Συμβούλιο Βιομηχανιών για την Ανάπτυξη, για τρία λεπτά.

**ΚΩΝΣΤΑΝΤΙΝΟΣ ΘΕΟΣ (Διευθυντής της «Ελληνική Παραγωγή» - Συμβούλιο Βιομηχανιών για την Ανάπτυξη):** Καλημέρα σας. Ευχαριστώ πάρα πολύ. Αξιότιμοι, κύριοι Υπουργοί και κύριοι βουλευτές, εκπροσωπώ την «Ελληνική Παραγωγή» - Συμβούλιο Βιομηχανιών για την Ανάπτυξη, που είναι μια μικρή μη κερδοσκοπική εταιρία, με στόχο αποκλειστικά τη βιομηχανία. Κατά συνέπεια, η τοποθέτησή μου επί του νομοσχεδίου για τις αττικές επενδύσεις, θα αφορά αποκλειστικά τη σκοπιά της βιομηχανίας. Κατά την άποψή μας, είναι ένα βήμα στη σωστή κατεύθυνση.

Για πρώτη φορά, και στο προοίμιο αλλά και στο κείμενο μέσα, υπάρχουν ρητές αναφορές στη βιομηχανία, και αυτό κρίνουμε, ότι, είναι θετικό. Ωστόσο, θα ήθελα να παρατηρήσω, ότι, ο νόμος αυτός είναι μια κατ΄εξαίρεση διαδικασία, που σημαίνει, ότι, δεν αφορά τον κύριο κορμό των επενδύσεων που θα γίνουν στον τομέα της βιομηχανίας, και αυτό είναι ένα πράγμα μας απασχολεί. Θα αφορά, πάντα μερικές επενδύσεις που, ίσως, γίνουν τα επόμενα χρόνια. Μια, δύο, τρεις, εύχομαι όσο γίνεται περισσότερες. Επισημαίνω, ότι, σε αυτό θέλω να τονίσω την ανάγκη να υπάρχουν αντίστοιχες διαδικασίες, απλοποιημένες, και κινήτρων για το σύνολο των επενδύσεων που κάνει βιομηχανία, αν θέλουμε να έρθει η ανάπτυξη στη χώρα, διότι, αυτή τη στιγμή, όπως ξέρετε, το τραπεζικό σύστημα δεν λειτουργεί επαρκώς για να χρηματοδοτήσει επενδύσεις. Κατά συνέπεια, για την προσέλκυση επενδύσεων, πρέπει να δοθούν κίνητρα, όπως φορολογικές αποσβέσεις, που έχουμε προτείνει, που υπάρχουν στο συγκεκριμένο νομοσχέδιο, αλλά μόνο κατ' εξαίρεση για τις επενδύσεις στρατηγικού χαρακτήρα.

Πέραν αυτών, αναγνωρίζοντας, ότι, έχουνε γίνει βήματα στην θετική κατεύθυνση. Είδαμε κάποια σημεία, τα οποία μας προβλημάτισαν, στην τελική έκδοση του νομοσχεδίου όπως στο Άρθρο 10, παράγραφος 2Α, στρατηγικές επενδύσεις ένα. Το όριο είναι, τουλάχιστον, 100 νέες θέσεις εργασίας και ο προϋπολογισμός πάνω από 100 εκατομμύρια ευρώ. Είχαμε, υπόψιν μας, σε προηγούμενη εκδοχή του νόμου, ότι, αυτά ήταν διαζευκτικά και όχι συζευκτικά, δηλαδή, ή 100 εκατομμύρια ή 100 νέες θέσεις εργασίες. Μπαίνουν σωρευτικά αυτά τα κριτήρια, και αυτό σημαίνει, ότι, δυσκολεύει ξανά, ο πήχης για να μπορέσει να ενταχθεί κάποια επένδυση στο συγκεκριμένο νόμο. Το ίδιο, ακολουθεί και στις υπόλοιπες περιπτώσεις, όπως στο άρθρο 10 παράγραφος 2 Β, στρατηγικές επενδύσεις δύο, που είναι 40 εκατομμύρια και 75 νέες θέσεις εργασίας και παρακάτω 30 εκατομμύρια και 20 θέσεις εργασίας.

Κατά συνέπεια, αυτά τα σημεία, τα οποία εξ όσων γνωρίζουμε δεν ήταν στις προηγούμενες εκδοχές, θα ήταν καλό να αναθεωρηθούν, προκειμένου να υπάρχει ένα χαμηλότερο όριο, να ενταχθούν βιομηχανικές επενδύσεις στο νόμο για τις στρατηγικές επενδύσεις. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Και εμείς ευχαριστούμε. Το λόγο έχει κυρία Κοσμοπούλου, Γενική διευθύντρια του ΠΕΦ, Πανελλήνια Ένωση Φαρμακοβιομηχάνων, για τρία λεπτά.

**ΦΑΙΗ ΚΟΣΜΟΠΟΥΛΟΥ (Γενική Διευθύντρια της Πανελλήνιας Ένωσης Φαρμακοβιομηχάνων):** Σας ευχαριστώ πολύ, κυρία Πρόεδρε, για την πρόσκληση. Θα ξεκινήσω, με μία τοποθέτηση, για να πάω μετά σε επιμέρους ανάλυση κάποιων παρατηρήσεων που έχουμε επί του νομοσχεδίου. Θα ήθελα να αναφέρω, για την ελληνική φαρμακοβιομηχανία, ότι, έχει χαρακτηριστεί βασικός αναπτυξιακός πυλώνας της χώρας. Έχει, ήδη, εκπονηθεί με προτροπή και εντολή, του ίδιου του Αντιπροέδρου της Κυβέρνησης, η πρώτη κλαδική μελέτη, η οποία μέσα από τη λειτουργία και το έργο Επιτροπών που έχουν συσταθεί και βρίσκονται ήδη σε εξέλιξη και εξετάζουν επιμέρους στοιχεία του κλάδου του φαρμάκου.

Η ελληνική φαρμακοβιομηχανία διαθέτει 28 υπερσύγχρονα εργοστάσια, με 11.000 άμεσες θέσεις εργασίας υψηλής εξειδίκευσης, κάτι που αντιστοιχεί στο 60% της απασχόλησης του κλάδου. Κατέχει, όμως, μόλις το 26% της αγοράς, με το υπόλοιπο 74% να αποτελείται από εισαγόμενα φαρμακευτικά προϊόντα. Εξάγουμε σε περισσότερες από 85 χώρες, καθιστώντας το ελληνικό φάρμακο το δεύτερο εξαγώγιμο προϊόν της χώρας. Οι ελληνικές φαρμακοβιομηχανίες επενδύουν πάνω από 30 εκατομμύρια ανά έτος, σε περισσότερα από 80 ερευνητικά προγράμματα και σχεδιάζονται πολύ σημαντικές επενδύσεις στο μέλλον, αλλά με εξαγωγικό κυρίως προσανατολισμό.

Πρέπει να αναφέρω εδώ και το δυσμενές οικονομικό περιβάλλον μέσα στο οποίο καλούνται γενόσημα και οικονομικά φάρμακα να πληρώνουν υπέρογκα και ανεξέλεγκτα claw back. Θεωρούμε σημαντικό τη δημιουργία ενός σταθερού πλαισίου, όπως αυτό περιγράφεται μέσα στο σχέδιο νόμου, για την προσέλκυση στρατηγικών επενδύσεων. Αρκεί, όμως, να δούμε κάποια σημεία, όπως το ποσό του Προγράμματος Δημοσίων Επενδύσεων που θα πάει στην έρευνα και ανάπτυξη, καθώς και φορολογικά κίνητρα, τα οποία όμως θα πρέπει να είναι ανταγωνιστικά με αυτά και άλλων χωρών της Ε.Ε. που έχουν δοθεί για παραγωγικές επενδύσεις, δεδομένου του γεγονότος, άλλωστε, της υπερβολικής άμεσης και έμμεσης φορολόγησης που έχουν επωμισθεί οι επιχειρήσεις του κλάδου του φαρμάκου.

Τα κύρια σημεία στα οποία θα ήθελα εγώ να εστιάσω και έχουν μεγάλη σημασία για τον κλάδο μας, είναι, πρώτον, ότι ο νόμος αυτός δε θα πρέπει να είναι περιοριστικός για τις παραγωγικές επενδύσεις που αφορούν σε μεγάλες επιχειρήσεις εντός Αττικής, υπό την έννοια ότι επειδή είναι αναπτυξιακός νόμος μέσω της νέας οικονομικής δραστηριότητας. Με βάση, όπως ξέρουμε και τις κατευθυντήριες γραμμές, οι μεγάλες επιχειρήσεις μπορούν να ενισχυθούν για επενδύσεις, είτε σε νέα δραστηριότητα είτε σε μετατροπή υφιστάμενων εγκαταστάσεων για παραγωγή νέων προϊόντων ή για καινοτομία νέας διαδικασίας παραγωγής. Άρα, η πρότασή μας επ’ αυτού είναι ότι ο νέος νόμος θα πρέπει να επιτρέπει σε όλες τις επιχειρήσεις, ανεξαρτήτως μεγέθους και περιφέρειας, στην επιδότηση επενδυτικών σχεδίων που να αποσκοπούν και στα τρία προαναφερόμενα.

Πάνω σε αυτό το σημείο μάθαμε ότι υπάρχει μια εξέλιξη από την πλευρά του Υπουργείου ότι θέλει να δώσει λύση στο θέμα του … (δεν ακούγεται), αρκεί να δούμε λίγο όλα τα σημεία, προκειμένου να μη μείνουν επενδυτικά σχέδια εκτός της υλοποίησης και εφαρμογής αυτών. Το δεύτερο πολύ σημαντικό σημείο είναι ότι, επίσης, ο νόμος θα πρέπει να επιτρέπει την έγκριση επενδυτικών σχεδίων χωρίς τον περιορισμό υλοποίησης της επένδυσης σε μια ενιαία έκταση, αλλά να δίνει τη δυνατότητα στον επενδυτή να υποβάλει ένα τεκμηριωμένο επενδυτικό σχέδιο όπου η επένδυση να υλοποιείται σε παραπάνω από μια εκτάσεις του επενδυτή. Για μας αυτό είναι πολύ σημαντικό σημείο. Ως ένα τρίτο σημείο θα ήθελα να αναφέρω ότι σαν ημερομηνία έναρξης της επιλεξιμότητας των δαπανών που ορίζονται από τις στρατηγικές επενδύσεις, να ορίζεται η ημερομηνία ψήφισης του νομοσχεδίου.

Στο άρθρο 3, των φορολογικών κινήτρων, θα ήθελα να δώσω ιδιαίτερη έμφαση στις υπεραποσβέσεις, με την προσθήκη κινήτρων, όπως αύξηση της υπερέκπτωσης στο 200% για νέες επενδύσεις έρευνας και ανάπτυξης, αύξηση της υπερέκπτωσης στο 200% για το κόστος νέων δαπανών για νέα στοιχεία ενεργητικού που δημιουργείται από μια επιχείρηση για τις παραγωγικές επενδύσεις και μια κλιμακούμενη έκπτωση του ισχύοντος φορολογικού συντελεστή ανάλογα με το μέγεθος της επένδυσης για μια δωδεκαετία. Αυτά τα πράγματα συμβαίνουν και σε άλλες χώρες. Αρκεί να αναφέρω την Ιταλία, που δίνει 250% για νέες εγκαταστάσεις και εξοπλισμό σε μηχανήματα και αγορά νέου μηχανολογικού εξοπλισμού για εκσυγχρονισμό της παραγωγικής διαδικασίας.

Στο άρθρο 5, σχετικά με τα κίνητρα ενίσχυσης των δαπανών στρατηγικών επενδύσεων, προτείνουμε να προστεθούν τα παρακάτω κίνητρα: Υπερέκπτωση του κόστους μισθοδοσίας, συμπεριλαμβανομένων των εισφορών κοινωνικής ασφάλισης νέου προσωπικού πλήρους απασχόλησης που προσλαμβάνεται από την εταιρία, κατά 240%, καθώς και επιδότηση των εργοδοτικών εισφορών νεοπροσληφθέντων, αντίστοιχη μείωση του φόρου της εταιρίας για μια πενταετία για κάθε νέα θέση εργασίας σε περίπτωση προσωπικού που απασχολείται στα τμήματα έρευνας και ανάπτυξης. Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κι εμείς ευχαριστούμε. Ο κ. Δραγασάκης, ζήτησε τον λόγο.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης):** Στην πρώτη ενότητα των παρατηρήσεών σας θα πρέπει να δούμε και εσείς και εμείς, τι ανάγεται σε ελληνική νομοθεσία και τι σε ευρωπαϊκούς κανονισμούς.

Ό,τι ανάγεται σε ελληνική νομοθεσία μπορούμε να το συζητήσουμε, ότι, όμως, είναι θέμα κανονισμών πρέπει να δούμε εκεί ή την τήρησή τους ή αν βρούμε κάποιον νόμιμο τρόπο παράκαμψης. Οπότε, το βλέπετε και εσείς. Μπορείτε να το συζητήσετε και με τον κ. Λαμπριανίδη, διότι ήδη μας έχει απασχολήσει και μας. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Ιωάννης Χάλαρης, Πρόεδρος του Δ.Σ. της Ομοσπονδίας Μηχανικών Τεχνικών Ελλάδας, ΟΜΤΕ.

**ΙΩΑΝΝΗΣ ΧΑΛΑΡΗΣ (Πρόεδρος του Δ.Σ. της Ομοσπονδίας Μηχανικών Τεχνικών Ελλάδας, ΟΜΤΕ):** Καλημέρα σας. Θέλουμε να σας ευχαριστήσουμε που μας καλέσατε για δεύτερη φορά.

Εμείς εκπροσωπούμε τα τεχνικά επαγγέλματα και θα αναφερθούμε μόνο στο άρθρο 32, γιατί αυτό μας αφορά από αυτό το νομοσχέδιο. Εδώ προσπαθούν να γίνουν κάποιες αλλαγές προς βελτίωση Προεδρικών Διαταγμάτων, αλλά σε κάποια σημεία αυτή τη φορά βλέπουμε ότι μάλλον προβλήματα δημιουργούνται παρά λύνονται. Για παράδειγμα στο Δ.1α. στο δεύτερο κομμάτι αναφέρει : «Η άδεια βοηθού θερμαστή καθώς και γραφίστα….ειδικότητας μηχανολόγου αντικαθίσταται με βεβαίωση αναγγελίας χωρίς καμία επιβάρυνση.».

Άδεια βοηθού θερμαστή δεν υπάρχει και δεν υπήρξε ποτέ, οπότε δεν μπορούμε να αντικαταστήσουμε κάτι ανύπαρκτο με κάτι υπαρκτό. Για τους βοηθούς θερμαστή το Προεδρικό Διάταγμα λειτουργούσε ως εξής: Ήσουν βοηθός, μάζευες κάποια προϋπηρεσία και έδινες εξετάσεις. Άδεια βοηθού δεν υπήρξε ποτέ, οπότε εδώ μάλλον δημιουργούμε πρόβλημα παρά λύνουμε στη συγκεκριμένη παράγραφο. Το παλιό κομμάτι, το σημείο αυτό έλεγε, οι εργαζόμενοι ως βοηθοί θερμαστή. Εδώ μιλάμε για μια άδεια που δεν υπάρχει οπότε δεν μπορεί να αντικατασταθεί.

Όσον αφορά το θέμα των ψυκτικών στο Ε. 1α. υπάρχει μία ομάδα ψυκτικών μάλλον του παλιού Προεδρικού Διατάγματος, οι οποίοι ήταν η Θ ειδικότητα. Όταν ήρθε το 87 το 1996 στο τελευταίο άρθρο του έλεγε ότι οι παλιές άδειες της Θ ειδικότητας παραμένουν ως έχουν. Για αυτούς, λοιπόν, τους ανθρώπους αντιλαμβάνεστε ότι από το 2012 είμαστε στο 2019 δεν έχει λυθεί το πρόβλημά τους και στην ουσία δουλεύουν χωρίς άδειες. Εδώ, λοιπόν, θα μπορούσαμε, εφόσον γίνεται αυτή η τροποποίηση, να πούμε ότι οι παλιές άδειες Θ ειδικότητας εξακολουθούν να ισχύουν , ως έχουν, όπως έχουμε γράψει εδώ ότι οι παλιές του 87 του 1996, εφόσον είναι με σχέση εξαρτημένης εργασίας, ώστε να λύσουμε αυτό το πρόβλημα άμεσα.

Βέβαια εγώ είμαι ευχαριστημένος γιατί και την προηγούμενη φορά, ο κ. Υπουργός είπε ότι θα τρέξει όσο μπορεί πιο γρήγορα τις διαδικασίες και βλέπω ότι το κάνει. Όλα αυτά τα λάθη βέβαια δεν είναι ευθύνη αυτής της κυβέρνησης, αλλά αν μπορούμε να λύσουμε κι άλλα προβλήματα θα είναι πολύ καλό, αλλά θα πρέπει πρώτα να μιλήσουμε και να συνεννοηθούμε. Μην προσπαθούμε να λύσουμε προβλήματα και δημιουργούμε νεότερα. Αυτό είναι ένα πρόβλημα και θα πρέπει να το δούμε. Μην περάσει γιατί θα έχουμε πρόβλημα πάλι.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Αργυρώ Ζέρβα, Πρόεδρος του Συλλόγου Εργαζομένων της Μονάδας Οργάνωσης της Διαχείρισης Αναπτυξιακών Προγραμμάτων, ΜΟΔ Α.Ε..

**ΑΡΓΥΡΩ ΖΕΡΒΑ (Πρόεδρος του Συλλόγου Εργαζομένων της Μονάδας Οργάνωσης της Διαχείρισης Αναπτυξιακών Προγραμμάτων, ΜΟΔ Α.Ε.):** Ευχαριστούμε για την πρόσκληση. Από την πλευρά μας θα θέλαμε να επικεντρωθούμε στο άρθρο 34 και ειδικότερα στην παρ. 2 με την οποία γίνεται προσθήκη στο άρθρο 37 του ν.4314 που καθορίζει θέματα κινητικότητας του προσωπικού των ειδικών υπηρεσιών ΕΣΠΑ. Ειδικότερα προστίθεται εδάφιο που δίνει τη δυνατότητα σε υπαλλήλους φορέων της Γενικής Κυβέρνησης που είχαν υπηρετήσει στο παρελθόν σε ειδικές υπηρεσίες να μπορούν να αποσπώνται ή να μετακινούνται εκ νέου στο σύστημα ΕΣΠΑ με την παλιά διαδικασία του ν.3614 παρακάμπτοντας την ισχύουσα διαδικασία που αυτή τη στιγμή είναι σε εξέλιξη.

Ο Σύλλογος μας διαχρονικά ζητούσε να υπάρχει διαφάνεια και αξιοκρατία σε όλες τις διαδικασίες που αφορούν στο προσωπικό, όπως την κινητικότητα, την κάλυψη θέσεων ευθύνης και τη στελέχωση των υπηρεσιών από το δημόσιο και ευρύτερο δημόσιο τομέα. Ειδικότερα για το τελευταίο επί σειρά ετών δεν υπήρχε μια δομημένη διαδικασία και σε πολλές περιπτώσεις δεν γινόντουσαν καν προσκλήσεις και αποσπώνταν μόνο οι φίλα προσκείμενοι στην εκάστοτε πολιτική ηγεσία του Υπουργείου στο οποίο υπαγόταν η ειδική υπηρεσία, χωρίς η ΜΟΔ να έχει καμία συμμετοχή στη διαδικασία.

Το άρθρο 34 του ν.4314 προβλέπει ότι το σύστημα ΕΣΠΑ στελεχώνεται από προσωπικό που προέρχεται από τη ΜΟΔ, από προσωπικό που κατά την ψήφιση του νόμου ήταν αποσπασμένο από άλλους φορείς του δημοσίου και από νέο προσωπικό που είτε θα το προσλάμβανε η ΜΟΔ είτε θα αποσπώνταν από φορείς της Γενικής Κυβέρνησης μετά από διαγωνιστική διαδικασία. Για τον καθορισμό αυτής της διαγωνιστικής διαδικασίας προβλεπόταν η έκδοση Υπουργικής Απόφασης του Υπουργού Οικονομίας και Ανάπτυξης, η οποία εκδόθηκε έστω και με πολύ μεγάλη καθυστέρηση στις 30 Νοεμβρίου του 2017, δηλαδή τρία χρόνια μετά την ψήφιση του νόμου. Με βάσει την ΥΑ η ΜΟΔ εκδίδει σε ετήσια βάση κατ΄ελάχιστο πρόσκληση εκδήλωσης ενδιαφέροντος, λαμβάνοντας υπόψη τα αιτήματα των ειδικών υπηρεσιών και της ΜΟΔ για τις υπό στελέχωση θέσεις, καθώς και τη γενικότερη καταγραφή των υπηρεσιακών αναγκών που διενεργεί κατά διαστήματα η ίδια στο πλαίσιο των αρμοδιοτήτων της. Κατ' εφαρμογή της υπουργικής απόφασης, πραγματοποιήθηκε ουσιαστικά για πρώτη φορά από την αρμόδια διερεύνηση των αναγκών, των ειδικών υπηρεσιών της ΜΟΔ Α.Ε και τελικά στις 6/8 εκδόθηκε πρόσκληση για 60 θέσεις.

Στην προκήρυξη, δήλωσαν συμμετοχή πάνω από 300 άτομα. Μέχρι σήμερα, έχει πραγματοποιηθεί ο έλεγχος των αιτήσεων και ο γραπτός διαγωνισμός, βρισκόμαστε στη φάση διεξαγωγής των συνεντεύξεων. Με την παρούσα τροποποίηση, ουσιαστικά, παρακάμπτεται όλη η διαδικασία που περιέγραψα παραπάνω, ακυρώνεται ο ρόλος της ΜΟΔ.ΑΕ στη διαχείριση του προσωπικού του συστήματος ΕΣΠΑ, με αποτέλεσμα να επιστρέφουμε στις αδιαφανείς διαδικασίες του παρελθόντος.

Σε ποιον σχεδιασμό θα εντάσσονται οι αποσπάσεις αυτές; Πως γνωρίζουμε ότι θα καλύψουν πραγματικά υπηρεσιακές ανάγκες; Τελικά, είναι δίκιο, κάποιοι να ακολουθούν την κανονική διαδικασία και κάποιοι να μπαίνουν από την πίσω πόρτα; Οποιοσδήποτε επιθυμούσε να επανέλθει στο σύστημα, μπορούσε κάλλιστα να δηλώσει συμμετοχή στο διαγωνισμό που είναι σε εξέλιξη. Να σημειώσω δε, ότι, η ρύθμιση αφορά και όλους όσους αποχώρησαν λόγω λήξης της απόσπασης τους. Με δεδομένο, ότι όλες οι αποσπάσεις του προσωπικού σύστημα ΕΣΠΑ ανανεώθηκαν αυτόματα με τη ψήφιση του 4314, για πέντε χρόνια, δηλαδή μέχρι το τέλος του 2019, είναι προφανές, ότι, η ρύθμιση αφορά και άτομα που έχουν αποχωρήσει από το σύστημα, πριν από 2014, δηλαδή τουλάχιστον μία πενταετία. Η διαδικασία αυτή, είναι τουλάχιστον προσβλητική απέναντι σε όλους όσους μετέχουν στη διαγωνιστική διαδικασία. Με δεδομένο, ότι, οι αποσπασμένοι από το δημόσιο και ευρύτερο δημόσιο στο σύστημα, λαμβάνουν ειδικό επίδομα, θα πρέπει, οι αποστάσεις να πραγματοποιούνται με τον πιο διαφανή τρόπο.

Συμπερασματικά, πιστεύουμε, ότι η συγκεκριμένη ρύθμιση δεν υπηρετεί τους κανόνες διαφάνειας και της αξιοκρατίας και ζητούμε να αποσυρθεί. Τέλος, και με την ευκαιρία της παρουσίας μας εδώ ξανά, θα ήθελα να αναφερθώ και στο θέμα των μισθολογικών ανισοτήτων μεταξύ των εργαζομένων της ΜΟΔ Α.Ε. Όπως σας είχα ενημερώσει, στην προηγούμενη παρέμβασή μας, περίπου πριν τρεις βδομάδες, στην τρέχουσα περίοδο ο σύλλογος εργαζομένων στη ΜΟΔ Α.Ε, βρίσκεται σε διαπραγμάτευση με την εταιρία και με το Υπουργείο για τη νέα ΣΣΕ, με μισθολογικές και μη μισθολογικές παροχές. Θεωρούμε, ότι, είναι κρίσιμο, με το τέλος της διαδικασίας, για τη συναρμολόγηση της νέας επιχειρησιακής συλλογικής σύμβασης, να προκύψει ένα δίκαιο σύστημα αμοιβών και να εκλείψουν οι μισθολογικές διαφορές μεταξύ των εργαζομένων. Γι' αυτό το λόγο, επιδιώκουμε μια ρύθμιση, που θα στοχεύει στη άρση της μισθολογικής ανισότητας μεταξύ των εργαζομένων που ασκούν κοινά καθήκοντα και παρέχουν τις ίδιες υπηρεσίες, κάτι το οποίο έχει αναγνωρίσει ο ΣΕΒ ως εύλογη διεκδίκηση και η πολιτική ηγεσία του ΥΠΕΑ και ένα είχε δεσμευτεί επανειλημμένως ότι θα εισάγει σχετική νομοθετική ρύθμιση, μέχρι σήμερα δεν το έχει πράξει. Να υπενθυμίσουμε, ότι, για το θέμα αυτό, τοποθετήθηκαν θετικά στη συζήτηση του προηγούμενου νομοσχεδίου του Υπουργείου Οικονομίας, τόσο βουλευτές της συμπολίτευσης, όσο και της αντιπολίτευσης.

Ζητάμε από τον Υπουργό για άλλη μια φορά, να τηρήσει τις δεσμεύσεις του και να καταθέσει την σχετική νομοθετική ρύθμιση, για την άρση των μισθολογικών μας ανισοτήτων. Ευχαριστώ πολύ

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Παναγιώτης Κορκολής.

**ΠΑΝΑΓΙΩΤΗΣ ΚΟΡΚΟΛΗΣ (Γενικός Γραμματέας Εταιρικού Συμφώνου για το Πλαίσιο Ανάπτυξης (ΕΣΠΑ)):** Επειδή νομίζω ότι δεν θα υπάρχει άλλη τοποθέτηση επί του θέματος, να κάνω ένα σχόλιο. Ακατανόητη βρίσκω τη θέση του συλλόγου, για τον εξής πολύ απλό λόγο. Πρώτον, δεν κάνουμε προσλήψεις, μιλάμε για μετακινήσεις προσωπικού που είναι ήδη στο δημόσιο. Δεύτερον, οι άνθρωποι αυτοί, υπηρετούσαν στο ΕΣΠΑ για πολλά χρόνια και είχαν αξιολογηθεί για να μπορούν να υπηρετήσουν στο ΕΣΠΑ. Η θέση του συλλόγου εργαζομένων ουσιαστικά ζητάει επαναξιολογηθούν, δηλαδή, οι άνθρωποι αυτοί κάποια στιγμή, αφού είχαν αξιολογηθεί στο ΕΣΠΑ, δούλεψαν μαζί συναδέλφους της ΜΟΔ Α.Ε στο ΕΣΠΑ για πολλά χρόνια, μπορεί να επέλεξαν να μετακινηθούν σε άλλη υπηρεσία. Τι μας λέτε; Ότι δεν μπορούν να ξανά μετακινηθούν πίσω; Πρέπει να ξαναδώσουν εξετάσεις; Νομίζω, ότι, αυτό δεν συνάδει με καμία πρακτική οποιουδήποτε είδους, οι άνθρωποι αυτοί, είναι αξιολογημένοι για να είναι στο ΕΣΠΑ. Το γεγονός ότι μετακινήθηκαν για δύο, τρία ή ένα χρόνο, για οποιοδήποτε διάστημα δουλεύουν σε άλλη υπηρεσία του δημοσίου τομέα, δε σημαίνει ότι δεν μπορούν να επανέλθουν στο ΕΣΠΑ εφόσον υπάρχουν ανάγκες. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Δραγασάκης.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης):** Θέλω να πω το εξής, ο Υπουργός και πολιτική ηγεσία του Υπουργείου, αναγνωρίζει το δίκαιο του αιτήματος, σε ότι αφορά τις προσωπικές διαφορές. Δεν δεσμεύτηκε όμως και δεν μπορεί να δεσμευτεί η ηγεσία του Υπουργείου, ότι, σε λίγους μήνες, μπορεί να επιλύσει, όλα όσα κληρονομήσαμε ως προβλήματα των προηγούμενων κυβερνήσεων. Άρα, θέλουμε μια κατανόηση σε αυτό. Το να επικαλείται δηλαδή κάποιος τη δέσμευση κ.λπ. με την έννοια ότι, ότι γινόταν ως τώρα, μπορεί να διευθετηθεί σε λίγους μήνες, δυστυχώς δεν μπορεί να υλοποιηθεί. Αναγνωρίζουμε το αίτημα, το είχαμε και σε άλλους τομείς, όπως γνωρίζετε, του Υπουργείου Εμπορίου κ.λπ. όταν εντάχθηκε στο Υπουργείο Οικονομίας. Μας απασχολεί, αναζητούμε τρόπο, αλλά θα περίμενα από ένα συνδικαλιστικό φορέα να έχει λίγο πιο αντικειμενική προσέγγιση των πραγμάτων. Παραλάβαμε μια κατάσταση, προσπαθούμε βήμα βήμα να τη διορθώσουμε με απέραντη κατανόηση, αλλά μέχρι εκεί. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει, ο κ. Γεωργίου.

**ΧΡΗΣΤΟΣ ΓΕΩΡΓΙΟΥ (Διευθυντής Τεκμηρίωσης και Μελετών του Συνδέσμου Βιομηχανιών Ελλάδος (ΣΒΒΕ)):** Ευχαριστούμε πολύ για την πρόσκληση. Θέλω, λοιπόν, σύντομα να αναφέρω τα εξής, ότι για τον Σύνδεσμο Βιομηχανιών Ελλάδος το σχέδιο νόμου το οποίο συζητάμε σήμερα εδώ, δηλαδή για την σύσταση της αναπτυξιακής τράπεζας και την προσέλκυση στρατηγικών επενδύσεων στη χώρα, κινείται σε θετική κατεύθυνση και η υλοποίηση του κατά γνώμη μας αναμένεται να εισφέρει θετικά τόσο στην υλοποίηση παραγωγικών επενδύσεων, όσο και στην δημιουργία νέων θέσεων εργασίας. Στο ΣΒΒΕ πιστεύουμε ότι η διαμόρφωση ενός νέου αναπτυξιακού και παραγωγικού υποδήματος στη χώρα διέρχεται με σαφήνεια από την πρόσβαση των επιχειρήσεων σε χρηματοδότηση και από την προσέλκυση και υλοποίηση στρατηγικών και κατά το δυνατόν παραγωγικών επενδύσεων. Μετά από δέκα χρόνια οικονομικής κρίσης, η οποία είχε ως αποτέλεσμα τη δημιουργία του μεγάλου προβλήματος των κόκκινων δανείων το εγχώριο τραπεζικό σύστημα, όπως ξέρουμε όλοι μας, αδυνατεί να δώσει πρόσβαση στην αναγκαία ρευστότητα των μικρομεσαίων επιχειρήσεων της χώρας και στην εν γένει χρηματοδότηση των παραγωγικών και λειτουργικών της δραστηριοτήτων. Στο πλαίσιο αυτό ευελπιστούμε ότι το πρόγραμμα θα αμβλυνθεί από την ίδρυση και λειτουργία της αναπτυξιακής τράπεζας, η οποία ως λογική και ως πρακτική υπάρχει στο εξωτερικό, οπότε μπορούμε να διδαχτούμε αν θέλετε από τις καλές πρακτικές που εφαρμόζονται σε αντίστοιχες περιπτώσεις από το εξωτερικό.

Σε κάθε περίπτωση η θετική πρωτοβουλία της κυβέρνησης θα έχει ουσιαστική συνεισφορά στην ανάπτυξη της χώρας, αλλά ειδικά στην περιφερειακή ανάπτυξη, αν ληφθούν υπόψη και κάποιες προτάσεις τις οποίες θέλουμε να καταθέσουμε στην Επιτροπή.

Συγκεκριμένα, προτείνουμε τα εξής. Πρώτον, η αναπτυξιακή τράπεζα να λειτουργήσει αποκεντρωμένα. Δηλαδή, κ. Αντιπρόεδρε, με μία τουλάχιστον δομή πλήρως στελεχωμένη στην Θεσσαλονίκη, ούτος ώστε να καλυφθεί η βόρεια Ελλάδα και η Θεσσαλία.

Το δεύτερο, για την πραγματική εξυπηρέτηση των αναγκών χρηματοδότησης του μεγάλου πλήθους μικρομεσαίων και ειδικά μεταποιητικών επιχειρήσεων που έχουν έδρα την ελληνική περιφέρεια, η πρότασή μας επίσης είναι να υπάρξει μια δομή, μια αντένα στις υπόλοιπες περιφέρειες της χώρας.

Το τρίτο που θα θέλαμε να προτείνουμε, είναι το γεγονός ότι η εμπειρία του παρελθόντος, αλλά κυρίως οι μεγάλες ανάγκες χρηματοδότησης των επενδύσεων και της καθημερινής λειτουργίας των επιχειρήσεων, απαιτούν να υπάρχουν τα λιγότερα δυνατά γραφειοκρατικά εμπόδια για την διεκπεραίωση των διαδικασιών χρηματοδότησης των επιχειρήσεων. Σε αντίθετη περίπτωση, δηλαδή κατά την περίπτωση που δεν έχουμε διδαχθεί από το παρελθόν και δημιουργήσουμε διαδικασίες που προκαλούν αναίτιες καθυστερήσεις, ουσιαστικά η αναπτυξιακή τράπεζα δεν θα εκπληρώσει την αποστολή της και το μόνο που θα έχουμε καταφέρει είναι ενδεχομένως κάποια σημαντική σπατάλη πόρων του Έλληνα φορολογούμενου για την ίδρυση και για τη λειτουργία της.

Το τέταρτο που θα θέλαμε να καταθέσουμε ως πρόταση, είναι ότι τα προγράμματα χρηματοδότησης, αλλά και η γενικότερη, αν θέλετε, λειτουργία της θα πρέπει να έχουν άμεση σχέση με αυτά που ζητάει η αγορά. Στο πλαίσιο αυτό οι κοινωνικοί εταίροι προτείνουμε και οι φορείς εκπροσώπησης της επιχειρηματικότητας συνολικά, μπορούν να εισφέρουν πραγματικά θετικά στο σχεδιασμό και στη διαμόρφωση των προγραμμάτων χρηματοδότησης της αναπτυξιακής τράπεζας και βέβαια προτείνουμε να συμμετέχουν και στο οργανωτικό αλλά και στον λειτουργικό της σχεδιασμό.

Πέμπτο σημείο που θα θέλαμε να προτείνουμε, είναι ότι οι φορείς εκπροσώπησης της επιχειρηματικότητας θα πρέπει κατά την άποψή μας να συμμετέχουν στη διοίκηση της αναπτυξιακής τράπεζας και στα όργανα λειτουργίας της.

Η πρόταση μας αυτή πηγάζει από το γεγονός ότι έτσι η εμπειρία την οποία έχουμε και η επαφή μας με την αγορά, μπορεί να υποβοηθήσει τη βελτιωμένη λειτουργία της τράπεζας και να λειτουργήσει προς όφελος της ανάπτυξης, για την επιβίωση πλήθους μικρομεσαίων μεταποιητικών κυρίως επιχειρήσεων που έχουν έδρα την Περιφέρεια και να δημιουργηθούν αναπτυξιακές προοπτικές οι οποίες αυτό που θα έχουν ως αποτέλεσμα στο τέλος είναι να διατηρηθούνε αρκετές οι πολλές θέσεις εργασίας, που σε αντίθετη περίπτωση θα απειλούνταν με εξαφάνιση τόσο στην τοπική όσο και στην ηπειρωτική αγορά εργασίας.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κύριος Ξηρογιάννης.

**ΓΙΩΡΓΟΣ ΞΗΡΟΓΙΑΝΝΗΣ (Διευθυντής Βιομηχανίας και Αναπτυξιακών Πολιτικών, Δικτύων και Περιφερειακής Πολιτικής του ΣΕΒ):** Ευχαριστούμε για την πρόσκληση. Το νομοσχέδιο έρχεται σε μια κρίσιμη περίοδο για την …κινητοποίηση. Ειδικά για την Αναπτυξιακή Τράπεζα, οι προσπάθειες συντονισμού του δημόσιων πόρων είναι μεν στη σωστή κατεύθυνση αλλά υπάρχουν ανησυχίες αν η συνταγή επίλυσης του προβλήματος είναι η ενδεδειγμένη και δεν επιβάλλεται ακόμα περισσότερη γραφειοκρατία από μια νέα δημόσια δομή.

Μην ξεχνάμε ότι η δημόσια διοίκηση έχει σημαντικό μερίδιο ευθύνης για το ποιοτικό κενό και την περιορισμένη λειτουργία της υφιστάμενης αγοράς χρηματοδότησης. Και τ..θα μπορούσαν να έχουν αμβλυνθεί αν είχαν προχωρήσει έγκαιρα σε επίλυση του προβλήματος των κόκκινων δανείων, ταχύτερη διάθεση του ΕΣΠΑ, αλλά και ταχύτερη ένταξη έργων στον αναπτυξιακό νόμο. Οι παρατηρήσεις μας. Απουσιάζει το ολοκληρωμένο σχέδιο λειτουργίας της εταιρείας δηλαδή ποια είναι η πηγή χρηματοδότησης, ποια η κεφαλική διάρθρωση, ποιοι δημόσιο πόροι θα χρησιμοποιηθούνε, από που θα έρθουν και ποια είναι η δομή του κόστους. Συνεπώς, πρέπει άμεσα να δημοσιοποιηθεί αυτό το σχέδιο η αυξημένη διαφάνεια.

Επίσης, η χρηματοδότηση να εστιάζει σε δραστηριότητες υψηλής προστιθέμενης αξίας με αυστηρά κριτήρια παρά σε εσωστρεφείς και περιορισμένης αξίας οικονομικές δραστηριότητες. Οι κανόνες χρηματοδότησης των επιχειρήσεων παραμένουν ασαφής. Το νομοσχέδιο δημιουργεί σημαντικά ερωτηματικά για την διαφάνεια και τους χώρους λειτουργίας. Αφήνει ανοικτή τη χρηματοδότηση χωρίς αυστηρά και προκαθορισμένα ιδιωτικοοικονομικά κριτήρια. Αναφέρω ενδεικτικά τη σελίδα 100 που γίνεται απλή αναφορά σε αρχές και κανόνες, κάτι το οποίο δημιουργεί περισσότερη ανασφάλεια για την επιλεκτική χρήση της χρηματοδότησης είτε υπάρχουν αυστηροί κανόνες ανταγωνισμού και ακολουθούνται πλήρως είτε γίνεται επιλεκτική η εφαρμογή τους.

Παραμένουν ασάφειες επίσης, ως προς την επισφαλή χρήση των δημόσιων πόρων. Απουσιάζουν κλείδες ασφαλείας που δεν θα επιτρέψουν την κατασπατάληση δημόσιου χρήματος, δηλαδή χρήματος των φορολογουμένων και των επιχειρήσεων. Επειδή το κόστος κατασπατάλησης δημόσιων πόρων είναι πολλαπλάσιο πρέπει να ακολουθούνται πλήρεις κανόνες διαφάνειας μέσω υποχρεωτικών κανόνων όπως και σε οποιαδήποτε άλλη τράπεζα βάσει των Οδηγιών της Τράπεζας Ελλάδος.

Τέλος, θα πρέπει να υπάρχει συμβατότητα με όλους τους κανόνες της δημόσιας διοίκησης περί προσλήψεων, μητρώων γενικής κυβέρνησης, μισθολογίων κλπ. Στις στρατηγικές επενδύσεις το σχέδιο νόμου παρέχει σημαντικές διευκολύνσεις και ενσωματώνει προτάσεις που έχει καταθέσει ο ΣΕΒ στο Υπουργείο Ανάπτυξης. Ειδικά στα κίνητρα, είναι ιδιαίτερα ενθαρρυντικά και είναι στη σωστή κατεύθυνση. Δυστυχώς όμως, η αδειοδότηση είναι σε μια διαφορετική κατεύθυνση ειδικά η περιβαλλοντική που δεν εντάσσεται στο νομοσχέδιο ούτε στους χρονικούς περιορισμούς ούτε στην ταχεία αδειοδότηση.

Επίσης, απουσιάζει η δευτερογενή νομοθεσία που θα εξειδικεύσει όλες αυτά τα κριτήρια παρά το μεγάλο χρονικό διάστημα στο το οποίο το νομοσχέδιο έχει εξαγγελθεί. Τέλος στο άρθρο 41 στο μέρος γ΄ για τις ενισχύσεις των μικρομεσαίων επιχειρήσεων, παραμένει ασαφής τόσο η διαδικασία όσο και τα κριτήρια. Επίσης, να αναδείξουμε τον κίνδυνο ότι η χρήση των κανόνων deminimis αυτόματα φέρνει υψηλό κίνδυνο στις μικρομεσαίες επιχειρήσεις να μην έχουν δικαίωμα λήψης άλλων πόρων του ΕΣΠΑ που επίσης δίνονται με deminimis ή και του αναπτυξιακού νόμου ολικά ή μερικά ανάλογα με το ύψος.

Συνεπώς, βάζουμε σαν βασικό κριτήριο να είναι η στήριξη των μεταποιητικών επιχειρήσεων που λειτουργούν σε βιομηχανικές περιοχές που έχουν πληγεί υπέρμετρα από την κρίση. Αυτό μπορεί να γίνει με αντικειμενικά κριτήρια και δημόσια στοιχεία. Αυτές οι περιοχές είναι η Αχαΐα, η Βοιωτία, η Εύβοια, η Μαγνησία, η Λάρισα, η Κορινθία, σχεδόν όλη η Θράκη, η Κεντρική Μακεδονία και αυτές οι περιοχές με ισχυρή μεταποιητική δραστηριότητα, πρέπει κατά προτεραιότητα να ενισχυθούν. Καταθέτουμε και στην Επιτροπή αναλυτικά τις προτάσεις μας και ευχαριστώ για το χρόνο.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Έχετε στείλει και υπόμνημα το οποίο πήραν οι Βουλευτές. Το λόγο έχει ο κύριος Δραγασάκης. **ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης)**: Καταρχήν, θέλω να ευχαριστήσω όλους τους φορείς για τη συμβολή τους και σήμερα εδώ, αλλά και με γραπτά υπομνήματα που έστειλαν, ειδικά για τα θέματα όπως είναι οι επενδύσεις και η Αναπτυξιακή Τράπεζα, που είναι θέματα που απαιτούν συζήτηση. Θα ήθελα να ενημερώσω ότι όλη η δουλειά για την Αναπτυξιακή Τράπεζα γίνεται σε συνεργασία με την τεχνική βοήθεια της Ευρωπαϊκής Επιτροπής και με την πρόσληψη δύο συμβούλων. Ο ένας είναι η Γαλλική Αναπτυξιακή Τράπεζα και μαζί είναι και μια ελεγκτική εταιρεία, νομίζω η Price Waterhouse Coopers.

Δεύτερον, υπάρχει ένα ολοκληρωμένο σχέδιο από την αρχή μέχρι το τέλος. Η ψήφιση του νόμου δεν είναι το τέλος του σχεδιασμού. Είναι μια φάση. Μετά την ψήφιση του νόμου θα ακολουθήσουν η κατάρτιση όλων των κανονισμών λειτουργίας, αμοιβές και προσλήψεις προσωπικού, προμήθειες και διαχείριση κινδύνων. Αυτό απαντά και σε κάποια ερωτήματα που ετέθησαν χθες από ορισμένους βουλευτές γύρω από αυτά τα θέματα.

Τρίτον, όσο αφορά τη διαδικασία επιλογής και ορισμού μελών των διοικητικών συμβουλίων των επιτρόπων και του νομοθετικού συμβουλίου που προβλέπεται, του υφισταμένου Δ.Σ. του ΕΤΕΑΝ, για τις αλλαγές που κάναμε πρόσφατα, είναι μεταβατικό συμβούλιο για να βοηθήσει στη μετάβαση του ΕΤΕΑΝ σε Αναπτυξιακή Τράπεζα. Τα στελέχη της Αναπτυξιακής Τράπεζας θα προσληφθούν με τις διαδικασίες που προβλέπει ο νόμος που θα ψηφίσουμε.

Για να απαντήσω και σε ένα ερώτημα, η συμμετοχή των κοινωνικών φορέων και πώς θα γίνει είναι ένα ανοιχτό ζήτημα, δηλαδή αν θα πρέπει να είναι στο διοικητικό συμβούλιο ή στο γνωμοδοτικό συμβούλιο. Σε όλα τα θέματα συμφωνώ με την παρατήρηση του εκπροσώπου του ΣΕΒ ότι θα πρέπει να δούμε τις καλές πρακτικές. Οι αναπτυξιακές τράπεζες λειτουργούν σε όλες τις χώρες, επομένως έχουμε την ευκολία να μελετήσουμε και να δούμε παραδείγματα και πρακτικές που προσιδιάζουν στα δικά μας δεδομένα. Όλα αυτά θα γίνουν με τη συνεργασία πάντοτε της τεχνικής βοήθειας.

Επομένως, αρκετά ερωτήματα που αφορούν ειδικά θέματα, όπως αυτά που έθεσε ο εκπρόσωπος του ΣΕΒ, είναι προς επίλυση. Το πώς ακριβώς θα γίνεται η κατανομή των χρηματοδοτήσεων ή αν θα μπουν διοικητικοί όροι, όπως πρότεινε ο εκπρόσωπος του ΓΣΕΕ, θα το δούμε. Επί τη ευκαιρία, με αφορμή την παρουσία σας και τη σκέψη που ακούστηκε, προτείνω μήπως κάνουμε μια σύσκεψη, είτε με τον κ. Κορκολή, είτε και μαζί μου, με τα ερευνητικά ινστιτούτα όλων των φορέων και να δούμε κάποια θέματα που απαιτούν, ακριβώς, μια πιο τεχνικοπολιτική συζήτηση.

Σε ό,τι αφορά την περιφερειακή διάρθρωση, όπως θα δείτε, προβλέπεται η δημιουργία παραρτημάτων σε όλες τις περιφέρειες, οπουδήποτε. Ειδικά για τη Θεσσαλονίκη θα ζητούσα από τους φορείς να σκεφτούν και οι ίδιοι και να σκεφτούμε όλοι μαζί δύο ενδεχόμενα. Το ένα είναι να κάνουμε ένα παράρτημα της Τράπεζας στη Θεσσαλονίκη και το δεύτερο είναι να κάνουμε μια διερεύνηση και, αν υπάρχει ενδιαφέρον συμμετοχής και από άλλα τραπεζικά ιδρύματα, όπως είναι η Ευρωπαϊκή Τράπεζα Επενδύσεων ή η Παρευξείνια Τράπεζα, τότε θα μπορούσε να γίνει μια νέα οντότητα, όπου το 51%, για παράδειγμα – μιλάω θεωρητικά – να το έχει η Αναπτυξιακή Τράπεζα και στο άλλο να συμμετέχουν άλλοι φορείς αντίστοιχου επικείμενου.

Αυτό είναι κάτι που υπάρχει στον νόμο. Στον νόμο προβλέπεται ότι η Αναπτυξιακή Τράπεζα θα έχει και περιφερειακή διάρθρωση. Μπορεί να υπάρχουν παραρτήματα σε όλη τη χώρα. Ειδικά για τη Θεσσαλονίκη, επειδή είναι εδώ ο εκπρόσωπος ενός τουλάχιστον φορέα, είπα ότι έχουμε δύο επιλογές. Αυτό δεν αφορά το νόμο, αλλά την εφαρμογή του νόμου και μπορούμε να κάνουμε ένα παράρτημα και στη Θεσσαλονίκη ή, αν δούμε ότι υπάρχει ευρύτερο ενδιαφέρον, θα μπορούσαμε να κάνουμε μια οντότητα με τη συμμετοχή και άλλων χρηματοδοτικών ιδρυμάτων, διότι η Θεσσαλονίκη, εκτός από πόλη της χώρας μας, είναι και η πόλη μέσω της οποίας θα γίνουν και γίνονται διάφορες δραστηριότητες σε ό,τι αφορά τα Βαλκάνια. Με αυτή την έννοια το λέω. Θα το δούμε. Το θέμα είναι ανοιχτό. Το λέω επειδή είναι και φορείς εδώ. Είναι προς σκέψη. Δεν είναι κάτι που θα το ορίσει ο νόμος. Ο νόμος δίνει δυνατότητα.

Στον ΣΕΒ έχω δύο παρατηρήσεις. Η γραφειοκρατία και η αδιαφάνεια δεν χαρακτηρίζουν μόνο δημόσιες οντότητες. Πιστεύω ότι το αναγνωρίζετε αυτό. Η γραφειοκρατία και αδιαφάνεια και προβλήματα εταιρικής διακυβέρνησης υπάρχουν και σε δημόσιους φορείς και σε ιδιωτικούς φορείς. Και θα περίμενα, από τους φορείς που εκπροσωπούν την αγορά και την οικονομία, πρώτοι αυτοί να θέτουν αυτά τα θέματα. Δεν ήταν δημόσια επιχείρηση η Folie Folie, για να περιοριστώ σε ένα παράδειγμα. Όπως και εμείς, βέβαια, που εκπροσωπούμε την κυβέρνηση, έχουμε αυξημένη ευθύνη να μιλάμε για παθογένειες του δημόσιου τομέα και την ανάγκη αντιμετώπισής τους. Αλλά όχι αυτό, ένας αγιοποιημένος ιδιωτικός τομέας και ένας παθογενής δημόσιος τομέας. Δυστυχώς, η κρίση στην Ελλάδα ήταν συστημική.

Η δεύτερη παρατήρησή μου, επιτρέψτε μου να πω, μελετήστε λίγο καλύτερα τις διεθνείς τάσεις, σε ό,τι αφορά την αναπτυξιακή τραπεζική. Διακρίνω κάποια άγνοια των εξελίξεων. Και θα παρακαλούσα, να αποτιμήσει ο ΣΕΒ και τις συνέπειες, ότι επί δεκαετίες η χώρα μας δεν είχε μια αναπτυξιακή τράπεζα, μία promotional bank, όπως ακόμα και οι κανονισμοί της Ε.Ε. το προβλέπουν. Διότι, πρέπει να σας πω και τελειώνω με αυτό, θα πούμε περισσότερα στην Ολομέλεια, με τις νέες εξελίξεις, η ευρωπαϊκή επιτροπή το 30% των εγγυήσεων του ευρωπαϊκού προϋπολογισμολύ θα μπορεί να της δίνει πλέον, μέσω εθνικών αναπτυξιακών τραπεζών. Άρα, ακόμα και αν δεν είχαμε αρχίσει θα έπρεπε να φτιάξουμε μια τράπεζα, ούτως ώστε να μπορεί να συμμετέχει στις ευρωπαϊκές διαδικασίες.

Επομένως, αυτή η ρητορική, ότι εδώ ήρθε η κυβέρνηση του ΣΥΡΙΖΑ να φτιάξει κρατικές τράπεζες, όπως έγινε παλιά, με την ΕΤΒΑ κ.λπ., είναι μια ρητορική λανθασμένη, προσβλητική, που δείχνει και έλλειψη αυτογνωσίας. Όσοι δημιούργησαν τις ΕΤΒΑ, να απολογηθούν. Εμείς δημιουργούμε ένα ίδρυμα, το οποίο θέλουμε να είναι διαφανές, αποτελεσματικό και να μπορεί να κάνει αυτά τα οποία πρέπει να γίνουν. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Συνεχίζεται η ομιλία των φορέων. Έχετε τη δυνατότητα μετά, στον β΄ κύκλο, να απαντήσετε. Και εάν θέλετε να απαντήσετε και στον κ. Υπουργό, φυσικά και στον κ. Υπουργό και σε όποιον βουλευτή σας ρωτήσει. Το λόγο έχει ο κ. Κιούσης, Πρόεδρος του Δ.Σ. της Ομοσπονδίας Βενζινοπωλών Ελλάδος (ΟΒΕ).

**ΜΙΧΑΛΗΣ ΚΙΟΥΣΗΣ (Πρόεδρος του Δ.Σ. της Ομοσπονδίας Βενζινοπωλών Ελλάδος (ΟΒΕ) ):** Κυρία Πρόεδρε, κύριοι Υπουργοί, κυρίες και κύριοι βουλευτές, ευχαριστούμε καταρχήν για την πρόσκληση. Συμφωνούμε με την υποχρεωτική εγκατάσταση των συστημάτων παρακολούθησης και ηλεκτρονικής μετάδοσης εισροών – εκροών, σε όλα τα στάδια, παρά τη μεγάλη καθυστέρηση. Ήδη, έχουμε έξι χρόνια που έχουν εγκατασταθεί τα συστήματα εισροών – εκροών στα πρατήρια, αποδίδουν καρπούς και, τρεις κυβερνήσεις μέχρι τώρα λένε, ότι εκκρεμούν κάποιες Υπουργικές Αποφάσεις. Αυτό το χρόνο που δίνετε για να μπουν τα συστήματα, τα 2 χρόνια, θερμή παράκληση, να μη γίνουν 20. Και αυτό, αποτελεί μια πάγια θέση του κλάδου.

Θέλουμε να παρατηρήσουμε, όσον αφορά το μέρος Γ΄ κεφάλαιο Α΄, άρθρο 30, τροποποίηση του άρθρου 31, που επιβάλλεται με την παράγραφο 13 Α, νέα ογκομέτρηση όλων των βυτιοφόρων οχημάτων μεταφοράς καυσίμων. Η ογκομέτρηση διενεργείται από φορείς διαπιστευμένους, ή από το ΕΙΜ, εθνικό ινστιτούτο μετεωρολογίας, με διάφορες μεθόδους, είτε με τη χρήση μετρητών ροής, είτε με πρότυπα ΕΛΟΤ 4269, ισοδύναμες μεθόδους και γενικά με διάφορες μεθόδους. Δεν έχουμε καμία αντίρρηση επ΄ αυτού. Η αντίρρηση η δική μας είναι, η απαίτηση αυτή δεν λαμβάνει υπόψη ή και ακυρώνει τις καθ' όλα, έως τώρα, νόμιμες ογκομετρήσεις των βυτιοφόρων μας, παρότι μπορεί να είναι και πρόσφατες.

Να θυμίσω ότι αυτές οι ογκομετρήσεις διαρκούν 10 χρόνια. Θεωρούμε, ότι αυτή η δεκαετία σε σιδερένια ή αλουμινένια καζάνια είναι έως παράλογη, γιατί το ίδιο βιώνουμε και για τα πρατήριά μας. Ξαναογκομετρούμε δεξαμενές οι οποίες είναι μέσα στο μπετό, μέσα στην άμμο, αλλά εν πάση περιπτώσει, θεωρούμε πως μετά τις συνεχείς επιβαρύνσεις από υποχρεωτικές επενδύσεις που έχουν επιβληθεί στα πρατήρια στην περίοδο της κρίσης, να θυμίσω συστήματα εισροών εκροών για την προσαρμογή σε νέους κανόνες ασφαλείας από χώρους συνάθροισης κοινού, υποχρεωτικές κοστοβόρες προσαρμογές στο τελευταίο διάστημα από το Υπουργείο Οικονομικών.

Η νέα υποχρέωση αυτή, το κόστος το οποίο επιρρίπτεται στους πρατηριούχους ξεπερνάει και τη λογική και τις οικονομικές μας δυνάμεις. Η θέση της Ομοσπονδίας των Βενζινοπωλών Ελλάδος είναι η εξής: Η υποχρεωτική ογκομέτρηση με τους νέους όρους θα πρέπει να ισχύσει κατά περίπτωση για όλα τα βυτιοφόρα με βάση την ημερομηνία λήξης της ογκομέτρησης που ισχύει. Έτσι, σταδιακά όλα τα βυτιοφόρα θα έχουν ογκομετρημένες δεξαμενές, χωρίς να υποχρεωθούν οι περισσότεροι πρατηριούχοι να διπλοπληρώσουν ογκομέτρηση, γιατί κάποιοι πανελλαδικά μπορεί να έκαναν πριν από έξι μήνες, πριν από τρεις μήνες, πριν από ένα χρόνο, ενάμιση χρόνο και έχουν ένα option οκτώ χρόνων εάν είχαν κάνει πριν από δύο χρόνια. Δηλαδή, οι περισσότεροι πρατηριούχοι να διπλοπληρώσουν την ογκομέτρηση πριν λήξει η ήδη υπάρχουσα.

Σας ευχαριστώ πολύ για την κατανόηση και ας ελπίσω ότι αυτό, ειδικά αυτό, η διπλοχρέωση θα γίνει κατανοητή και θα τροποποιηθεί. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Ανδρέας Λουκάτος, Γενικός Διευθυντής του Ελληνικού Συνδέσμου Επιχειρηματικών Πάρκων (ΕΣΕΠΠΑ).

**ΑΝΔΡΕΑΣ ΛΟΥΚΑΤΟΣ (Γενικός Διευθυντής του Ελληνικού Συνδέσμου Επιχειρηματικών Πάρκων (ΕΣΕΠΠΑ)):** Ευχαριστώ πολύ κυρία Πρόεδρε, ευχαριστούμε πολύ και για την πρόσκληση. Κυρία Πρόεδρε, κύριε Αντιπρόεδρε της Κυβέρνησης, κύριοι Υπουργοί, κύριοι Βουλευτές, κύριοι Γενικοί Γραμματείς. Η παρουσία μας εδώ εστιάζεται, κυρίως στα άρθρα 10 έως 29 του νομοσχεδίου που αφορούν στις στρατηγικές επενδύσεις. Ήδη σε σχέση με το αντικείμενο αυτό είχαμε παρέμβει και στο κομμάτι της διαβούλευσης και εκτιμούμε ότι κάποιες από τις παρατηρήσεις μας έχουν ήδη αξιοποιηθεί.

Βλέπουμε θετικά το νομοσχέδιο και ειδικότερα ότι οι επενδύσεις σε στρατηγικές οι οποίες θα αναπτυχθούν μέσα σε οργανωμένους υποδοχείς δραστηριοτήτων, πρέπει να έχουν μια πρόσθετη υποβοήθηση σε σχέση με όλες τις υπόλοιπες. Επ’ αυτού έχουμε, όμως, μια παρατήρηση - ερώτημα, γιατί στους ΜΟΔ Α.Ε. που περιλαμβάνει το νομοσχέδιο δεν περιλαμβάνονται και τα επιχειρηματικά πάρκα του ν.3982; Θα θέλαμε μια διευκρίνιση με την πρώτη ευκαιρία σε αυτό το ερώτημα.

Η δεύτερη παρατήρηση είναι, ότι δεν μας είναι κατανοητό αν ως στρατηγικές επενδύσεις μπορούν να αντιμετωπιστούν και αυτές κάθε αυτές οι αναπτύξεις νέων οργανωμένων υποδοχέων δραστηριοτήτων νέων επιχειρηματικών πάρκων κ.λπ.. Η απάντηση είναι θετική, καλύπτεται από τις γενικές διατάξεις και γι' αυτό η παρατήρησή μου σταματάει εδώ.

Η μια παρατήρησή μας ήταν ότι αυτή την υποβοήθηση των στρατηγικών επενδύσεων που πρόκειται να αναπτυχθούν σε οργανωμένους υποδοχείς δραστηριοτήτων θα την θέλαμε λίγο πιο τολμηρή, δηλαδή αν θα μπορούσαν τα αντίστοιχα όρια είτε αφορούν στις θέσεις εργασίας που δημιουργούνται είτε αφορούν στο ύψος της επένδυσης να είναι κατάτι χαμηλότερα, άρα να υπάρχει μια σαφέστερη ενίσχυσή τους λόγω και του ρόλου που παίζουν οι οργανωμένοι υποδοχείς δραστηριοτήτων στην προστασία του περιβάλλοντος και την τοπική οικονομία, λίγο πιο τολμηρή υποβοήθηση.

Θέλω να κάνω και δύο μικρότερης φύσης παρατηρήσεις. Η μία αφορά στο άρθρο 13. Είχαμε διατυπώσει και στην διαβούλευση μια πρόταση, εφόσον πρόκειται για ένα νομοσχέδιο που προσπαθεί να επιταχύνει τις επενδύσεις. Θα μπορούσαν εκεί που υπάρχουν οργανωμένοι υποδοχείς δραστηριοτήτων, οι φορείς διαχείρισης μετά από μια πιστοποίηση, η οποία να προβλεφθεί ενδεχομένως, με μια Υπουργική Απόφαση στην πορεία, να μπορούν να παίζουν το ρόλο του ενδιάμεσου φορέα για τη Γενική Διεύθυνση Στρατηγικών Επενδύσεων. Άρα, να έχουμε και στην περίπτωση αυτή μια πρόσθετη επιτάχυνση της διαδικασίας.

Στο ίδιο πνεύμα, στο άρθρο 21, εκτιμούμε ότι υπάρχουν δύο συγκεκριμένα στοιχεία, δύο χάρτες, τα στοιχεία 2β και γ που θα μπορούσε να μη ζητούνται από τους επενδυτές, όταν πρόκειται οι επενδύσεις τους να αναδειχθούν μέσα σε οργανωμένους υποδοχείς δραστηριοτήτων. Ευχαριστώ πολύ για την προσοχή σας.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Δημήτριος Μπόμπος, Πρόεδρος του Δ.Σ. της Πανελλήνιας Ομοσπονδίας Επαγγελματιών Τεχνικών Εγκαταστάσεων Καύσης (ΠΟΕΤΕΚ).

**ΔΗΜΗΤΡΙΟΣ ΜΠΟΜΠΟΣ (Πρόεδρος του Δ.Σ. της Πανελλήνιας Ομοσπονδίας Επαγγελματιών Τεχνικών Εγκαταστάσεων Καύσης (ΠΟΕΤΕΚ)):** Ευχαριστώ για την πρόσκληση, ευχαριστώ τους κύριους Υπουργούς. Τη μια παράγραφο που αφορά εμάς, ευχαριστούμε πολύ που την «περάσατε». Λύνει ένα πρόβλημα που το είχαμε το 2012, όταν ψηφίστηκε ο προηγούμενος νόμος. Ευχαριστούμε πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Θεοδότα Νάντσου, Επικεφαλής περιβαλλοντικής πολιτικής της WWF Hellas.

**ΘΕΟΔΟΤΑ ΝΑΝΤΣΟΥ (Επικεφαλής περιβαλλοντικής πολιτικής της WWF Hellas):** Ευχαριστούμε και εμείς πολύ για την πρόσκληση. Θέλουμε να τοποθετηθούμε και για τα δύο μέρη του νομοσχεδίου και για την Αναπτυξιακή Τράπεζα και για τις στρατηγικές επενδύσεις, οπότε ο συνάδελφός μου ο κ. Βαρδακούλιας θα τοποθετηθεί έπειτα για την Αναπτυξιακή Τράπεζα.

Ειδικά, όσον αφορά στο μέρος σχετικά με τις στρατηγικές επενδύσεις, γνωρίζουμε όλοι ότι αυτό είναι ένα πλαίσιο το οποίο δημιουργεί πολύ προβληματισμό σε σχέση με την περιβαλλοντική του διάσταση. Θέλω να σταθώ σε κάποια σημεία τα οποία ξεκινούν από το άρθρο 10 και τι μπορεί να χαρακτηριστεί ως εμβληματική επένδυση αν και ο όρος περιλαμβάνει μια πολύ ωραία διάταξη που αφορά σε χαμηλό ενεργειακό και περιβαλλοντικό αποτύπωμα. Εν τούτοις, αυτή μπορεί να είναι και αρκετά ευρεία ώστε να συμπεριλάβει και εξορύξεις υδρογονανθράκων και για παράδειγμα την καύση λιγνίτη, δηλαδή τις ενεργειακές μονάδες από λιγνίτη. Για παράδειγμα, οι αγοραστές της μικρής Δ.Ε.Η., ενδέχεται ακόμα και να μπορούν να θεωρηθούν ως εμβληματική επένδυση, σύμφωνα πάντα με αυτό τον ορισμό. Το τι θα γίνει μετά και το ποιες αποφάσεις θα ληφθούν, είναι θέμα προς συζήτηση. Και για να είμαστε πιο συγκεκριμένοι, μιλάω για τους αγοραστές της λιγνιτικής Μελίτης και Μεγαλόπολης.

**ΙΩΑΝΝΗΣ ΔΡΑΓΑΣΑΚΗΣ(Αντιπρόεδρος της Κυβέρνησης και Υπουργός Οικονομίας και Ανάπτυξης):** Αν κάποιος θέλει να κάνει λιγνιτικές μονάδες δεν θα κοπούν από άλλα κριτήρια;

**ΘΕΟΔΟΤΑ ΝΑΝΤΣΟΥ (Επικεφαλής περιβαλλοντικής πολιτικής της WWF Hellas):** Όχι, γιατί υπάρχει, για παράδειγμα, η νέα μονάδα «Μελίτη ΙΙ» η οποία έχει ήδη αδειοδοτηθεί και η οποία θα κατασκευαστεί, αν κατασκευαστεί, από τον ιδιώτη που θα την αγοράσει η Δ.Ε.Η.. Αυτή μπορεί να θεωρηθεί ως στρατηγική επένδυση και να αγοραστεί, τέλος πάντων, για όποιους λόγους ξεπουλιέται η Δ.Ε.Η., αλλά και να την πληρώσουμε κιόλας, ως στρατηγική επένδυση; Αυτό είναι ένα θέμα. Το ίδιο και με τους υδρογονάνθρακες. Αυτές τις λεπτομέρειες δεν τις ξέρω, ένα ερώτημα είναι. Έρχονται οι εταιρίες εδώ και «σηκώνεται σημαία», προφανώς όχι εσείς, ότι θα φέρουν ανάπτυξη στη χώρα και θέσεις εργασίας. Αυτά τα έχουμε, ήδη, εμείς αντικρούσει, αλλά υπάρχει περίπτωση να τους πληρώσουμε κιόλας, ως εμβληματική επένδυση; Αυτό είναι ερώτημα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Οι συμβάσεις περιλαμβάνουν κάποιους όρους.

**ΘΕΟΔΟΤΑ ΝΑΝΤΣΟΥ (Επικεφαλής περιβαλλοντικής πολιτικής της WWF Hellas):** Προφανώς. Στο θέμα των 45 ημερών, της προθεσμίας η οποία διατηρείται, είχαμε πάλι διατυπώσει μεγάλο προβληματισμό, γιατί με βάση την κοινοτική νομοθεσία σε πάρα πολλά σχέδια είναι πάρα πολύ δύσκολο να ελεγχθεί πλήρως ο φάκελος, ώστε να υπάρχει πληρότητα και να ικανοποιηθεί η απαίτηση της Οδηγίας για τις στρατηγικές εκτιμήσεις για έγκαιρη και πραγματική ευκαιρία, εντός εύλογων χρονικών περιθωρίων, στις Αρχές για να εκφράσουν τεκμηριωμένα τη γνώμη τους.

Ένα άλλο μεγάλο θέμα αφορά ειδικότερα τα ΕΣΧΑΣΕ και το αν εκεί μπορεί να μπει ένα όριο, ειδικά στις περιοχές Natura. Μπορεί ξαφνικά να δούμε ένα, δύο ή τρία ΕΣΧΑΣΕ, αλλά δεν υπάρχει η συνολική εκτίμηση ούτε για το πόσες κατοικίες μπορούν, αν είναι τουριστική επένδυση, να οικοδομήσουν μέσα σε αυτές ούτε ειδικότερα για τις περιοχές Natura, πόσα ΕΣΧΑΣΕ μπορούν να «σηκώσουν». Αυτά είναι ευαίσθητα ζητήματα τα οποία προφανώς δεν γεννήθηκαν τώρα από αυτό το νομοσχέδιο, αλλά κάποια στιγμή χρήζουν κάποιας αντιμετώπισης. Παραχωρώ τον λόγο κυρία Πρόεδρε στον κ. Ολιβιέ Βαρδακούλια για το θέμα της Αναπτυξιακής Τράπεζας.

**ΟΛΙΒΙΕ ΒΑΡΔΑΚΟΥΛΙΑΣ(Υπεύθυνος οικονομικής πολιτικής της WWF Hellas):** Καλημέρα. Σας ευχαριστώ και εγώ πολύ για την πρόσκληση. Καταρχήν, θεωρούμε ότι η Ελληνική Αναπτυξιακή Τράπεζα είναι μια πολύ σημαντική πρωτοβουλία για το μέλλον της ελληνικής οικονομίας καθώς, προφανώς, υπάρχουν πολύ σημαντικές αποτυχίες της αγοράς στη χρηματοδότηση κερδοφόρων και παραγωγικών επενδύσεων. Αυτές μεν έχουν οξυνθεί λόγω της κρίσης, αλλά προφανώς προϋπάρχουν της κρίσης και γι' αυτό το λόγο ακόμα και χώρες οι οποίες είναι αναπτυγμένες και δεν βίωσαν αυτό που βίωσε η ελληνική οικονομία, έχουν οι ίδιες αναπτυξιακές τράπεζες.

Τα σχόλια που καταθέσαμε, είχαν περισσότερο, να κάνουν με τις αποτυχίες της αγοράς σε ό,τι αφορά, κυρίως, κλιματική αλλαγή, μείωση οικολογικού αποτυπώματος, κυκλική οικονομία. Εδώ, αυτό που διαπιστώσαμε είναι ότι διεθνώς οι περισσότερες αναπτυξιακές τράπεζες βάζουν στον πυρήνα της χρηματοδότησής τους τα ζητήματα της απανθρακοποίησης, της κυκλικής οικονομίας, της μείωσης του οικολογικού αποτυπώματος συνολικά.

Με μεγάλη χαρά διαπιστώσαμε ότι στο τελικό κείμενο του νομοσχεδίου μπήκε μια διατύπωση, η οποία μιλάει για την προώθηση πολιτικών κυκλικής οικονομίας στην άμβλυνση των συνεπειών και την προσαρμογή στην κλιματική αλλαγή. Θεωρούμε, όμως, ότι και ο μετριασμός της κλιματικής αλλαγής πάλι στο πρότυπο άλλων δημόσιων αναπτυξιακών τραπεζών πρέπει, να μπει μέσα στους βασικούς σκοπούς της ΕΑΤ.

Αυτό δεν είναι μόνο για λόγους περιβαλλοντικούς, είναι και για λόγους οικονομικούς. Εάν κοιτάξουμε αυτή τη στιγμή τους δύο μεγάλους άξονες, με τους οποίους αναπτύσσεται η διεθνής οικονομία σε θέματα καινοτομίας, είναι από τη μια θέματα τεχνικής νοημοσύνης, big data κ.λπ. και είναι από την άλλη περιβαλλοντικές τεχνολογίες, καθαρή ενέργεια κ.λπ.. Αυτό σημαίνει ότι αυτός πρέπει, να είναι ένας πολύ κεντρικός στρατηγικός άξονας για την ελληνική οικονομία, ακόμα και για λόγους οικονομικής καινοτομίας.

Προφανώς, εμείς θέλουμε, να συμβάλουμε στη δημιουργία της δομής της ΕΑΤ. Δηλαδή οι περισσότερες αναπτυξιακές τράπεζες έχουν πάρα πολλά συγκεκριμένα funds, τα οποία ασχολούνται π.χ. με καθαρή ενέργεια μόνο, με ενεργειακή αποδοτικότητα μόνο, με κυκλική οικονομία μόνο κ.λπ.. Όποτε δημιουργείται κι ένα know how σ’ αυτούς τους τομείς και σ’ αυτούς τους κλάδους.

Τέλος, να πω, γιατί πολλοί θα πούνε «ωραία και που θα βρούμε τα λεφτά» ότι είναι διαπίστωσή μας, ότι όλες αυτές οι κερδοφόρες επενδύσεις, γιατί είναι κερδοφόρες επενδύσεις μ’ ένα εν δυνάμει πολύ μεγάλο αναπτυξιακό αντίκτυπο, χρηματοδοτούνται πλέον πάρα πολύ εύκολο από τις διεθνείς κεφαλαιαγορές. Αρκεί, να ρίξει κανείς μια πολύ γρήγορη ματιά στην εξέλιξη της αγοράς των πράσινων ομολόγων παγκοσμίως και τη ζήτηση για τέτοια προϊόντα από τους διεθνείς επενδυτές, για να καταλάβει ότι η χρηματοδότηση δράσεων για τη μείωση του οικολογικού μας αποτυπώματος, την αύξηση της αποδοτικότητας του οικονομικού μας συστήματος είναι και απαραίτητη, αλλά και απολύτως εφικτή με χρηματοοικονομικούς όρους.

Γι’ αυτό θα θέλαμε πάρα πολύ στα επόμενα βήματα που σχεδιάζονται, δηλαδή ως προς το σχεδιασμό επί του συγκεκριμένου της Ελληνικής Αναπτυξιακής Τράπεζας, να συμβάλουμε σ’ αυτή την προσπάθεια, ώστε να μπει στον πυρήνα της το θέμα της οικολογικής βιωσιμότητας. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Υπουργός.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης):** Μας απασχόλησε πολύ η συμβολή σας κι ευχαριστούμε γι’ αυτή. Μπήκανε κάποια πράγματα. Υπάρχει ένα ερώτημα «τι βάζει κανείς στο νομό και τι βάζει στον κανονισμό». Ως πνεύμα συμφωνούμε, εκτός από τις εξορύξεις που δε θέλουμε, να τις αποκλείσουμε γι’ άλλους λόγους και μπορείτε, να συνεργαστείτε και με τους νομικούς και με τον κ. Γεωργακάκη, διότι ετοιμάζονται ήδη δύο προϊόντα στους κλάδους, που είπατε με τη μορφή του Ταμείου Συμμετοχών. Άρα, μέσα από τη συνεργασία να δούμε πρακτικούς τρόπους, να υλοποιήσουμε κάποιες από τις κατευθύνσεις, που είπατε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Συνεχίζουμε με τον κ. Καλέργη, Πρόεδρο του Δ.Σ. Συνδέσμου Ελληνικών Γραφείων Μελετών (ΣΕΓΜ).

**ΚΩΝΣΤΑΝΤΙΝΟΣ ΚΑΛΕΡΓΗΣ (Πρόεδρος του Δ.Σ. του Συνδέσμου Ελληνικών Γραφείων Μελετών (ΣΕΓΜ)):** Ευχαριστούμε, κυρία Πρόεδρε. Καλημέρα σε όλους. Εκπροσωπώ το Σύνδεσμο των Εταιριών Μελετών της Ελλάδος, αλλά λόγω κωλύματος του Εκπροσώπου του ΣΤΕΑΤ, που τον έχετε καλέσει, θα εκπροσωπήσω σήμερα και τον ΣΤΕΑΤ. Δηλαδή, αυτά που θα πω, θέλω, να καταγραφεί ότι εκπροσωπούν και τις θέσεις του ΣΤΕΑΤ.

Εμείς, στο πλαίσιο μιας συνεργασίας που κάνουμε με τους άλλους δύο μεγάλους φορείς του παρασκευαστικού κλάδου για την ανάκαμψη και την ανάπτυξη αυτού, ασχοληθήκαμε με το θέμα της Αναπτυξιακής Τράπεζας - είναι θέμα, που μας αφορά, όπως καταλαβαίνετε, ιδιαιτέρως - και κάναμε και μια παρέμβαση προς τον Υπουργό στη φάση της διαβούλευσης.

Δε θα επαναλάβω, γιατί ακούστηκαν διάφορα κι από τους άλλους επιχειρηματικούς φορείς. Το κρίσιμο στοιχείο, το οποίο εμείς ζητάμε - διότι θα συμφωνήσω με τον Υπουργό ότι, όντως, είμαστε η μοναδική ευρωπαϊκή χώρα, που δεν έχουμε αναπτυξιακή τράπεζα και θα έπρεπε, να έχουμε πολλά χρόνια πριν - είναι το κατά πόσον η συγκεκριμένη Τράπεζα, όπως ο σκοπός της περιγράφεται απ’ το συγκεκριμένο νομοσχέδιο που μπορεί, να έχει το ρόλο της χρηματοδότησης εξωτερικής βοήθειας.

Για εμάς αυτό είναι μείζον θέμα, γιατί όπως είπατε, κύριε Υπουργέ, εκτός απ’ το ότι οι εγγυήσεις στις ευρωπαϊκές χρηματοδοτήσεις θα είναι μέσω των αναπτυξιακών τραπεζών των χωρών, το κυριότερο απ’ αυτό και οι ίδιες χρηματοδοτήσεις εξωτερικής βοήθειας στην επόμενη προγραμματική περίοδο της Ευρώπης θα διαχειριστούν μόνο κι αποκλειστικά από τις αναπτυξιακές τράπεζες των κρατών-μελών. Με τη λογική του ότι η Ε.Ε. θέλει, να κάνει το περιβόητο «blending», δηλαδή να βάλει ένα ποσό της τάξης των 10 δισεκατομμυρίων και φιλοδοξεί ότι θα κάνουμε blending επί 10, επί 12.

Αυτή η χρηματοδότηση θα αφορά, κυρίως, υποστήριξη στις χώρες της Υποσαχάριας Αφρικής, καθώς και στις γειτνιάζουσες χώρες της Ευρώπης, δηλαδή, τις υποψήφιες προς ένταξη, που είναι οι Βαλκανικές και οι πρώην Σοβιετικές. Εκεί, όπως καταλαβαίνετε τόσο ο μελετικός κλάδος όσο κι ο κατασκευαστικός έχουν ιδιαίτερο ενδιαφέρον, διότι γνωρίζετε ότι η εγχώρια συζήτηση έχει ταπεινωθεί. Μιλάμε για εξωστρεφή δραστηριοποίηση και είναι ο μοναδικός τρόπος, να έχουμε αυτή την ευκαιρία, η Αναπτυξιακή Ελληνική Τράπεζα, ν’ αποτελέσει κι εργαλείο οικονομικής διπλωματίας, όπως αποτελεί και σ’ όλες τις άλλες τράπεζες στο διεθνή χώρο.

Για το σκοπό αυτό θέλω, να τονίσω ότι μπορεί, να μην είναι γνωστό για λόγους οικονομικής διπλωματίας, προσφάτως, ίδρυσαν αναπτυξιακές τράπεζες παροχής εξωτερικής βοήθειας εκτός των άλλων χώρες όπως η Σλοβενία και η Σλοβακία, ακριβώς, γι' αυτό το λόγο, για να συμμετέχουν στη λήψη των αποφάσεων και να μπορούν, να συνδιαχειρίζονται και να συμμετέχουν στη διαχείριση των ευρωπαϊκών κονδυλίων της εξωτερικής βοήθειας. Τα υπόλοιπα που σας είχαμε πει για τις κάποιες ελλείψεις που δε μπορούσαμε, ν’ αξιολογήσουμε καλά, που μας είπατε, όμως, ότι θα τα δούμε και θα τα δημοσιοποιήσετε στην πορεία, όπως το επιχειρηματικό σχέδιο κ.λπ., θεωρώ ότι μας καλύψατε.

Τώρα, ως προς τις στρατηγικές επενδύσεις, ως πολιτικός συμβουλευτικός κλάδος, που όπως γνωρίζετε, κάθε στρατηγικό σχέδιο μελετάται, σχεδιάζεται και υλοποιείται με μια μελετητική συμβουλευτική εταιρεία, το μόνο που έχουμε να πούμε είναι ότι θα ήταν σωστό - αυτό έχει αποδειχτεί στην πράξη, το ξέρουμε όλοι, είναι μια διαχρονική παθογένεια, το είπατε πολύ σωστά, κ. Υπουργέ - να εμπλακεί και ο ιδιωτικός τομέας στο άρθρο 22. Δηλαδή, εκτός απ’ τον κοινό ελεγκτή που θα είναι επιλογή του επενδυτή με έγκριση του Υπουργείου, να υπάρχει κι ένας σύμβουλος ωρίμανσης, γιατί έτσι μόνο είναι σημαντικό μέσο για την επιτάχυνση των διαδικασιών.

Είναι προφανές ότι τα 3 χρόνια που έχετε βάλει, κύριε Υπουργέ, είναι μια ενδεικτική υπόθεση, γιατί στην Ελλάδα, τελικά, όλες οι προθεσμίες που υπάρχουν στις νομοθεσίες είναι ενδεικτικές - τουλάχιστον, για τις υπηρεσίες - κι αυτό θα είναι σημαντικό και είναι και κάτι, το οποίο θα δείξει ότι δεν υπάρχει και πρόβλημα με τη συνεργασία και την εμπλοκή του ιδιωτικού τομέα και της συνεργασίας του με το Δημόσιο Τομέα.

Τέλος, επειδή είμαστε αναγκασμένοι, να το πούμε, επιτρέψτε μου, επειδή μπήκε μια τροπολογία στο άρθρο 33, που αφορά πάλι σε τροποποιήσεις του περιβόητου 4412 του νόμου περί δημοσίων συμβάσεων, κ. Υπουργέ, εμείς εδώ «σηκώνουμε τα χέρια ψηλά». Κάθε νόμος που συζητείται στη Βουλή έχει και μια τροποποίηση ή και παραπάνω από το νόμο 4412 του 2016.

Προσφάτως, ένα νομοσχέδιο είχε πάρα πολλές τροποποιήσεις. Προφανώς, αυτή ξεχάστηκε. Τώρα μπήκε εδώ. Μαθαίνουμε ότι επίκειται απ’ το Υπουργείο Υποδομών, έχει ήδη ζητήσει γνώμη της Ανεξάρτητης Αρχής Δημοσίων Συμβάσεων. Εδώ χρειάζεται, να έχουμε μια συνεργασία, διότι γίνεται κάποια αξιολόγηση, γιατί αφού τροποποιείτε ένα νόμο, πάει να πει ότι έχει γίνει αξιολόγηση κάποιων θεμάτων, τα οποία δε λειτουργούν σωστά.

Εδώ, θα θέλαμε και μας έχετε, να είμαστε αρωγοί, να σας περάσουμε και τη δική μας εμπειρία, γιατί είμαστε οι αντισυμβαλλόμενοι και δε μπορείς, να κάνεις τροποποιήσεις ενός νομοθετικού πλαισίου με αξιολόγηση, στην οποία δεν έχουν συμμετάσχει οι αντισυμβαλλόμενοι. Αυτό το θέτουμε και ως παράπονο. Το έχουμε ζητήσει κι από εσάς κι από το Υπουργείο Υποδομών, που είστε τα δύο βασικά Υπουργεία σε ό,τι αφορά στο νομό των δημοσίων συμβάσεων και αναμένουμε, να μας καλέσετε, για να μιλήσουμε για το νόμο και το πως σήμερα λειτουργεί στον ευρύτερο κλάδο. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Σας ευχαριστούμε πολύ. Το λόγο έχει ο κ. Βλάχος, Πρόεδρος του Δ.Σ. του Πανελλήνιου Συνδέσμου Τεχνικών Εταιρειών (ΣΑΤΕ).

**ΓΕΩΡΓΙΟΣ ΒΛΑΧΟΣ (Πρόεδρος του Δ.Σ. του Πανελλήνιου Συνδέσμου Τεχνικών Εταιρειών (ΣΑΤΕ)):** Ευχαριστώ κυρία Πρόεδρε.Εκπροσωπούμε, μαζί με τον (ΣΕΓΜ), του οποίου ο πρόεδρος μίλησε προηγουμένως και τον (ΣΤΕΑΤ), με τους οποίους έχουμε αυτή τη στιγμή μια κοινή πρωτοβουλία για θέσεις και για αντιμετώπιση προβλημάτων και για προχώρημα συνεργασίας, το μεγαλύτερο μέρος, συντριπτικά μπορώ να πω, του τεχνικού κλάδου που ασχολείται με τις κατασκευές, είτε μελετητές είτε σύμβουλοι είτε κατασκευαστικές εταιρείες.

Συμφωνώ, πλήρως, με όσα είπε ο κ. Καλέργης και θέλω να πω δύο κουβέντες μόνο για το πως είναι σήμερα η κατάσταση πραγματικά, πως τη βιώνουμε εμείς που είμαστε κάθε μέρα μέσα στα προβλήματα, γιατί μέσα από τις εφημερίδες και τα μέσα ενημέρωσης δεν περνάει η πραγματικότητα στη χώρα μας. Πιθανόν και σε άλλες χώρες να γίνεται το ίδιο. Καταρχήν, οι τράπεζες ουσιαστικά είναι κλειστές για τις επιχειρήσεις, σε ό,τι αφορά το ζήτημα υποστήριξης δανειοδότησης, πιστοληπτική δυνατότητας κ.τ.λ.. Δεν μπορούν οι επιχειρήσεις να πάρουν καμία βοήθεια. Ειδικά δε, όταν μιλάμε για εξωστρέφεια, για έργα στο εξωτερικό κ.τ.λ., θα μου επιτρέψετε να πω ότι έχει καταντήσει ανέκδοτο, γιατί, οι επιχειρήσεις μας δεν μπορούν, σιγά-σιγά, να πάνε ούτε στα Ελληνικά δημόσια έργα.

Έβγαλε η Ρυθμιστική Αρχή Ενέργειας κάποιους διαγωνισμούς το καλοκαίρι, με ενημέρωσαν φίλοι που ασχολούνται με ενεργειακά έργα, και όλα τα έργα τα πήραν ευρωπαϊκές επιχειρήσεις ή ξένες επιχειρήσεις, γιατί δανείζονται με 0,5-1,5 % και οι Ελληνικές δεν μπορούν ούτε με 8 ή 9 % να δανειστούν. Καταλαβαίνετε ότι δεν μπορεί να γίνει επιχείρηση αν δεν υπάρχει δυνατότητα υποστήριξης.

Σε αυτό το σημείο, λοιπόν, το ζήτημα της Αναπτυξιακής Τράπεζας, για τους λόγους που είπε λεπτομερώς ο κ. Καλέργης, αλλά και με το κείμενο που σας έχουμε στείλει από τις 20 Μαρτίου, νομίζω ότι είναι μια θετική πρωτοβουλία. Επίσης, θέλω να πω ότι, εάν σε μια χώρα που οι υποδομές, σε όλους τους τομείς, παρουσιάζουν ελλείψεις και οποιαδήποτε μορφή ανάπτυξης απαιτεί καινούργιες υποδομές ή συντήρηση των υποδομών - το θέμα της συντήρησης είναι τεράστιο - ή λειτουργία, γιατί πλέον έχουμε και υποδομές, όπως είναι τα έργα περιβάλλοντος, οι γέφυρες, το μετρό και τα λοιπά, τα οποία θέλουν συντήρηση και λειτουργία - δεν έχουμε τα απλά έργα που είχαμε παλιά, κάναμε έναν δρόμο και κάθε τόσο στρώναμε λίγο πίσσα και τελείωνε το θέμα - πώς θα γίνουν αυτά από εταιρείες που είναι ανύπαρκτες. Οι Ελληνικές εταιρείες και τα Ελληνικά γραφεία είναι ημιθανείς αυτή τη στιγμή.

Για την εξωστρέφεια, αναφέρθηκα προηγουμένως πως έχει η κατάσταση. Η μόνη υποστήριξη, ας την πούμε έτσι, και δυνατότητα εγγυοδοσίας και πιστοληπτικής ικανότητας είναι πλέον από το ΤΜΕΔΕ, το Ταμείο Μηχανικών Εργοληπτών Δημοσίων Έργων, που είναι ένα παρακλάδι του παλιού ΤΣΜΕΔΕ, για όσους δεν είναι στον τεχνικό χώρο, ο κ. υπουργός σίγουρα τα ξέρει αυτά γιατί, νομίζω, ότι είχε βοηθήσει πάρα πολύ στην διαδικασία της ίδρυσης του ταμείο αυτού.

Εάν οι εγγυητικές επιστολές των έργων επανέλθουν στα επίπεδα του 2014, αρκεί και μόνο μια κατάπτωση εγγυητικής επιστολής ενός έργο να «τινάξει στον αέρα» όλο το ΤΜΕΔΕ, γιατί όπως ξέρετε το ΤΜΕΔΕ δεν «πατάει» σε γερές βάσεις όπως πάταγε» κάποτε το ΤΣΜΕΔΕ, όπου έγιναν και καταπτώσεις εγγυητικών, καταστράφηκαν και εταιρείες, αλλά το ταμείο συνεχώς δυνάμωνε. Σήμερα αυτή η προοπτική δεν υπάρχει.

Το τελευταίο που θέλω να πω, είναι ότι είναι σε χαμηλό επίπεδο ο διάλογος. Στην ουσία δεν υπάρχει. Ειδικά με το Υπουργείο Υποδομών και Μεταφορών έχουν γίνει, περίπου, 250 τροποποιήσεις στο βασικό νόμο 4412, και γίνονται συνέχεια, και της μαθαίνουμε τελευταία στιγμή. Δεν προλαβαίνουμε καν να υποβάλλουμε τις απόψεις μας. Σας ευχαριστώ.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης):** Θέλω να δώσω μια πληροφορία, επειδή όπως δουλεύει το σύστημά μας δεν ξέρω τι είναι γνωστό και τι όχι. Χωρίς να απαντάει στο συνολικό πρόβλημα που θέτετε, πάντως αρχίζει να λειτουργεί το ταμείο υποδομών. Το ταμείο υποδομών είναι ένα πρόγραμμα, το οποίο δημιουργήσαμε εμείς ως υπουργείο. Δίνουμε στις τράπεζες χρήμα με μηδενικό επιτόκιο, για να χρηματοδοτούν έργα μικρών υποδομών, κάθε είδους, δημόσια ή ιδιωτικά, με επιτόκιο το οποίο, λογικά, θα πρέπει να είναι κάτω από το 3 %. Αρχίσετε, ψάξτε το, πιέστε τους, διότι μέσω των τραπεζών θα γίνει αυτό. Αναμένουμε 2,7 ή 3% επιτόκιο ή και χαμηλότερο. Εννοείται, ότι αυτό θα ανακυκλώνεται και μπορεί να το αυξήσουμε κιόλας.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Σας ευχαριστούμε κ. Βλάχο και εσάς κ. Υπουργέ. Να σας ενημερώσω ότι έχουν στείλει υπομνήματα οι, ΕΣΑΜΕΑ, ο πρόεδρος του Δ.Σ. του Κεντρικού Επιμελητηρίου Ελλάδος, ο κ. Μίχαλος, ο κ. Στουρνάρας από την Τράπεζα της Ελλάδος και ο κ. Ρέτσος, Πρόεδρος του ΣΕΤΕ. Το λόγο έχει η κ. Αναστασοπούλου, Γενική Γραμματέας του Συνδέσμου Ανωνύμων Εταιριών και ΕΠΕ (ΣΑΕ-ΕΠΕ).

**ΙΩΑΝΝΑ ΑΝΑΣΤΑΣΟΠΟΥΛΟΥ (Γενική Γραμματέας του Συνδέσμου Ανωνύμων Εταιριών και ΕΠΕ (ΣΑΕ-ΕΠΕ)):** Ευχαριστώ πολύ κυρία Πρόεδρε. Αναφέρομαι σε άλλο θέμα από αυτό της Αναπτυξιακής Τράπεζας και των Στρατηγικών Επενδύσεων. Αναφέρομαι στην τροποποίηση του άρθρου 45 του σχεδίου νόμου, που τροποποιεί το άρθρο 15 του ν.3091/2002, το οποίο αναφέρεται στον ειδικό φόρο των ακινήτων. Θα ήθελα να αναφερθώ σε μια διάταξη, η οποία δεν προσέχθηκε επαρκώς όταν έγινε η νομοθέτηση και δημιουργήθηκε ένα πρόβλημα, που στην πραγματικότητα θα πρέπει να θεωρήσει κανείς ότι είναι τυπικό και θα πρέπει άμεσα να λυθεί. Πιο αναλυτικά, μεταξύ των περιουσιακών στοιχείων τα οποία κατέχουν ημεδαπά κοινωφελή ιδρύματα, εποπτευόμενα από το Υπουργείο Οικονομικών, είναι και μετοχές Ελληνικών Ανωνύμων Εταιρειών, οι οποίες κατέχουν ακίνητα. Τα μερίσματα αυτά, όπως είναι σαφές, που εισπράττουν τα ιδρύματα από τις Ανώνυμες Εταιρείες, χρηματοδοτούν το κοινωφελές τους έργο. Είναι ένα από τα περιουσιακά στοιχεία που έχουν τα ιδρύματα, για να χρηματοδοτήσουν το έργο τους.

Το άρθρο 15 του ν.3091/2002, το οποίο τώρα τροποποιείται - όμως θα πρέπει να γίνει ακόμα μια τροποποίηση την οποία εισηγούμεθα - επέβαλε στα νομικά πρόσωπα, συμπεριλαμβανομένων και των Ανωνύμων Εταιρειών που έχουν εμπράγματα δικαιώματα πλήρως ή ψιλής κυριότητας ή επικαρπίας, σε ακίνητα τα οποία βρίσκονται στην Ελλάδα, το γνωστό φόρο 15% επί της αξίας αυτών. Βεβαίως, προβλέπει και κάποιες εξαιρέσεις, μεταξύ των οποίων είναι, οι ανώνυμες εταιρείες που έχουν ονομαστικές μετοχές μέχρι φυσικού προσώπου ή που δηλώνουν τα φυσικά πρόσωπα που τις κατέχουν και έχουν φορολογικό μητρώο στην Ελλάδα ή ανώνυμες εταιρείες με ανώνυμες μετοχές, εφόσον το σύνολο των μετοχών τους καταλήγει σε εταιρείες, οι μετοχές των οποίων βρίσκονται σε διαπραγμάτευση σε οργανωμένη χρηματιστηριακή αγορά και τα ημεδαπά κοινωφελή ιδρύματα που εποπτεύονται από δημόσια αρχή.

Σαφώς, λοιπόν, εξαιρούνται από αυτόν τον ειδικό φόρο, επί των ακινήτων, τα ημεδαπά κοινωφελή ιδρύματα, τα οποία εποπτεύονται από δημόσια αρχή και συνεπώς αν έχουν απευθείας τα ίδια ακίνητα στο όνομά τους, δεν θα φορολογηθούν με τον ειδικό φόρο. Όμως, ο νομοθέτης έχει παραλείψει να προβλέψει και άλλη μία εξαίρεση, η οποία κατά τη γνώμη μας, είναι αυτονόητη και προκύπτει αβίαστα από τις πιο πάνω διατάξεις. Δηλαδή, την περίπτωση κατά την οποία ορισμένες ονομαστικές μετοχές Ανωνύμου Εταιρείας, που έχει ονομαστικοποιήσει, όπως επιβάλλει ο νόμος, μέχρι φυσικού προσώπου το μεγαλύτερο μέρος των μετοχών της, όμως, ένα μικρό μέρος των μετοχών αυτών κατέχονται από κοινωφελές ίδρυμα ημεδαπών, το οποίο εποπτεύει το Υπουργείο Οικονομικών.

Για αυτή την ειδική περίπτωση, δεν υπάρχει αυτή η δυνατότητα εξαίρεσης από τον ειδικό φόρο επί των ακινήτων και υποχρεούνται, οι Ανώνυμες Εταιρείες αυτές των οποίων ένα μικρό μέρος των μετοχών κατέχονται από ίδρυμα, να καταβάλλουν κανονικά αυτό τον ειδικό φόρο του 15%.

Όταν βεβαίως, ο καθένας από εμάς, και ακόμα όταν δεν είναι νομικός, αντιλαμβάνεται, ότι, ένα ίδρυμα το οποίο είναι ημεδαπό και το οποίο εποπτεύεται από το Υπουργείο Οικονομικών, δεν μπορεί να γίνει ονομαστικοποίηση, πέρα από αυτή, η οποία είναι με την εποπτεία του Υπουργείου Οικονομικών. Συνεπώς, αυτά τα ιδρύματα, τα οποία κατέχουν τέτοιου είδους μετοχές, ανωνύμων εταιρειών με ακίνητα ή μάλλον οι εταιρείες εκείνες οι οποίες έχουν ακίνητα και ένα μέρος των μετοχών τους κατέχονται από ίδρυμα, εποπτευόμενο από το ελληνικό κράτος, είναι υποχρεωμένα να καταβάλουν κανονικά ετησίως, το φόρο αυτόν του 15%, το οποίο όπως αντιλαμβάνεται ο καθένας από εμάς, ο οποίος κινείται στην αγορά, είναι ένας τιμωρητικός φόρος, γιατί δεν μπορεί κανείς να έχει απόδοση από τα ακίνητά του 15%, ώστε, ετησίως να μπορεί να καταβάλει και ένα τέτοιο φόρο.

Συνεπώς, τα ιδρύματα αυτά, τα οποία κατέχουν τέτοιου είδους μετοχές, έχουνε μειωμένα έσοδα, βεβαίως, από αυτές τις μετοχές, και δεν μπορούν να εξυπηρετήσουν το κοινωφελές τους έργο. Έτσι, τιμωρούνται αυτά τα ιδρύματα τα οποία δεν μπορούν να εισπράξουν τα μερίσματα αυτά από τις μετοχές. Με άλλα λόγια, φτάνουμε στο παράδοξο, να εξομοιώνονται τα ελληνικά ιδρύματα τα οποία εποπτεύονται από το Υπουργείο Οικονομικών και είναι κοινωφελή αποδεδειγμένα, να εξομοιώνονται με εταιρείες, οι οποίες έχουν την έδρα τους, σε μη συνεργάσιμα κράτη, για τα οποία, ευλόγως, ο νόμος προβλέπει, όταν έχουν μετοχές και δεν μπορεί να γίνει ονομαστικοποίηση, να υπάρχει αυτός ο φόρος του 15%. Φθάνουμε λοιπόν, να λέμε, ότι, ένα ίδρυμα το οποίο εποπτεύεται από το Υπουργείο Οικονομικών έχει την ίδια μεταχείριση με εταιρείες, ενδεχόμενα ιδρύματα, τα οποία εδρεύουν σε φορολογικούς παραδείσους και τα οποία ενδεχόμενα φοροδιαφεύγουν. Είναι δυνατόν, να φοροδιαφύγει ένα ίδρυμα το οποίο είναι κοινωφελές, βρίσκεται στην Ελλάδα και εποπτεύεται από το Υπουργείο Οικονομικών; Δεν μπορώ να το αντιληφθώ αυτό το πράγμα, και αυτό νομίζουμε λοιπόν, ότι, είναι μια διάταξη η οποία πραγματικά θα πρέπει να τροποποιηθεί προς μία κατεύθυνση, ώστε, να μην υπάρχει τέτοιος φόρος σε ανώνυμες εταιρείες, των οποίων ένα μέρος των μετοχών κατέχονται από ημεδαπά, κοινωφελή ιδρύματα, και έτσι να εξαιρεθούν και να μην υπάρχει αυτή η τιμωρητική διάταξη σε τέτοιου είδους εταιρείες. Ευχαριστώ πολύ.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης):** Συγγνώμη, συμφωνείτε ότι η διάταξη αυτή πρέπει να ρυθμιστεί;

**ΙΩΑΝΝΑ ΑΝΑΣΤΑΣΟΠΟΥΛΟΥ (Γενική Γραμματέας του Συνδέσμου Ανωνύμων Εταιρειών και ΕΠΕ (ΣΑΕ – ΕΠΕ)):** Όχι, δεν αναφερόμαστε, στη διάταξη, όπως προτείνεται τώρα. Προτείνουμε, να μπει νέα τροπολογία, η οποία να προβλέπει ειδικά, την περίπτωση στην οποία αναφέρθηκα νωρίτερα. Έχουμε στείλει υπόμνημα. Θα πρέπει, να το έχετε λάβει όλοι, το υπόμνημα αυτό. Είμαι στη διάθεσή σας, για περαιτέρω πληροφορίες.

Στο σημείο αυτό ο Προεδρεύων της Επιτροπής έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Μορφίδης Κωνσταντίνος, Καραγιάννης Ιωάννης, Καρακώστα Εύη, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Σηφάκης Ιωάννης, Σιμορέλης Χρήστος, Σταματάκη Ελένη, Τσιρώνης Ιωάννης, Αθανασίου Χαράλαμπος, Αραμπατζή Φωτεινή, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Σκρέκας Κωνσταντίνος, Καρράς Γεώργιος-Δημήτριος, Κωνσταντινόπουλος Οδυσσέας και Παναγιώταρος Ηλίας.

**ΙΩΑΝΝΗΣ ΣΗΦΑΚΗΣ (Προεδρεύων της Επιτροπής):** Λοιπόν,αφού, ολοκληρώθηκε η έκφραση της άποψης των φορέων για το νομοσχέδιο, προχωρούμε σε ερωτήσεις των Εισηγητών των Κομμάτων προς τους φορείς. Προτείνω, τρία λεπτά. Το λόγο έχει ο Εισηγητής του ΣΥΡΙΖΑ, κ. Γεώργιος Ουρσουζίδης.

**ΓΕΩΡΓΙΟΣ ΟΥΡΣΟΥΖΙΔΗΣ (Εισηγητής του ΣΥΡΙΖΑ):** Ευχαριστώ πολύ, κύριε Πρόεδρε. Άκουσα, με προσοχή τους φορείς. Θα προσπαθήσω να δω, σε μεγαλύτερη λεπτομέρεια, από τα πρακτικά, τις απόψεις, έτσι ώστε να βελτιώσουμε το νομοσχέδιο. Στον κ. Κιούση, έχω να πω, ότι, είναι εύλογο αυτό που ζητά, η ομοσπονδία βενζινοπωλών, δηλαδή, δεν μπορεί μια άδεια, ενώ είναι σε ισχύ, να ζητά το κράτος να αντικατασταθεί, και νομίζω, ότι, περί παρερμηνείας πρόκειται ή είναι κάτι το οποίο θα διορθωθεί.

Επίσης, τη θέση του WWF, σε σχέση με το περιβαλλοντικό αποτύπωμα που μπορεί να προκύψει από οποιεσδήποτε δράσεις, είναι γνωστές. Νομίζω όμως ,ότι, δεν πρέπει να ανησυχεί κανείς ως προς αυτό. Απλά, να μην εφησυχάζει, έτσι ώστε, να μπορεί να προστατευθεί, αυτό το πολύτιμο πράγμα το οποίο μας κληροδοτήθηκε, δηλαδή, η φύση και γενικότερα, η πολιτιστική κληρονομιά η οποία δεν αποκλείει βεβαίως την ανάπτυξη του τόπου, αρκεί να υπάρχει σεβασμός. Δεν έχω να διατυπώσω συνεπώς κάποια συγκεκριμένη ερώτηση. Θα μελετήσω τις τοποθετήσεις των φορέων και θα επανέλθω πιθανόν στην Ολομέλεια. Ευχαριστώ πολύ.

**ΙΩΑΝΝΗΣ ΣΗΦΑΚΗΣ (Προεδρεύων της Επιτροπής):** Το λόγο έχει, ο Εισηγητής της Νέας Δημοκρατίας, κ. Κωνσταντίνος Κατσαφάδος.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Εισηγητής της Νέας Δημοκρατίας):** Σας ευχαριστώ πολύ, κύριε Πρόεδρε. Δεν χωρά καμία αμφιβολία, ότι, και οι φορείς οι οποίοι ήρθαν εδώ, είναι υπέρ του να συσταθεί μια Αναπτυξιακή Τράπεζα στην Ελλάδα. Αυτό γίνεται, σε όλες τις χώρες του κόσμου, σε όλες τις ευρωπαϊκές χώρες, και σε μια χώρα, η οποία έχει τέτοια προβλήματα, είναι λογικό να είναι διακαής πόθος, η σύσταση μιας Αναπτυξιακής Τράπεζας, όπως, δεν χωράει καμία αμφιβολία, ότι, για τις στρατηγικές επενδύσεις, όλοι αυτοί οι νόμοι κατά το παρελθόν, δυστυχώς δεν έχουν προσφέρει τα αποτελέσματα τα οποία θα ήταν επιθυμητά και θα θέλαμε.

Αυτό το οποίο θέλω να ρωτήσω, για να συμφωνήσω και σε κάτι με τον συνάδελφο του ΣΥΡΙΖΑ, για τον εκπρόσωπο των πρατηριούχων, νομίζω, ότι, εκ παραδρομής πρέπει να έχει γίνει αυτό και θα πρέπει να το διορθώσετε και να το κοιτάξετε, γιατί νομίζω ότι είναι άδικο. Θα ήθελα, να απευθύνω το ίδιο ερώτημα, τόσο στον εκπρόσωπό του ΣΕΒ όσο και στον εκπρόσωπο των τεχνικών εταιρειών, αν έχουν μελετήσει το νομοθέτημα αυτό το οποίο συζητάμε σήμερα, με όλες αυτές τις ασάφειες και τις αοριστίες τις οποίες έχει. Θεωρούν, ότι, θα μπορέσει να βοηθήσει και να συμβάλει στη ρευστότητα των μικρομεσαίων και μεσαίων επιχειρήσεων; Θεωρείται ότι θα μπορέσουν να ξεπεραστούν τα γραφειοκρατικά προβλήματα ή έχετε να προτείνετε κάτι παραπάνω, σε αυτό; Στην πραγματική οικονομία. Και για την αναπτυξιακή και για τις στρατηγικές επενδύσεις. Σας ευχαριστώ πολύ.

**ΙΩΑΝΝΗΣ ΣΗΦΑΚΗΣ (Προεδρεύων της Επιτροπής):** Το λόγο έχει, ο Ειδικός Αγορητής της Δημοκρατικής Συμπαράταξης, τον συνάδελφο, κ. Οδυσσέα Κωνσταντινόπουλο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ)):** Κύριε Πρόεδρε, επειδή γινόταν μια συζήτηση ενώ λείπατε, θα μας επιτρέψετε σε όλους τους Εισηγητές, να έχουμε λίγο χρόνο για να μπορούμε να μιλήσουμε, για να μας ακούσουν και οι φορείς και να συζητήσουμε, γιατί έγινε μια αναλυτική συζήτηση. Θα μου επιτρέψετε, να αρχίσω, πρώτον, από ένα θέμα στο νομοσχέδιο το οποίο είναι πολύ σημαντικό για εμάς, και θέλω να ακούσω τους φορείς. Το Υπουργείο, φέρνει ρύθμιση, στο άρθρο 40, το οποίο ουσιαστικά, με μια μικρή ποινή, νομιμοποιεί πλαστά τιμολόγια, επενδυτών του αναπτυξιακού νόμου του 2004 και 2011. Θέλω να ρωτήσω την αγορά και όλους σας, αν αυτή η πρακτική, είναι προς το συμφέρον, στέλνει θετικά μηνύματα προς στην αγορά ή αν είναι κάτι το οποίο νομιμοποιεί οποιονδήποτε στο μέλλον, να καταθέτει πλαστά στοιχεία και μετά την κατάθεσή τους, να έρχεται μία κυβέρνηση, με ένα μικρό πρόστιμο, να τα νομιμοποιεί. Πρώτον αυτό.

Δεύτερον. Κοιτάξτε. Όποιος πει, ότι, δεν θέλει Αναπτυξιακή Τράπεζα, είναι σαν να μου λέει, δεν θέλει να είναι ψηλός, όμορφος και υγιής. Εγώ όμως, θέλω να ρωτήσω σε εσάς. Εσείς, που εκπροσωπείτε μικρομεσαίες επιχειρήσεις, τη ΓΣΕΒΕΕ, το ΣΕΒ, που εκπροσωπεί όπως άκουσα τις απόψεις σας, αλλά κυρίως θέλω να πω για τις μικρομεσαίες επιχειρήσεις. Πιστεύετε, ότι, μέσα από αυτό το πλαίσιο που υπάρχει, όχι αυτό που θέλουμε να υπάρξει στο μυαλό μας, θα χρηματοδοτούνται, και θα δοθεί δυνατότητα στις μικρομεσαίες επιχειρήσεις ή σε ειδικές περιπτώσεις, μόνο, θα γίνεται αυτό; Αυτό είναι το βασικό ζήτημα.

Τρίτον, μιλήσατε πριν και θέλω να απευθυνθώ, σε όλους τους φορείς, για τις ενισχύσεις στην πληροφορική και στην επικοινωνία, δηλαδή, στις νέες τεχνολογίες. Η Κυβέρνηση, φέρνει μία ρύθμιση, η οποία αφορά επιχορήγηση έως τις 200.000 ευρώ και ένα έως 150 εκατομμύρια. Εμείς, αγαπητοί φίλοι, έχουμε μια συγκεκριμένη πρόταση, και θα ήθελα την άποψή σας. Αυτή τη στιγμή, μεταφέρονται από την Ασία, όλα τα γραφεία λογισμικού, μεγάλων εταιρειών και επιστρέφουν στην Ευρώπη. Η έκθεση της Ε.Ε., λέει, ότι, ψάχνουν πατρίδα, 900.000 θέσεις εργασίας. Σε αυτό τον τομέα, ο ΣΕΒ, η ΓΣΕΒΕΕ, η ΠΕΦ ή τα ινστιτούτα εδώ, ποια είναι η άποψή τους; Ποια είναι τα κίνητρα που πρέπει να δοθούν σε αυτούς, για να αποκτήσουν πατρίδα στην Ελλάδα και να μην πηγαίνουν, όπως πήγαν οι περισσότεροι, στη Ρουμανία; Χαιρόμαστε που οι φορείς βάζουν κάτι το οποίο δεν μπορεί να κάνει πράξη η Κυβέρνηση. Μεταθέτουμε πάλι τη λειτουργία του συστήματος εκροών - εισροών στο 2022.

Τι κάνουμε;

Εδώ πρέπει να το δούμε. Εγώ λέω ναι στην αυστηροποίηση των ποινών. Εξισώνουμε την αυστηροποίηση της λειτουργίας της αγοράς, αν δεν κάνω λάθος, με ανθρωποκτονία, όπως κάθειρξη και υψηλά πρόστιμα μέχρι 500.000. Εγώ, κύριε Αντιπρόεδρε, επειδή εδώ είστε και ως Αντιπρόεδρος της Κυβέρνησης, θα συμφωνήσω, αλλά βλέπω στον Ποινικό Κώδικα να μειώνουμε τις τιμές για τις μολότοφ, που σκοτώνουν ανθρώπους. Εν πάση περιπτώσει, πρέπει η Κυβέρνηση να φτιάξει ένα σύστημα. Να έχουμε ενιαία αυστηρά κριτήρια για όλους, τα οποία να είναι και για τους βενζινοπώλες αλλά και γι’ αυτούς που βρίσκουμε ότι είναι εγκληματική οργάνωση και έχουν μολότοφ. Πρέπει να αποφασίσουμε τι θέλουμε. Σας ευχαριστώ πολύ.

**ΙΩΑΝΝΗΣ ΣΗΦΑΚΗΣ (Προεδρεύων της Επιτροπής):** Κι εμείς ευχαριστούμε. Ο κ. Παναγιώταρος, έχει το λόγο.

**ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου - Χρυσή Αυγή):** Ευχαριστώ, κύριε πρόεδρε. Πρώτον, θα ήθελα να κάνω ένα πρώτο σχόλιο. Είναι πολύ σοβαρό το εν λόγω νομοσχέδιο, σχετικά με την επενδυτική αναπτυξιακή τράπεζα και αδικούνται, ενδεχομένως, οι άλλες διατάξεις και οι φορείς που ήρθαν εδώ για να μιλήσουν για κάποια πολύ σοβαρά ζητήματα. Από τη μια μιλάμε για το επιχειρείν στην πατρίδα μας, για το πώς θα γίνει και από την άλλη μιλάμε, το ακούσαμε από κάποιον από τους φορείς, σχετικά με τα προβλήματα και τις αδειοδοτήσεις των ψυκτικών. Αδικούνται, δηλαδή, όλοι αυτοί οι οποίοι μπήκαν «τσόντα» στο εν λόγω νομοσχέδιο.

Δεύτερον, θα ήθελα να κάνω ένα σχόλιο, κύριε Υπουργέ. Μιλήσατε και απαντώντας στην στιχομυθία που είχατε κατά τη διάρκεια των τοποθετήσεων από τους φορείς, σχετικά με τη γραφειοκρατία και τη διαφάνεια και είπατε ότι πρέπει να κοιτάξουν στον καθρέφτη και οι ιδιωτικές εταιρείες τους εαυτούς τους, όπως το παράδειγμα της Follie Follie. Υποτίθεται ότι το κράτος έχει τους ελεγκτικούς μηχανισμούς για να ελέγχει τον οποιοδήποτε εάν είναι διεφθαρμένος, κομπιναδώρος, απατεώνας ή οτιδήποτε. Όταν για την Follie Follie και για την κάθε Follie Follie, χτυπούσαν καμπανάκια, η Επιτροπή Κεφαλαιαγοράς σφύριζε κλέφτικα. Και όταν ανακαλύφθηκε σε παγκόσμιο επίπεδο το σκάνδαλο, τότε ξύπνησαν και έλαβαν τα μέτρα, πολύ πολύ αργά, εις βάρος επενδυτών και πολλών κατηγοριών ανθρώπων οι οποίοι εμπλέκονταν με την εν λόγω εταιρία. Αυτό είναι, φυσικά, ένα πολύ κακό παράδειγμα για μελλοντικούς επενδυτές σε διάφορες εταιρείες.

**ΙΩΑΝΝΗΣ ΔΡΑΓΑΣΑΚΗΣ ( Υπουργός Οικονομίας και Ανάπτυξης):** Δηλαδή, αθώοι οι ιδιώτες καπιταλιστές, κατά τη Χρυσή Αυγή.

**ΗΛΙΑΣ ΠΑΝΑΓΩΤΑΡΟΣ (Ειδικός Αγορητής του Λαϊκού Συνδέσμου - Χρυσή Αυγή):** Καθόλου, κύριε Αντιπρόεδρε.

**ΙΩΑΝΝΗΣ ΔΡΑΓΑΣΑΚΗΣ ( Υπουργός Οικονομίας και Ανάπτυξης):** Αθώοι οι ιδιώτες απατεώνες. Μόνο το κράτος έχει ευθύνες. Μάλιστα.

**ΗΛΙΑΣ ΠΑΝΑΓΩΤΑΡΟΣ (Ειδικός Αγορητής του Λαϊκού Συνδέσμου - Χρυσή Αυγή):** Καθόλου. Γι' αυτό, το κράτος έχει, κύριε Αντιπρόεδρε, τους ελεγκτικούς μηχανισμούς να ελέγξει τον οποιονδήποτε θέλει να κλέψει, να κάνει κομπίνα ή οτιδήποτε.

**ΙΩΑΝΝΗΣ ΔΡΑΓΑΣΑΚΗΣ ( Υπουργός Οικονομίας και Ανάπτυξης):** Να τα βλέπει και να ακούει ο κόσμος.

**ΗΛΙΑΣ ΠΑΝΑΓΩΤΑΡΟΣ (Ειδικός Αγορητής του Λαϊκού Συνδέσμου - Χρυσή Αυγή):** Οι δικοί σας άνθρωποι έκαναν τα στραβά μάτια ή δεν έκαναν τίποτε απολύτως και μετά από μήνες ασκήθηκαν διώξεις ή οτιδήποτε άλλο έγινε. Αυτός είναι ο ρόλος του κράτους, κύριε Αντιπρόεδρε.

Θα ήθελα να κάνω τρία ερωτήματα, εν τάχει, προς όλους τους φορείς οι οποίοι εμπλέκονται με το βασικό τμήμα του νομοσχεδίου.

Θεωρείτε και πιστεύετε ότι με το υφιστάμενο φορολογικό, ασφαλιστικό και γραφειοκρατικό καθεστώς, όπως είναι στην πατρίδα μας, υπάρχει η οποιαδήποτε προοπτική για το επιχειρείν στην Ελλάδα; Θα θέλαμε ο οποιοσδήποτε νομίζει ότι πρέπει να απαντήσει σε εμάς τους κακούς, όπως λέει και ο κύριος Αντιπρόεδρος της Κυβέρνησης, να απαντήσει.

Δεύτερον, με τις α λα καρτ διευκολύνσεις που γίνονται σε μια σειρά νομοσχεδίων για διάφορες «επενδύσεις», οι οποίες είναι σχεδόν φωτογραφικές, για διαγωνισμούς πάντοτε με έναν διαγωνιζόμενο και συνήθως είναι με εταιρείες του εξωτερικού και όχι με εταιρείες ελληνικές. Γιατί αυτοί δεν είναι διαγωνισμοί με έναν ενδιαφερόμενο για τα φιλέτα της πατρίδας μας, κύριε Αντιπρόεδρε.

Όταν υπάρχουν, λοιπόν, α λα καρτ διευκολύνσεις προς πολυεθνικές ή εταιρείες κολοσσούς, νομίζετε ότι ενισχύετε την υγιή επιχειρηματικότητα απέναντι στους μικρομεσαίους, οι οποίοι τυγχάνουν, όπως γίνεται σε παγκόσμιο επίπεδο, να είναι και οι υγιείς στηλοβάτες της κάθε υγιούς οικονομίας;

Τέλος, θα θέλαμε να ρωτήσουμε σχετικά με το γεγονός ότι για να γίνει οτιδήποτε στην πατρίδα μας, είτε έχει να κάνει με χρηματοδοτήσεις είτε έχει να κάνει με ΕΣΠΑ και οτιδήποτε έχει να κάνει με επένδυση, με χρηματοδότηση, θα πρέπει να γίνει μέσω των τραπεζών, ακόμη και όταν δεν δίνει η τράπεζα τα χρήματα. Έτσι είναι φτιαγμένο το νομικό πλαίσιο. Από τη στιγμή που η συντριπτική πλειοψηφία των μικρομεσαίων είναι «κόκκινοι» και δεν φταίνε αυτοί που είναι «κόκκινοι» ούτε θέλουν να είναι μπαταχτσήδες, δεν μπορούν να υπαχθούν σε όλες αυτές τις ευεργετικές, όπως λέτε εσείς, διατάξεις και νομοθετήματα. Αυτά είχα να πω προς όσους φορείς εμπλέκονται με το κύριο τμήμα του νομοσχεδίου. Ευχαριστώ.

**ΙΩΑΝΝΗΣ ΣΗΦΑΚΗΣ (Προεδρεύων της Επιτροπής):** Κι εμείς ευχαριστούμε. Ο κ. Κωνσταντινόπουλος, έχει το λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Στον τελευταίο αναπτυξιακό νόμο υπήρξε ένα κεφάλαιο σχετικά με τη χρηματοδότηση για τις μεγάλες επενδύσεις. Θέλω να σας ρωτήσω, εσείς που έχετε τα στοιχεία, γιατί εμείς από τα στοιχεία που έχουμε είναι πιθανόν να είναι δύο οι μεγάλες επενδύσεις που μπήκαν σε όλη τη διαδικασία, γιατί δεν προχώρησε σε αυτή τη θεματική ενότητα η διαδικασία και δεν μπήκαν μεγάλες επενδύσεις;

**ΙΩΑΝΝΗΣ ΣΗΦΑΚΗΣ (Προεδρεύων της Επιτροπής):** Ο κ. Δασκαλάκης, έχει το λόγο.

**ΝΙΚΟΛΑΟΣ ΔΑΣΚΑΛΑΚΗΣ (Επιστημονικός Συνεργάτης της Γενικής Συνομοσπονδίας Επαγγελματιών Βιοτεχνών Εμπόρων Ελλάδος (ΙΜΕ – ΓΣΕΒΕΕ)):** Ευχαριστώ, κύριε Πρόεδρε. Πράγματι, η πρόσβαση των μικρών επιχειρήσεων στη χρηματοδότηση είναι ένα θέμα το οποίο μας απασχολεί στην ΓΣΕΒΕΕ, εδώ και δέκα με δεκαπέντε χρόνια. Νομίζουμε ότι η αναπτυξιακή τράπεζα, πράγματι, θα διευκολύνει κάπως το πρόβλημα της χρηματοδότησης, αλλά έτσι όπως ορίζει τη μικρομεσαία επιχείρηση είναι πολύ μεγάλο το εύρος της, έως 250.

Γι' αυτό το λόγο και στην παρέμβασή μου, το πρώτο σημείο που είπα είναι ότι πρέπει να δοθεί μεγαλύτερη έμφαση στις μικρές και πολύ μικρές επιχειρήσεις. Είπα συγκεκριμένα ότι αυτό πρέπει να γίνει με την υπάρξει ξεχωριστού προϋπολογισμού χρηματοδοτικών προϊόντων και άλλων μη αμιγώς χρηματοδοτικών υπηρεσιών. Πρέπει, λοιπόν, να υπάρχει ένα μέρος του προϋπολογισμού που να είναι αποκλειστικά για τις πολύ μικρές και μικρές επιχειρήσεις. Αυτή είναι μια πρώτη πρόταση της ΓΣΕΒΕΕ.

Δεύτερον, ένα άλλο βασικό σημείο είναι, το έχουμε πει εδώ και αρκετά χρόνια, ότι δεν έχουν διερευνηθεί οι ιδιαιτερότητες και τα ιδιαίτερα χαρακτηριστικά της ζήτησης πίστεως των μικρών επιχειρήσεων. Αυτό το έχουμε επικοινωνήσει και γι' αυτό το λόγο ήταν πρότασή μας να γίνει ένα ερευνητικό ινστιτούτο μέσα στην τράπεζα, έτσι ώστε πρώτα να διερευνήσουμε τις πραγματικές ανάγκες της ελληνικής μικρής και πολύ μικρής επιχείρησης και μετά να σχεδιάσουμε, έχοντας πια εικόνα για το τι ζητάνε και ποιες είναι οι πραγματικές τους ανάγκες, χρηματοδοτικά προγράμματα και προϊόντα που να μπορούν να απορροφηθούν από την αγορά.

Μέχρι τώρα φέρναμε προϊόντα από την EIB, Ευρωπαϊκή Τράπεζα Επενδύσεων και το EIF, Ευρωπαϊκό Ταμείο Επενδύσεων και με κάποιες παραλλαγές τα δίναμε και στην ελληνική αγορά. Ε, αυτό δεν προχώρησε όσο θα έπρεπε και δεν υπήρχε και μια στόχευση στην πολύ μικρή επιχειρηματικότητα. Ευχαριστώ.

**ΙΩΑΝΝΗΣ ΣΗΦΑΚΗΣ (Προεδρεύων της Επιτροπής):** Κι εμείς ευχαριστούμε.

**ΙΩΑΝΝΗΣ ΘΕΟΔΩΡΟΥ (Συντονιστής της Επιτροπής Πρατηρίων για τεχνικά θέματα του Συνδέσμου Εταιρειών Εμπορίας Πετρελαιοειδών Ελλάδος (ΣΕΕΠΕ)):** Ευχαριστώ, κύριε Πρόεδρε. Κύριε Υπουργέ, θα εκφράσω ένα συναίσθημα. Αισθάνομαι ότι σε ένα μεγάλο νομοσχέδιο πάμε να ξεπεράσουμε ένα θέμα του λαθρεμπορίου πολύ ελαφριά και θέλω να επανατοποθετηθώ ως εξής. Ο σύνδεσμος εταιριών, δηλαδή, όλες οι εταιρείες πετρελαιοειδών, επαναλαμβάνω, ότι πρώτες και πάντα επενδύουν σειρά χρημάτων για την εφαρμογή όλων των νομοθετημάτων. Το 2008, το Π.Δ. 118, όριζε τις τιμές εισροών - εκροών. Το 2014 εγκαταστάθηκε το εισροών - εκροών στα πρατήρια και σήμερα ξαναμιλάμε για την εφαρμογή του συστήματος στα πρατήρια.

Θα σας παραδώσω ένα έγγραφο το οποίο είναι της ΑΑΔΕ, η οποία ΑΑΔΕ, ενώ είχε δεσμευθεί ότι το 2018 θα λειτουργούσε το σύστημα εισροών - εκροών, στο πλάνο της του 2019, για τις επιχειρησιακές της δραστηριότητες, παρουσιάζει στο άρθρο 13, την ανάπτυξη των συστημάτων ανάλυσης και αξιοποίησης δεδομένων παρακολούθηση του συστήματος εισροών - εκροών, ότι θα υλοποιηθεί 31 Δεκεμβρίου 2021.

Σας παρακαλώ, λοιπόν, πάρα πολύ ότι θα πρέπει να λάβετε πάρα πολύ σοβαρά υπόψη ότι το 2022, το οποίο ακούστηκε και από κάπου αλλού, δεν είναι ένα μύθευμα ή μια φαντασίωση, είναι μια πραγματικότητα καταγεγραμμένη. Δεν μπορούμε, λοιπόν, σε ένα ωραίο νομοσχέδιο, το οποίο κατηγοριοποιεί τους πάντες υπόχρεους για το εισροών – εκροών, με ξεχασμένα τα πρατήρια λιμένος και τις μαρίνες, το οποίο το επισημαίνω έχει μεγάλη σημασία, γιατί γύρω στη θάλασσα γίνονται όλα. Θα πρέπει να ορίσει την ημερομηνία εφαρμογής για τα ήδη επενδεδειγμένα χρήματα και εγκατεστημένα συστήματα και να διευθετηθεί το θέμα της ΓΓΠΣ που το μεταφέρει το 22. Διότι εδώ ερχόμαστε και λέμε, σύστημα εισροών και εκροών σε συνδυασμό με φορολογικό μηχανισμό, ο οποίος μεταδίδει στο Υπουργείο Οικονομικών και η ΓΓΠΣ επίσημα στο υπηρεσιακό της πρόγραμμα λέει 31/12/2021. Σας ευχαριστώ πολύ.

**ΓΕΩΡΓΙΟΣ ΑΣΜΑΤΟΓΛΟΥ (Πρόεδρος της Πανελλήνιας Ομοσπονδίας Πρατηριούχων Εμπόρων Καυσίμων, ΠΟΠΕΚ):** Εγώ θέλω να επανέλθω πάλι σε αυτό που είπα και βέβαια να επαναλάβω και τις θέσεις του κ. Θεόδωρου του ΣΕΠΕ, να υπάρξει ακριβές χρονοδιάγραμμα όσον αφορά τις Κοινές Υπουργικές Αποφάσεις. Αυτό είναι το ένα. Είναι πολύ βασικό, πρέπει να τρέξουν γρήγορα οι ΚΥΑ για να μην φθάσουμε στους 24 μήνες, γιατί αλλάζουν οι καιροί και εν πάση περιπτώσει καταλαβαίνετε ότι θα μείνει στο ράφι αυτό το οποίο προσπαθείτε αυτή τη στιγμή να πατάξετε, την παράνομη διακίνηση.

Το σύστημα εισροών εκροών έχει σχεδιαστεί πριν από εννέα χρόνια. Ερχόμαστε σήμερα να πούμε ότι ξανά πρέπει να υπάρξει επανασχεδιασμός και αυτό το λέω γιατί, έχετε ένα πάρα πολύ καλό hardware, όπως σας είπα, στη ΓΓΠΣ, χρειάζεται προγραμματισμός, χρειάζεται σχεδιασμός, χρειάζονται ασφαλιστικές δικλίδες για να μπορέσει να λειτουργήσει σωστά και έτσι να μην γίνονται οι έλεγχοι δειγματοληπτικά, αλλά να δίνονται ουσιαστικά για να μπορέσει να λειτουργήσει αυτό το σύστημα.

**ΙΩΑΝΝΗΣ ΣΗΦΑΚΗΣ (Προεδρεύων των Επιτροπών):** Ο κ. Γεώργιος Ασμάτογλου, Πρόεδρος της Πανελλήνιας Ομοσπονδίας Πρατηριούχων Εμπόρων Καυσίμων, ΠΟΠΕΚ. Όσον αφορά το θέμα των ογκομετρήσεων που αναφερθήκατε προηγουμένως, θα σας πω ότι πράγματι δεν τίθεται θέμα για τα βυτιοφόρα των πρατηρίων, γιατί τα πρατήρια διακινούν το πετρέλαιο θέρμανσης για τα σπίτια και εκεί θα πρέπει πράγματι με τη λήξη, η οποία έχει γίνει τον τελευταίο καιρό, αν θέλετε μετέπειτα να γίνεται μια διαπιστευμένη ογκομέτρηση και όχι να γίνει όπως έγινε στα πρατήρια με την επιβάρυνση μιας νέας διαπιστευμένης ογκομέτρησης η οποία τελικά δεν αποδίδει, διότι δεν είναι αποδεκτό αν θέλετε και το δελτίο παραλαβής του συστήματος εισροών εκροών.

Όλα αυτά, κύριε Υπουργέ, πρέπει να διορθωθούν, δηλαδή να μπουν σε ένα πλαίσιο ώστε αυτό που παραλαμβάνει ο πρατηριούχος από το κυρίαρχο αυτό σύστημα εισροών εκροών και αυτά τα λύτρα που μπαίνουν στη δεξαμενή του να είναι και αυτά που παραλαμβάνει ο πρατηριούχος. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Κωνσταντίνος Θέος, Διευθυντής της «Ελληνική Παραγωγή».

**ΚΩΝΣΤΑΝΤΙΝΟΣ ΘΕΟΣ (Διευθυντής της «Ελληνική Παραγωγή»-Συμβούλιο Βιομηχανιών):** Θα απαντήσω, κυρίως στα σχόλια του κυρίου που έκανε ερώτηση σε σχέση με τη χρήση των κινήτρων και του αναπτυξιακού νόμου από την πλευρά της βιομηχανίας. Η πραγματικότητα είναι ότι υπάρχει ένα πρόβλημα εμπιστοσύνης μεταξύ κράτους και αγοράς όσον αφορά τη λειτουργία των κινήτρων, πρόβλημα που οφείλεται σε μια διαχρονική παθογένεια όσον αφορά τη γραφειοκρατία, τις ταχύτητες αξιολόγησης κ.λπ.. Η πραγματικότητα, λοιπόν, είναι ότι ένα μεγάλο κομμάτι της βιομηχανίας επιλέγει να κάνει τις επενδύσεις εκτός πλαισίου κινήτρων είτε γιατί τα κίνητρα είναι χαμηλά, είτε γιατί φοβάται τις διαδικασίες, είτε γιατί έχει κακές εμπειρίες στο παρελθόν, έχει εγκλωβιστεί σε διάφορα προγράμματα με διάφορα προβλήματα. Οι ευθύνες υπάρχουν και στις δύο πλευρές πάντα για να είμαστε τελείως ειλικρινείς.

Πιο συγκεκριμένα για τις μεγάλες επενδύσεις που ρώτησε ειδικά ο κ. Κωνσταντινόπουλος, νομίζω ότι ένα πρόβλημα έγκειται στο ότι ο αναπτυξιακός νόμος έχει ένα πλαφόν 5 εκατ. ευρώ, αν θυμάμαι καλά, ως μέγιστη ενίσχυση, που σημαίνει ότι ενώ γίνονται και μεγαλύτερες επενδύσεις στην Ελλάδα και χρειαζόμαστε πάρα πολλές τέτοιες της τάξεως των 50 εκατομμυρίων ευρώ, δεν θα πάει κάποιος εύκολα για τα 5 εκατομμύρια ευρώ 10% επιδότηση να μπει σε μια άλλη διαδικασία και μια μεγάλη αβεβαιότητα. Δεν αξίζει τον κόπο συχνά να γίνεται κάτι τέτοιο. Άρα και εκείνοι που ήλπιζαν ότι με το νόμο για τις στρατηγικές επενδύσεις θα υπήρχαν κάποια πρόσθετα κίνητρα για τέτοιου είδους επενδύσεις. Υπάρχουν, αλλά νομίζω ότι θέλει και άλλο πράγμα στην ίδια κατεύθυνση και κυρίως, το ξαναλέω, το θέμα των αποσβέσεων, που δεν είναι καν επιδότηση στην πραγματικότητα. Είναι μια αναβολή φόρου την εποχή που η επένδυση γίνεται προκειμένου….

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Αυτό που υπάρχει μέσα…

**ΚΩΝΣΤΑΝΤΙΝΟΣ ΘΕΟΣ (Διευθυντής της «Ελληνική Παραγωγή»-Συμβούλιο Βιομηχανιών):** Υπάρχει, αλλά για λίγες επιχειρήσεις με αυστηρά κριτήρια. Υπάρχει, ναι σαφώς υπάρχει. Είναι για επενδύσεις 75 εκατ., δηλαδή τα σωρευτικά κριτήρια είναι τέτοια που πάλι θα γίνει με τη χρήση. Αυτό θα έπρεπε να είναι ένα οριζόντιο μέτρο. Η Ελλάδα έχει το χειρότερο καθεστώς φορολογικών αποσβέσεων σε όλη την Ευρώπη. Είναι κάτι αδιανόητο να έχουμε δέκα χρόνια το μηχανολογικό εξοπλισμό, σε άλλες χώρες είναι δύο, τρία. Αυτό ξαναλέω δεν είναι καν επιδότηση, είναι πότε κάνεις χρήση της φορολογικής έκπτωσης για να δηλώσεις τις δαπάνες που έχεις κάνει και αυτό δυσκολεύει και άλλο τις επενδύσεις στην Ελλάδα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Κοσμοπούλου, Γενική Διευθύντρια της Πανελλήνιας Ένωσης Φαρμακοβιομηχάνων.

**ΦΑΙΗ ΚΟΣΜΟΠΟΥΛΟΥ (Γενική Διευθύντρια της Πανελλήνιας Ένωσης Φαρμακοβιομηχάνων - ΠΕΦ):** Απαντώντας στις τοποθετήσεις και στις ερωτήσεις των εκπροσώπων των κομμάτων θα ήθελα και εγώ να αναφέρω ξανά ότι σχετικά με την ελληνική φαρμακοβιομηχανία αυτό που θέλω να πω και να τονίσω είναι ότι εμείς παράγουμε στην Ελλάδα, επενδύουμε στην Ελλάδα και ο στόχος μας είναι να εξάγουμε. Προσλαμβάνουμε προσωπικό όλων των κατηγοριών τόσο στην παραγωγική διαδικασία όσο και στον τομέα έρευνας και ανάπτυξης. Επίσης, τα μέτρα που έχουμε προτείνει για την ενίσχυση της έρευνας και ανάπτυξης και περιλαμβάνονται στο άρθρο 14 που έχει ο νέος νόμος των στρατηγικών επενδύσεων είναι προς τη σωστή κατεύθυνση.

Ολοκληρώνοντας την τοποθέτησή μου θα ήθελα να πω ξανά ότι η ΠΕΦ προτίθεται να κάνει σημαντικές επενδύσεις την επόμενη τριετία και αν τελικά μας δώσει και ο νόμος τη δυνατότητα να εκσυγχρονίσουμε και την παραγωγική διαδικασία μας, αυτό θα αποτελέσει σημαντικό βήμα για την περαιτέρω ανάπτυξη μας.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Ζέρβα από τη ΜΟΔ.

**ΑΡΓΥΡΩ ΖΕΡΒΑ (Πρόεδρος του Συλλόγου Εργαζομένων της Μονάδας Οργάνωσης της Διαχείρισης Αναπτυξιακών Προγραμμάτων, ΜΟΔ Α.Ε.):** Θέλω καταρχάς να εκφράσω την ικανοποίησή μας για τη δήλωση του Υπουργού, δημόσια δήλωση εδώ στην Επιτροπή ενώπιον των μελών της Επιτροπής, ότι θεωρεί δίκαιο και εύλογο το θέμα της άρσης των μισθολογικών ανισοτήτων μεταξύ των εργαζομένων στη ΜΟΔ και ελπίζουμε να πάρει και αυτό τη σειρά του και να μπορέσει να υλοποιηθεί όσο το δυνατόν συντομότερα.

Δεύτερον και σε σχέση με τα σχόλια που κάναμε και την απάντηση του Γενικού Γραμματέα. Για μας είναι ακατανόητο να θεσμοθετείται μια διαδικασία και μετά να βρίσκουμε έναν τρόπο να την παρακάμψουμε. Δεν σημαίνει ότι επειδή κάποιος αξιολογήθηκε πριν 15 χρόνια και έχει αποχωρήσει από το σύστημα πέντε χρόνια και πλέον ότι δεν πρέπει να αξιολογηθεί ξανά ποτέ. Πόσο μάλλον που γνωρίζουμε ότι η διαδικασία αυτή που ακολουθείτο είχε τρομακτικά προβλήματα. Κύριε Γενικέ, το γνωρίζετε πάρα πολύ καλά γιατί προέρχεστε από το σύστημα του ΕΣΠΑ.

Το δεύτερο είναι ότι παρακάμπτεται η ΜΟΔ στην πραγματικότητα, γιατί στη διαδικασία αυτή του ν.3614 δεν εμπλέκεται καθόλου η ΜΟΔ. Ποιες θέσεις θα πάμε να καλύψουμε; Ποια κενά; Ποιες είναι οι λειτουργικές ανάγκες; Στον τελευταίο διαγωνισμό έχει γίνει προκήρυξη για συγκεκριμένες θέσεις σε κάθε υπηρεσία. Αυτοί που θα ξανααποσπαστούν στο σύστημα πού θα πάνε, σε ποια κενά; Θα ληφθεί υπόψη η έρευνα που έχει κάνει η ΜΟΔ για τα κενά των υπηρεσιών; Αυτά είναι πολύ βασικά ερωτήματα που θα πρέπει να απαντήσετε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Χρήστος Γεωργίου, Διευθυντής Τεκμηρίωσης και Μελετών του Συνδέσμου Βιομηχανιών Ελλάδας, ΣΒΕ.

**ΧΡΗΣΤΟΣ ΓΕΩΡΓΙΟΥ (Διευθυντής Τεκμηρίωσης και Μελετών του Συνδέσμου Βιομηχανιών Ελλάδας, ΣΒΕ):** Δύο παρατηρήσεις πάρα πολύ σύντομα. Αυτό που διαπιστώνω από τις τοποθετήσεις των κομμάτων είναι ότι τελικά όλοι συμφωνούν ότι η αναπτυξιακή τράπεζα είναι κάτι το οποίο χρειάζεται. Άρα είναι ο πρώτος κοινός τόπος που καταλαβαίνω ότι υπάρχει στην αίθουσα.

Το δεύτερο είναι οι παρατηρήσεις, επίσης, που έγιναν, ότι οι προηγούμενοι νόμοι για την προσέλκυση στρατηγικών επενδύσεων δεν έχουν αποδώσει τα αναμενόμενα. Άρα είναι δεύτερος κοινός τόπος ότι χρειάζεται ένα καινούργιο πλαίσιο, ούτως ώστε αυτό το πράγμα να προχωρήσει. Άρα επιτρέψτε μου να επικεντρωθώ στο θέμα της λειτουργίας της αναπτυξιακής τράπεζας, το οποίο ουσιαστικά ετέθη περισσότερο από το ζήτημα των στρατηγικών επενδύσεων. Θα σας έλεγα ότι η λειτουργία της αναπτυξιακής τράπεζας μπορεί να γίνει υπό τρεις προϋποθέσεις. Γιατί και οι κοινοβουλευτικοί στην αίθουσα γνωρίζουν καλύτερα από εμένα ότι ένα νομοθέτημα έτσι όπως ψηφίζεται δεν λειτουργεί. Χρειάζονται Προεδρικά Διατάγματα και Υπουργικές Αποφάσεις οι οποίες θα το κάνουν να λειτουργήσει.

Άρα, λοιπόν, αν κινηθεί γρήγορα η κυβέρνηση στο θέμα της δημοσίευσης των προεδρικών διαταγμάτων, υπουργικών αποφάσεων, που στηρίζουν αυτό το νομοθέτημα και αυτά έχουν τόσο στο περιεχόμενο, για να το πω έτσι εξ αρχής, τότε νομίζω, ότι, η πρώτη προϋπόθεση για να λειτουργήσει με επιτυχία η αναπτυξιακή τράπεζα θα έχει εκπληρωθεί. Το δεύτερο είναι, ότι, χρειάζεται να υπάρξει απαραίτητα η συμμετοχή της αγοράς στο θέμα, δηλαδή των φορέων που στηρίζουν την επιχειρηματικότητα, ούτως ώστε, πραγματικά το περιεχόμενο αυτών των νομοθετημάτων, να έχει αντίκρισμα και να βοηθήσει τη λειτουργία της αναπτυξιακής τράπεζας. Και το τρίτο που ήθελα να πω και το είπα και στην προηγούμενη τοποθέτησή μου, είναι το θέμα της αποκεντρωμένης λειτουργίας. Αυτό, θα βοηθήσει και στη διάχυση της πληροφορίας στην περιφέρεια και στην προσέλκυση περισσότερων επιχειρήσεων στα χρηματοδοτικά εργαλεία που πρόκειται να φέρει στην αγορά η αναπτυξιακή τράπεζα.

Ευχαριστώ.

**ΧΑΡΑ ΚΑΦΑΝΤΑΡΗ, Πρόεδρος της Επιτροπής:** Τον λόγο έχει ο κύριος Ξηρογιάννης από τον Σ.Ε.Β..

**ΓΙΩΡΓΟΣ ΞΗΡΟΓΙΑΝΝΗΣ, Διευθυντής Βιομηχανίας, Αναπτυξιακών Πολιτικών, Δικτύων και Περιφερειακής Πολιτικής του Συνδέσμου Επιχειρήσεων και Βιομηχανιών (ΣΕΒ)):** Ευχαριστώ πολύ κύρια Πρόεδρε. Στο θέμα της αναπτυξιακής τράπεζας, με ιδιαίτερο ενδιαφέρον βλέπουμε παραπομπή και τη χρήση διεθνών πρακτικών για την επίλυση θεμάτων, που σε άλλες ευρωπαϊκές χώρες έχουν απαντηθεί και με ιδιαίτερη ικανοποίηση βλέπουμε, ότι, αξιοποιεί το Υπουργείο τη Γαλλική αναπτυξιακή τράπεζα σαν τεχνικό σύμβουλο. Σας προτείνουμε, να τους ρωτήσετε και θα επιβεβαιώσουνε, ότι, η Γαλλική επενδυτική τράπεζα, όταν συν επενδύει, ακολουθεί χρηματοπιστωτικούς κανόνες και προβλέψεις που επιτρέπονται από την Γενική Διεύθυνση Ανταγωνισμού και αυτό υπάρχει. Αναφέρω, Pari-Passu, private investor prison bool, διαθέτει συγχρηματοδοτούμενους πόρους βάση κανόνων κρατικών ενισχύσεων ειδικά στη σώρευση. Όταν υπόκειται σε το τραπεζικό έλεγχο και εποπτεία, ακολουθεί τον κανόνα CRBF97.2, όπως έχει επικαιροποιηθεί.

Με μεγάλη χαρά, αυτοί ήδη οι κανόνες, που εφαρμόστηκαν στη Γαλλία, μπορούμε και πρέπει να εφαρμοστούν στην Ελλάδα, για να φύγουν όποιες ανησυχίες υπάρχουν με για τη σωστή χρήση των δημόσιων πόρων, δηλαδή, των χρημάτων των φορολογουμένων. Τώρα, χρειάζεται μια αναπτυξιακή τράπεζα; Εγώ, θα έλεγα, αφού πρώτα απορροφηθούν και τελεστούν τα 415 εκατ. του ΕΣΠΑ, που υπάρχουν ακόμα, βάση των στοιχείων της τράπεζας της Ελλάδος - στοιχεία Δεκέμβριος του 18- ενώ υπάρχει 1,8 δις προκαταβολή από την Ε.Ε. Αφού, ενταχθούν τα έργα στην αναπτυξιακό νόμο, που αν θυμάμαι καλά την αιτιολογική έκθεση θα κινητοποιήσουν 3,7 δις. Αφού τεκμηριωθεί, ποιοι δημόσιοι πόροι θα πάνε στην αναπτυξιακή τράπεζα, άρα, από πού αλλού θα φύγουν για να πάνε εκεί, μπορούμε να απαντήσουμε, αν χρειαζόμαστε ή όχι μια αναπτυξιακή τράπεζα.

Αναφέρθηκε, ότι, θα δοθούν 150 εκατομμύρια σε μικρομεσαίες επιχειρήσεις, θυμίζω, είναι περίπου 3.5 δις οι φόροι επιχειρήσεων, κάνοντας τη διαίρεση, είναι περίπου 4.5%. Προτείνουμε, μια ισόποση μείωση τώρα του φορολογικού συντελεστή, κατά 150 εκατ. να ωφελήσει το σύνολο των επιχειρήσεων με πολλαπλάσια οφέλη, αντί για ασαφείς κανόνες διάθεσης κάποιων πόρων, σε κάποιες μικρομεσαίες επιχειρήσεις. Τέλος, συμμερίζομαι και εγώ την ανάλυση, ότι, τόσο ο αναπτυξιακός νόμος, όσο και το προηγούμενο fast track, δεν έχει αποδώσει, άρα, είναι πολύ θετική εξέλιξη, το ότι αναμορφώνεται το πλαίσιο των στρατηγικών επενδύσεων και μπορεί να κινητοποιήσει ειδικά βιομηχανικές επενδύσεις.

**ΧΑΡΑ ΚΑΦΑΝΤΑΡΗ, Πρόεδρος της Επιτροπής:** Τον λόγο έχει ο κ. Λουκάτος.

**ΑΝΔΡΕΑΣ ΛΟΥΚΑΤΟΣ, Γενικός Διευθυντής του Ελληνικού Συνδέσμου Επιχειρηματικών Πάρκων (ΕΣΕΠΠΑ)):** Ευχαριστώ όλους τους βουλευτές για τις παρατηρήσεις τους, δεν αισθάνομαι ότι για τη δικιά μας οπτική υπάρχει κάτι που θα έπρεπε να συμπληρώσουμε στις παρατηρήσεις αυτές. Δράττομαι λοιπόν της ευκαιρίας, μόνο για να επαναλάβω την παρατήρηση της ανάγκης αποσαφήνισης σε σχέση με τα επιχειρηματικά πάρκα του 3982, σε σύγκριση με τους υπόλοιπους οργανωμένους υποδοχής δραστηριοτήτων. Σε συνδυασμό με την άλλη παρατήρησή μας, για το να συμπεριληφθούν με σαφήνεια και τα επιχειρηματικά πάρκα ως επενδύσεις «per se» στον νομό, μπορεί να βοηθήσει στην αποτελεσματικότητα των διατάξεων. Ευχαριστώ πολύ.

**ΧΑΡΑ ΚΑΦΑΝΤΑΡΗ, Πρόεδρος της Επιτροπής:** Τον λόγο έχει ο κ. Καλέργης.

**ΚΩΝΣΤΑΝΤΙΝΟΣ ΚΑΛΕΡΓΗΣ (Πρόεδρος του Δ.Σ. του Συνδέσμου Ελληνικών Γραφείων Μελετών (ΣΕΓΜ)):** Ευχαριστώ πολύ, κυρία Πρόεδρε. Θέλω να απαντήσω σε δύο ερωτήσεις που τέθηκαν, το κατά πόσον δηλαδή μπορεί να λειτουργήσει η αναπτυξιακή τράπεζα ως χρηματοδότηση των μικρομεσαίων επιχειρήσεων. Και να πω το εξής, εγώ δεν νομίζω ότι ο βασικός σκοπός της όπως και εσείς τον έχετε περιγράψει είναι η άμεση χρηματοδότηση πολύ μικρών, μικρών και μεσαίων επιχειρήσεων για οτιδήποτε, εξ ου και μιλάμε για αναπτυξιακή τράπεζα.

Άρα μιλάμε για πρόσβαση, βεβαίως, μικρομεσαίων επιχειρήσεων, αλλά πάντα με τη λογική της αναπτυξιακής προοπτικής και της συμμετοχής σε μια επένδυση που μπορεί να έχει προστιθέμενη αξία στην ανάπτυξη στη χώρα. Εγώ θέλω να πω γιατί δεν πήρα και απάντηση, για ποιο λόγο στο σκοπό δεν περιγράφουμε ρητώς αφού έχουμε και την (EAΕVD) γιατί δεν βάζουμε ότι θα είναι και οργανισμός εξωτερικής βοήθειας για την Ελλάδα;

Κύριε Υπουργέ, επιμένω, παρακαλώ να το δείτε, γιατί το έχουμε δει και με νομικούς δεν μας καλύπτει ο σκοπός, χρειάζονται δύο παράγραφοι. Και αν έχουμε τους Γάλλους, μπορούν να μας δώσουν οι Γάλλοι έτοιμο. Είναι πολύ σημαντικό αυτό και για μας είναι και το σημαντικότερο. Γιατί, ωραία, λέμε προσέλκυση επενδύσεων, προφανώς είναι θεμιτές, λέμε επίσπευση επενδύσεων, προφανώς είναι αυτός ο σκοπός, αλλά για τον επιχειρηματικό κόσμο πλέον η εγχώρια αγορά και αυτό πρέπει να το κατανοήσουμε όλοι δεν είναι επαρκής για την ανάκαμψη και την ανάπτυξη του.

Πρέπει να δράσουμε εξωστρεφώς και ιδίως ο κατασκευαστικός μελετητικός κλάδος είναι μονόδρομος και εκεί χρειάζεται βοήθεια. Και η βοήθεια μπορεί να έρθει μέσω τέτοιων εργαλείων, όπως είναι μια αναπτυξιακή τράπεζα διότι μπορεί να χρησιμοποιηθεί πολύ σε επίπεδο οικονομικής διπλωματίας και το θέτουμε αυτό και είναι πολύ σοβαρό. Το επόμενο για τις επενδύσεις και το κατά πόσο θα επισπεφτεί με τις διατάξεις τις καινούριες η διαδικασία ωρίμανσης των στρατηγικών επενδύσεων, επαναλαμβάνω την παρατήρηση ότι κατά την άποψή μας εάν δεν εμπλακεί και ο ιδιωτικός τομέας με την καλή έννοια ως δηλαδή σύμβουλος του Υπουργείου και της Γραμματείας Στρατηγικών Επενδύσεων, για την ωρίμανση δηλαδή μια εταιρεία η οποία θα τρέχει, θα είναι ο μηχανισμός μεταξύ Υπουργείου, Γενικής Γραμματείας, επενδυτή και όλων των άλλων εμπλεκομένων ούτε η ευχή των τριών ετών ως μέγιστο χρόνο αδειοδότησης μιας επένδυσης θα είναι πάντα ευχή, κ. Υπουργέ.

Και τέλος, επειδή ρώτησε για δεύτερη φορά ο κ. Κωνσταντινόπουλος εμείς δεν μπορούμε παρά να είμαστε υπέρ του υγιούς ανταγωνισμού στην αγορά. Άρα, κάθε εξαίρεση ποινών από οποιαδήποτε πράξη η οποία ευθέως αντίκειται στους κανόνες του υγιούς ανταγωνισμού, είμαστε προφανώς θετικοί.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Βαρδακούλιας.

**ΟΛΙΒΙΕ ΒΑΡΔΑΚΟΥΛΙΑΣ (υπεύθυνος οικονομικής πολιτικής της WWF Hellas):** Εγώ απλά δύο γενικές παρατηρήσεις θέλω να κάνω, σε σχέση με αυτά που άκουσα ως σχόλια. Το πρώτο είναι μια αγωνία ή παράκληση, σε σχέση με τον σκεπτικισμό που υπάρχει γύρω από την ΕΑΤ. Νομίζω ότι αυτό πρέπει να είναι ένα τεχνικό θέμα και όχι πολιτικό- ιδεολογικό. Δηλαδή το τεχνικό θέμα είναι ποιες είναι οι αποτυχίες της αγοράς ως προς την χρηματοδότηση των μικρομεσαίων επιχειρήσεων, ως προς την χρηματοδότηση της καινοτομίας, ως προς τη χρηματοδότηση της ενεργειακής μετάβασης κ.τ.λ. κ.τ.λ.. Αποτυχίες δηλαδή του ιδιωτικού χρηματοπιστωτικού συστήματος να παρέχει ρευστότητα και τι κάνουμε γι' αυτό. Έτσι το αντιμετωπίζουν οι άλλες χώρες, καθώς όλοι ανεξαρτήτως ιδεολογικού φάσματος αναγνωρίζουν αυτές τις αποτυχίες της αγοράς. Οπότε, θα έλεγα ότι είναι πάρα πολύ σημαντικό τουλάχιστον να υπάρχει μια συναίνεση απέναντι στην διάγνωση.

Το δεύτερο θέμα, είναι το θέμα της καινοτομίας και γενικότερα το πώς φέρνουμε καινοτόμες δραστηριότητες στη χώρα και τα λοιπά. Εδώ πέρα θα ήθελα να κάνω λίγο ένα διαχωρισμό ο οποίος νομίζω ότι είναι χρήσιμος για τους πολιτικούς. Ανάμεσα στην ανάπτυξη των καινοτόμων δραστηριοτήτων, δηλαδή μιας καινοτόμας επιχείρησης που ασχολείται με κάτι το οποίο είναι κάτι πρωτοπόρο από τη μια πλευρά και από την άλλη πλευρά, τη διάχυση της τεχνολογίας και της καινοτομίας σε μικρομεσαίες επιχειρήσεις στις οποίες αυτό είναι δύσκολο.

Αλλιώς έχουμε τον κίνδυνο να δημιουργούμε νησίδες σε έναν ωκεανό μη αποδοτικότητας, και αυτό είναι πάρα πολύ σημαντικό να το έχουμε στο μυαλό μας, δηλαδή, το ότι θα φέρουμε μια μεγάλη τεχνολογικά καινοτόμα επιχείρηση στην Ελλάδα δεν συνεπάγεται απαραίτητα ότι αυτό θα διαχυθεί στον υπόλοιπο παραγωγικό ιστό της χώρας. Εδώ θα σας πω ότι υπάρχουν χώρες όπως η Μεγάλη Βρετανία όπου η μέση παραγωγικότητα των επιχειρήσεων είναι πολύ πιο χαμηλή σε σχέση με άλλες χώρες βλέπε ΗΠΑ, Γαλλία και Γερμανία. Αυτό δεν είναι επειδή δεν έχουμε καινοτόμες επιχειρήσεις αλλά ακριβώς επειδή η διάχυση της τεχνολογίας στις μικρομεσαίες επιχειρήσεις δεν υφίσταται.

Νομίζω ότι χρειαζόμαστε δηλαδή, μια ισορροπία ανάμεσα σε αυτά τα δύο η Ασιατική Αναπτυξιακή Τράπεζα μπορεί να δώσει λύση σε αυτό καθώς ασχολείται κυρίως με το φάσμα των μικρομεσαίων επιχειρήσεων.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Αναστασοπούλου.

**ΙΩΑΝΝΑ ΑΝΑΣΤΑΣΟΠΟΥΛΟΥ (Γενική Γραμματέας του Συνδέσμου Ανωνύμων Εταιρειών και ΕΠΕ (ΣΑΕ-ΕΠΕ)):** Βεβαίως δεν μου απευθύνθηκαν ερωτήματα από τους συμμετέχοντες αξιότιμους κύριους Βουλευτές.

Παρόλα αυτά μπορώ να ξεκαθαρίσω ότι αυτό το οποίο προτείνουμε είναι μια νέα τροπολογία, να συμπεριληφθεί στο άρθρο 45 και να αναφέρεται στο ν.3091/2002 το άρθρο 15. Συνεπώς πρόκειται για μια νέα τροπολογία να προστεθεί στην ήδη προτεινόμενη τροπολογία για να γίνουν τα πράγματα πιο ξεκάθαρα. Όταν βλέπουμε ότι στις ήδη διατάξεις έχει εξαιρεθεί το Ίδρυμα Ωνάση από τέτοιου είδους φορολογίες για τις εταιρείες των οποίων τις μετοχές κατέχει. Συνεπώς με την ίδια έννοια και πόσω μάλλον ένα Ίδρυμα που εδρεύει στην Ελλάδα εποπτεύεται από το Υπουργείο Οικονομικών και είναι ημεδαπό, θα πρέπει να εξαιρείται από τέτοιες διατάξεις τιμωρητικές.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κύριος Βλάχος.

**ΓΕΩΡΓΙΟΣ ΒΛΑΧΟΣ (Πρόεδρος του ΔΣ του Πανελλήνιου Συνδέσμου Τεχνικών Εταιρειών (ΣΑΤΕ)):** Θα ήθελα να απαντήσω στην ερώτηση του κυρίου Κωνσταντινόπουλου. Δεν είναι άμεσα του δικού μας αντικειμένου. Η ερώτηση ήταν εάν υπάρχει κάποια πρόβλεψη στην διαδικασία μετακίνησης επιχειρήσεων λογισμικού, προγραμματιστών κλπ, από την Ασία προς την Ευρώπη που γίνεται και υπάρχει η τάση αυτή, τι μπορούμε να κάνουμε και τι έχουμε σκεφτεί; Όντως επειδή έχω στενή επαφή με τα παιδιά μου και τους φίλους τους που είναι στην ηλικία 25-30 ετών και προσπαθούν να στήσουν γραφεία, έχω την εξής ενημέρωση και εντόπισα το εξής πρόβλημα το οποίο είναι ξεκάθαρο, ψάχνοντας να βρουν να κάνουν ένα πολύ καλό διαδραστικό site για τη δουλειά τους βρήκανε ότι οι καλύτερες τιμές και οι πιο έμπειροι προγραμματιστές είναι στην Ινδία, στο Πακιστάν που ανεβεί γρήγορα, στη Βουλγαρία και στην Ρουμανία. Έντονα έχουν μπει οι Βούλγαροι.

Επίσης βρήκαν και κάποια παιδιά από Θεσσαλονίκη, ο ένας ακόμα είναι φοιτητής αλλά είναι παρά πολύ καλός στη δουλειά του. Τη δουλειά την πήρε ο Βούλγαρος, γιατί έχει πολύ μικρή φορολογία ενώ ο Έλληνας έχει υπερδιπλάσιο ΦΠΑ και επιπλέον, έχει και πολύ μεγάλο φόρο. Η δουλειά πήγε στη Βουλγαρία και ο λόγος είναι η φορολογία, τα ασφαλιστικά, και ειδικά στους νέους που προσπαθούν να κάνουν σήμερα δικό τους επάγγελμα σε αυτές τις ηλικίες που σας είπα μετά από καλές σπουδές, μετεκπαίδευση στο εξωτερικό με διακρίσεις και προσπαθούν να κάνουν ελεύθερο επάγγελμα, και όλοι οι νέοι γενικά και αυτοί που δεν σπούδασαν ακόμη πρέπει να υποστηριχθούν. Είναι τεράστιο το φορτίο φορολογίας στους νέους. Και το ασφαλιστικό είναι τεράστιο.

Θέλω να πω στον κύριο Δραγασάκη-νομίζω ότι θα το έχει ήδη σκεφτεί γιατί βλέπω ότι ασχολείται σφαιρικά με τα θέματα-οι νέοι ηλικίας 25-28 και ξεκινάνε να δουλεύουν με ένα κύκλο σπουδών, μεταπτυχιακό και μια εξειδίκευση, εάν έχει κάνει το λάθος ο πατέρας τους ή η γιαγιά τους και τους έχει κάνει μια γονική παροχή ή τους έχει γράψει ένα ακίνητο το οποίο μπορεί να είναι ατελείωτο ή παρατημένο, βρίσκονται να ξεκινάνε με καμία 20.000 ΕΝΦΙΑ μαζί και τα πρόστιμα και αρχίζουν και τρελαίνονται. Στις 120 δόσεις, κ. Δραγασάκη, για τους νέους να μην μπει το περιουσιακό κριτήριο, γιατί οι περιουσίες που έχουν πάρα πολλά παιδιά σήμερα δεν μπορούν συναισθηματικά να τις ξεπουλήσουν ή να τις χαρίσουν και θα στεναχωρηθούν πολύ και οι οικογένειες. Πολλοί τα αποποιούνται, αλλά τουλάχιστον αυτό είναι πολύ βασικό κριτήριο για να μπορέσουν να δουλέψουν οι νέοι, γιατί οι τεχνολογίες στις οποίες αναφέρθηκε ο κ. Κωνσταντινόπουλος είναι δουλειά των νέων. Είναι και πολύ εύκολο και έχουμε και πολύ καλά μυαλά σε αυτόν τον τομέα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κ. Υπουργός.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης)**: Δεν θα μιλήσουμε αναλυτικά τώρα. Ο Αναπληρωτής θα μιλήσει μετά στη συνέχεια της συνεδρίασης, αλλά θέλω να απαντήσω σε μερικά ερωτήματα, διότι ορισμένα θέματα, ιδίως όπως η Αναπτυξιακή Τράπεζα, αλλά και τα άλλα, για μένα έχουν και ένα στοιχείο πληροφόρησης. Για αυτό παρεμβαίνω, για να έχουμε όλοι την ίδια πληροφορία και μετά ας έχει καθένας την άποψή του.

Σε ό,τι αφορά το θέμα που έθεσε ο κ. Κωνσταντινόπουλος για εταιρείες που μπορεί να μεταφέρουν το software ή κάτι άλλο στην Ευρώπη, βεβαίως, εμάς μας ενδιαφέρουν ιδιαίτερα επενδύσεις που να αυξάνουν το παραγωγικό δυναμικό, γιατί έχει καταστραφεί το παραγωγικό δυναμικό. Είναι σαν μια χώρα μετά από πόλεμο, άρα δεν κρύβω ότι η αγωνία μας είναι προς αυτή την κατεύθυνση. Ταυτόχρονα, όμως, ως χώρα έχουμε μεγάλα συγκριτικά πλεονεκτήματα και λόγω κλίματος και, παρά τα προβλήματα, οι υποδομές μας υπάρχουν και τα σχολεία μας κ.λπ.. Έχουμε ισχυρά πλεονεκτήματα και είμαστε ελκυστικοί να μεταφέρουμε διάφορες επιχειρήσεις, είτε την έδρα τους στην Ελλάδα, είτε κάποια τμήματά τους. Συνήθως ο όρος που χρησιμοποιείται είναι ενδοομιλικές υπηρεσίες. Μπορεί να είναι το λογιστήριο, το software και κυρίως ερευνητικά κέντρα.

Επειδή υπάρχουν προβλήματα ενημέρωσης, όπως σημειώσαμε πριν, πρέπει να σας πω ότι, πέρα από τον αναπτυξιακό νόμο και πέρα από το νόμο περί στρατηγικών επενδύσεων, θα έχουμε ένα πλαίσιο ειδικών κινήτρων για την προσέλκυση ενδοομιλικών δραστηριοτήτων και είμαστε έτοιμοι να αυξήσουμε τα κίνητρα αν χρειαστεί. Θα πω και μια ειδική δραστηριότητα. Εκεί μέσα εντάσσουμε και τις παραγωγές ταινιών που έρχονται στην Ελλάδα κ.λπ.. Είμαστε πολύ ανοιχτοί, λοιπόν, σε αυτό ως Υπουργείο και υπάρχουν δυνατότητες.

Υπάρχει το φορολογικό θέμα που τίθεται με εκατό τρόπους και δεν θα αρνηθώ εγώ ότι μια χώρα όπως η δική μας, που έρχεται από χρεοκοπία – δεν είναι σωστό να ξεχνιέται αυτό, διότι πρέπει να βγάζουμε και μαθήματα – δεν πρέπει να εντυπωσιάζει. Πρέπει να θεωρείται, δυστυχώς, φυσιολογικό και να προσανατολιστεί η συζήτηση στο πώς θα αναπτύξουμε την οικονομία, πώς θα αυξήσουμε τα έσοδα και πώς θα αρχίσουμε από τώρα, αξιοποιώντας το δημοσιονομικό χώρο που έχουμε, να κάνουμε ή να σχεδιάζουμε φορολογικές απαλλαγές, αλλά ιδίως οι φορείς της αγοράς αν μένουν μόνο στη φορολογία, χάνουν άλλα πεδία ανταγωνισμού. Διότι και μια πολυεθνική εταιρεία όταν αποφασίσει να πάει κάπου, θα κοιτάξει τη φορολογία, αλλά, από ό,τι μου λένε οι πιο ειδικοί, υπάρχουν και μερικές δεκάδες δεικτών που θα δει μαζί με τα άλλα.

Ήθελα να δώσω την πληροφορία ότι υπάρχουν και κίνητρα και είμαστε ανοιχτοί να τα βελτιώνουμε εφόσον υπάρχει ζήτηση. Επειδή μου λέχθηκε από επενδυτές στους οποίους τόνιζα τα κίνητρα, τα μέτρα που παίρνουμε και τις μεταρρυθμίσεις που κάνουμε και αυτοί μου τόνισαν και τη διάσταση της ζωής, ότι είμαστε μια ανεκτική κοινωνία και ότι σεβόμαστε τη διαφορετικότητα. Μέχρι τέτοια θέματα επενεργούν στο να πάρει κάποιος την απόφασή του να ζήσει στην Ελλάδα.

Όσο αφορά το θέμα με τον βαρύγδουπο τίτλο «πλαστά τιμολόγια», θέλω να περιγράψω το πρόβλημα. Το τι θα κάνουμε θα το δούμε. Βρίσκουμε στα ντουλάπια των υπουργείων μας διάφορες καταστάσεις περίπλοκες και δεν ξέρει κανείς πώς να τις χειριστεί. Μεταξύ αυτών, βρίσκουμε και κάποιες επενδύσεις που έγιναν με προηγούμενους αναπτυξιακούς νόμους και με βάση τους τότε ισχύοντες νόμους υπήρξαν παραβάσεις. Ορισμένες από τις παραβάσεις αυτές δεν είναι παραβάσεις, διότι άλλαξε ο νόμος.

Και έχεις τώρα το δίλημμα, να το νομιμοποιήσεις, σαν να μη συνέβη τίποτα; Να πεις όχι, ο νόμος προέβλεπε αυτό, άρα πρέπει να σου γκρεμίσω το ξενοδοχείο; Διότι, περί αυτού πρόκειται. Δεν είναι μια απόφαση ουδέτερη, ως προς το αποτέλεσμα της. Να κάνουμε μια ρύθμιση, όπου θα επιβάλουμε κάποια ποινή, αλλά θα κλείσουμε το φάκελο; Εγώ παρακαλώ τα κόμματα, γιατί είπα, ότι δεν θα πάρουμε απόφαση τώρα. Δείτε τις περιπτώσεις. Αν θέλετε, ρωτήστε και τον Γενικό Γραμματέα να σας πει κάποια παραδείγματα, συζητήστε το. Εγώ σε αυτά τα θέματα, το δείξαμε και προηγούμενα, μόνο με τη συναίνεση της μεγάλης πλειοψηφίας της Βουλής θα προχωρούμε. Δεν έχω κανένα λόγο. Λυπάμαι, γιατί μπορεί να χρειαστεί κάποιος να πληγεί, αλλά δεν θέλω και να ενεργούμε σε αυτά τα θέματα, ερήμην της πλειοψηφίας του Κοινοβουλίου. Είναι θέματα ευθύνης. Να πάρουμε όλοι την ευθύνη μας.

Προχωρώ τώρα σε ορισμένα θέματα, ερωτήσεων ή αποριών, που τέθηκαν για την Αναπτυξιακή Τράπεζα και θα ήθελα να ακουστούν από τους φορείς, γι' αυτό λέω τώρα. Επιτρέψτε μου κάτι προσωπικό.

Επιτρέψτε μου να πω ότι, εάν υπάρχει ένας άνθρωπος που έχει μεγάλη αγωνία και ευαισθησία στο να πάει καλά η Αναπτυξιακή Τράπεζα είναι ο ομιλών, για πολλούς λόγους. Ο πρώτος είναι ότι χειρίζομαι το θέμα στα πλαίσια του καταμερισμού της κυβέρνησης. Άρα, ότι γίνει, θα έχω την ευθύνη. Δεύτερον, διότι αυτήν την ιδέα ότι κουβαλάμε από το 1989, επί Οικουμενικής. Τότε άνοιξε η συζήτηση, μήπως να κάναμε τότε μια αναπτυξιακή τράπεζα, ως φορέα υποδοχής των ευρωπαϊκών χρηματοδοτήσεων. Μέσω της αναπτυξιακής θα μπορούσαν να γίνει leverets, να γίνει καλύτερη διαχείριση κ.λπ.. Δεν έγινε τότε, δεν έγινε μετά, γίνεται τώρα. Άρα, είναι κάτι το οποίο το θεωρώ πραγματικά ένα έλλειμμα που είχαμε ως χώρα.

Ο δεύτερος λόγος που έχω προσωπική ευαισθησία είναι ότι, στην αρχή που βγήκαμε ως κυβέρνηση, εμείς την πρώτη απόφαση για να προχωρήσουμε σε αναπτυξιακή ήταν τον Απρίλιο του 2015. Πρέπει να σας αποκαλύψω, ότι ένα από τα επιχειρήματα που μας έλεγαν οι θεσμοί ήταν αφενός, ότι δεν είναι ώρα ακόμα και γιατί είστε στο μνημόνιο, βγείτε πρώτα και μετά. Το δεύτερο ήταν, τι εγγυάστε ότι δεν θα κάνετε μια νέα ΕΤΒΑ; Εννοώντας δηλαδή, μια ΕΤΒΑ, διότι η ΕΤΒΑ είχε και θετικό έργο, όπου στην ύστερη φάση της είχε κακοδιαχείριση. Άρα, το να κάνουμε μια τράπεζα, η οποία θα είναι το αντίθετο των παθογενειών και των αμαρτωλών παραδειγμάτων του παρελθόντος, προφανώς, όχι μόνο εγώ, όλη η κυβέρνηση μας και όλοι μας νομίζω, πρέπει να το φιλοδοξούμε.

Το τρίτο είναι ότι ένας αντικειμενικός λόγος, όσο καλό νόμο και να κάνουμε, η λειτουργία αυτών των ιδρυμάτων εξαρτώνται από δύο παράγοντες. Τα πρόσωπα που θα τα διαχειριστούν και ευρύτερα, το πολιτικό σύστημα πώς λειτουργεί. Δεν έχω καμία αυταπάτη επ΄ αυτού. Και γι' αυτό, θα έχει μεγάλη σημασία και η διαδικασία και ο τρόπος με τον οποίο θα στελεχωθεί η τράπεζα αυτή, ιδίως στο ανώτατο της κλιμάκιο.

Ποια είναι η απάντηση σε όλα αυτά;

Η πρώτη απάντηση είναι η διαβούλευση. Διαρκείας.

Δηλαδή, πέρα από τη διαβούλευση που κάναμε και τα υπομνήματα που πήραμε, εγώ ενθαρρύνω τη συζήτηση και ειδικότερων θεμάτων και με τους αντίστοιχους Γραμματείς, αν είναι θέματα που αφορούν τον κ. Κορκολή, τον κ. Λαμπριανίδη και τους νομικούς συμβούλους, ούτως ώστε να εξασφαλίσουμε στην πορεία της δημιουργίας της τράπεζας, το καλύτερο δυνατό αποτέλεσμα. Θα βρεθούμε και σε διλήμματα. Δηλαδή, θέλουμε η τράπεζα αυτή να χρηματοδοτεί τις επιχειρήσεις, γενικά και ειδικά τις μικρές και τις μεσαίες. Αυτό θα το διασφαλίζουμε, βάζοντας εκπροσώπους της αγοράς, όπως ελέγχθη, στη διοίκηση της τράπεζας, ή θα πρέπει να βρούμε άλλο τρόπο; Τι λένε οι καλές πρακτικές έξω; Εδώ πρέπει να το σκεφτούμε. Γιατί να μην κάνουμε μαζί με την αγορά ειδικά funds, όπως κάνουμε ήδη και τώρα κάνουμε, όπου να έχουν και οι ιδιώτες κάτι να ρισκάρουν; Βάζουμε εμείς εκατό, βάζουν οι ιδιώτες ότι βάζουν και από κοινού, να κάνουμε ειδικά προγράμματα για τη χρηματοδότηση των τεχνικών εταιρειών, των όποιων εταιριών. Δεν μπαίνω σε λεπτομέρειες, δίνω περισσότερο το πνεύμα. Άρα, εγώ θα ήθελα να ενθαρρύνω την διαβούλευση, την ουσιαστική, να κάνουμε συσκέψεις και με ερευνητικά ιδρύματα των φορέων σας και να επιδιώξουμε τη μέγιστη δυνατή συναίνεση σε αυτά τα θέματα. Και βέβαια θα προχωρήσουμε σε τεχνική βοήθεια, με συμβούλους αναγνωρισμένους και με βάση τις διεθνείς πρακτικές. Έτσι προχωρούμε και έτσι θα προχωρήσουμε.

Να τελειώσω με ένα ερώτημα που αναφέρθηκε, ότι υπάρχει ασάφεια, τι ακριβώς θα γίνει με τις μικρομεσαίες επιχειρήσεις και με οτιδήποτε άλλο κλπ.. Θέλω να πιστεύω, ότι η ασάφεια αυτή οφείλεται στο ότι δεν έχει κατανοηθεί, ότι η αναπτυξιακή τράπεζα δεν λειτουργεί όπως οι εμπορικές τράπεζες. Δεν λειτουργεί με οριζόντια μέτρα. Δηλαδή ή δίνω δάνεια με βάση τα πιστοληπτικά κριτήρια ή δεν δίνω. Οι αναπτυξιακές τράπεζες καλύπτουν, όπως έχει ειπωθεί σωστά, είτε αποτυχίες της αγοράς, άρα κενά που δεν τα καλύπτει η αγορά, είτε η ίδια τράπεζα ανακαλύπτει κενά με την έννοια των δυνατοτήτων.

Οι τράπεζες σήμερα δεν δίνουν δάνεια, όπως ακούσαμε, σε εταιρείες που θέλουν να δράσουν στο εξωτερικό. Μια αναπτυξιακή τράπεζα μπορεί να το δει αυτό ως ευκαιρία και να κάνει ειδικό πρόγραμμα για τα δάνεια αυτά. Οι τράπεζες δεν δίνουν εύκολα δάνεια για κυκλική οικονομία, για τέταρτη βιομηχανική επανάσταση, τα θεωρούν μεγάλο ρίσκο. Εμείς κάνουμε ήδη ένα ταμείο με το ΕΤΕΑΝ, το οποίο θα επενδύει μόνο σε επιχειρήσεις τέταρτης βιομηχανικής επανάστασης. Αλλά η αναπτυξιακή τράπεζα, δεν κάνει οριζόντια μέτρα, έχει το μεγάλο πλεονέκτημα να παράγει ειδικά προγράμματα και γι' αυτό τη σχέση με την αγορά που αναφέρατε, πρέπει να τη δούμε λειτουργική, ουσίας και όχι απλώς διοικητική.

Τελειώνω λέγοντας ότι για τη μικρή επιχειρηματικότητα, όπως και για τους αγρότες, εμείς ήδη ετοιμάζουμε κάτι, το οποίο θα κληροδοτηθεί στην αναπτυξιακή και θα ετοιμάσουμε, τέσσερα βασικά προϊόντα.

Πρώτον, δάνεια. Οι μικροπιστώσεις, θα είναι μια μορφή δανεισμού - όχι η μόνη - μικρών επιχειρήσεων και άλλες μορφές δανείων.

Δεύτερον, εγγυήσεις. Πολύ σημαντικό για πολλές επιχειρήσεις. Τώρα βγάζουμε ειδικό πρόγραμμα – καλύτερα μάλλον ετοιμάζουμε - ειδικό πρόγραμμα εγγυήσεων για τους αγρότες.

Τρίτον, τα ομόλογα. Η μικρή επιχείρηση δεν μπορεί να πάει στο χρηματιστήριο, ούτε μπορεί να εκδώσει ομόλογα. Έχει βγει προκήρυξη, για ταμεία που θα δίνουν ομολογιακά δάνεια σε μικρές επιχειρήσεις και ετοιμάζεται μαζί με την κεφαλαιαγορά και ένας μηχανισμός, να μπορούν πολλές μικρές επιχειρήσεις να έχουν ομόλογο να διαπραγματεύονται στο χρηματιστήριο.

Τέταρτον προϊόν είναι η συμμετοχή. Να μπει κεφάλαιο στην εταιρία μέσα.

Αυτά τα τέσσερα, λοιπόν, προϊόντα θα είναι στη διάθεση όλων των φορέων και βεβαίως, πριν απ' όλα, των μικρών και μεσαίων επιχειρήσεων. Συν ο μηχανισμός εξατομικευμένης βοήθειας των μικρών επιχειρήσεων, διότι, όπως βλέπετε και εδώ μέσα ακόμα, το τι εργαλεία υπάρχουν και τι μπορεί να χρησιμοποιήσει μια μικρή επιχείρηση, δεν είναι προσιτό. Το πιο σημαντικό είναι ότι, αν η πράξη μας δείξει ότι χρειάζεται και ένα νέο προϊόν, μπορούμε να το κάνουμε. Με τους κανόνες που πρέπει να ισχύσουν και τα λοιπά. Άρα, σας καλώ να δείτε το εγχείρημα αυτό με αυστηρότητα, οπωσδήποτε, αλλά και με μια δυναμική. Πώς να κάνουμε μια καλή αναπτυξιακή τράπεζα, στην υπηρεσία της μετάβασης, το νέο μοντέλο ανάπτυξης, που θέλουμε να πετύχουμε και στην υπηρεσία της κοινωνίας. Όσο τουλάχιστον έχουμε τη δυνατότητα, οι απόψεις θα εξετάζονται με θετικό πνεύμα. Αυτά ήθελα να δώσω ως απαντήσεις σε ερωτήματα ή απορίες που ετέθησαν.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε πολύ τον κ. Υπουργό, καθώς και όλους και όλες που συμμετείχαν στη συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Καρακώστα Εύη, Καφαντάρη Χαρά, Ουρσουζίδης Γεώργιος, Σηφάκης Ιωάννης, Τσιρώνης Ιωάννης, Κατσαφάδος Κωνσταντίνος, Μπουκώρος Χρήστος, Κωνσταντινόπουλος Οδυσσέας και Παναγιώταρος Ηλίας.

Τέλος και περί ώρα 12.40΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**